سه‌روه‌ر پێنجوێنی - : خۆپێشاندان له بیری ئایینیی ئیسلامیدا\nخۆپێشاندان له بیری ئایینیی ئیسلامیدا\n(حوكمی خۆپێشاندان له ئیسلامدا)\nخۆپێشاندان له‌نێوان (حه‌رام‌بون) و (واجیب‌بون) دا\nبیری ئایینی له كۆمه‌ڵگای نوێدا، له هه‌مو لایه‌نێكه‌وه توشی نامۆبون ده‌بێت. ئه‌و چالاكیه مه‌ده‌نیانه‌ی له كۆمه‌ڵگای نوێدا ده‌بنه دیمه‌نی ئاسایی و شێواز و ڕێگه‌چاره‌ی یاسایی و سروشتی بۆ ده‌ربڕینی ناڕه‌زایی و داواكاریی مافه‌كان و ئازادیه‌كان؛ ڕێبه‌ره ئایینیه‌كان توشی شۆك و په‌شۆكان ده‌كه‌ن و نازانن چۆن مامه‌ڵه‌یان له‌گه‌ڵ بكه‌ن، چونكه هه‌ست ده‌كه‌ن كه پێشینه‌یه‌كی هاوشێوه‌یان له داب‌ونه‌ریتی ئایینی ئه‌واندا نیه. سه‌رباره‌ی ئه‌وه‌ش هه‌ست ده‌كه‌ن له‌گه‌ڵ بیری ئایینیی ئه‌واندا ناگونجێن كه له‌سه‌ر گوێڕایه‌ڵیی هاوڵاتیان وه‌ستاوه بۆ یاسایه‌كی پیرۆز كه مشت‌ومڕ هه‌ڵ ناگرێت و ده‌سه‌ڵاتێكی پیرۆز كه خۆی به خاوه‌ن و جێبه‌جێكه‌ری ئه‌و یاسا پیرۆزه ده‌زانێت.\nخۆپێشاندان چالاكییه‌كی مه‌ده‌نیه، نامۆیه به بیری ئایینی كه هه‌ڵقوڵاوی كۆمه‌ڵگا كۆن و ته‌قلیدیه‌كانه. بۆیه بیری ئایینی یان به‌توندی و ڕاشكاوی ڕه‌تی ده‌كاته‌وه ئه‌گه‌ر خۆپێشاندانێكی دیاریكراو له‌دژی به‌رژه‌وه‌ندیی هه‌ڵگرانی ئه‌و بیره ئایینیه بێت، یان له‌خۆی ده‌گرێت و پشتگیریی ده‌كات ئه‌گه‌ر له به‌رژه‌وه‌ندیی ئه‌و گروپه ئایینیه‌دا بێت كه هه‌ڵگر و به‌رهه‌مهێنه‌ری ئه‌و بیره ئایینیه‌ن، به‌ڵام دوای شێواندنی و لێكدانه‌وه‌ی به شێوه‌یه‌كی ئایینی و نزیككردنه‌وه‌ی له هه‌ندێك چه‌مكی ئایینی كه به‌ڕواڵه‌ت لێكچونیان هه‌یه، وه‌كو چه‌مكی (نه‌هی له مونكه‌ر) و (كلمة حق عند سلطان جائر) و (الثورة على الظالم) و (جیهاد) و (شۆڕش به‌سه‌ر عه‌لمانیه‌تدا)(!).\nبۆیه پیاوانی ئایینیی ئیسلامی و ڕێبه‌ره موسوڵمانه‌كان، ده‌بنه دو به‌شه‌وه، كاتێك هه‌ڵوێست وه‌رده‌گرن به‌رامبه‌ر خۆپێشاندان و ڕێپێوان و ناڕه‌زایی ده‌ربڕین. به‌شێكیان قه‌ده‌غه (حه‌رام) ی ده‌كه‌ن و پێیان وایه نامۆیه به ئیسلام و داب‌ونه‌ریتی ئیسلامی.. به‌تایبه‌تی ئه‌گه‌ر بزانن خۆپێشاندان له به‌رژه‌وه‌ندیی ئه‌و ده‌سه‌ڵاته‌دا نیه كه ئه‌وان له‌ژێر سایه‌یدا ده‌سه‌ڵاتی ئایینیی خۆیان پیاده ده‌كه‌ن. به‌شێكی تریشیان، ئه‌گه‌ر بزانن خۆپێشاندان له به‌رژه‌وه‌ندییاندایه و ده‌بێته ده‌روازه‌یه‌ك بۆ چالاكبونیان و زاڵبونیان، دێن خۆپێشاندانه‌كان له خۆ ده‌گرن دوای ناونانیان به ناوی ئایینی و بڕینی به‌رگێكی ئایینی به به‌ریاندا.\nتاقمی یه‌كه‌م به‌ڕاشكاوی گوزارش له‌وه ده‌كه‌ن كه خۆپێشاندان نامۆیه به داب‌ونه‌ریتی ئیسلامی. له‌وانه (ئیبن عوثه‌یمین) كه ده‌ڵێت: خۆپێشاندان شتێكی تازه‌بابه‌ته، له سه‌رده‌می پێغه‌مبه‌ر و خه‌لیفه ڕاشیده‌كان و صه‌حابیه‌كانی تردا نه‌بوه و نه‌ناسراوه (.. فإن المظاهرات أمر حادث، لم يكن معروفًا في عهد النبي صلى الله عليه وسلم ولا في عهد الخلفاء الراشدين، ولا عهد الصحابة رضي الله عنهم). جگه له‌وه‌ش، ئیبن عوثه‌یمین، وه‌كو هه‌مو ئه‌وانه‌ی خۆپێشاندان به نامۆ به ئیسلام داده‌نێن، هه‌ندێك بیانوی تریش ده‌هێننه‌وه، وه‌كو ئه‌وه‌ی ئاژاوه و وێرانكاری و شكاندنی ده‌رگا و په‌نجه‌ره‌ی لێ ده‌كه‌وێته‌وه(!)، و هه‌رچه‌ند به شێوه‌یه‌كی ئاشتیانه ده‌ست پێ ده‌كات به‌ڵام له كۆتاییدا سه‌رده‌كێشێت بۆ وێرانكاری. هه‌روه‌ها ئیبن عوثه‌یمین ئاماژه بۆ ئه‌وه‌ش ده‌كات و له‌سه‌ری ده‌وستێت كه تێكه‌ڵاوبونی ژن و پیاو و منداڵ و گه‌وره و خراپه و (مه‌فسه‌ده) و (مونكه‌ر) ی تری لێ ده‌كه‌وێته‌وه(!). ئیتر ئه‌مانه لای ئیبن عوثه‌یمین بیانون بۆ فه‌توادان به نادروستیی خۆپێشاندان! و ده‌گاته ئه‌و ئه‌نجامه‌ی كه خۆپێشاندان كارێكی ناڕه‌وا (مونكه‌ر) ه! (لذلك نرى إن المظاهرات أمر منكر) [ئه‌مانه (فؤاد سراج عبد الغفار) له كتێبی "الجواب الأبهر" دا له "ابن عثيمين" ـه‌وه نه‌قڵیان ده‌كات. بڕوانه: فؤاد سراج عبد الغفار، الجواب الأبهر عمن سأل عن الأمر بالمعروف والنهي عن المنكر. دار ابن الأثير، الكويت. الطبعة الأولى، ١٤٢٠هـ. ص. ٧٥.].\nسه‌رچاوه‌ی ئه‌م جۆره بیركردنه‌وه ئایینیه كه به‌و شێوه‌یه نامۆیی خۆی له (خۆپێشاندان) ڕاده‌گه‌یه‌نێت؛ ئه‌وه‌یه له ڕوانگه‌یه‌كی ئایینیه‌وه بۆی ده‌ڕوانێت، له ڕوانگه‌ی ده‌رچون (خروج) له فه‌رمانی فه‌رمانڕه‌وای ئیسلامی و شۆڕش به‌سه‌ر فه‌رمانڕه‌وادا، لێكی ده‌ده‌نه‌وه.\nده‌سه‌ڵات، له بیری ئیسلامیدا، شتێكی دنیایی نیه، به‌ڵكو بچوكترین ده‌سه‌ڵات وه‌كو سه‌رۆكایه‌تیی گروپێكی بچوك، وه‌كو پله‌یه‌كی ئایینی بۆی ده‌ڕوانرێت، گوێڕایه‌ڵیكردنیشی ده‌بێته ئه‌ركێكی ئایینی، ده‌رچون له‌و گوێڕایه‌ڵیه‌ش و له فه‌رمانی ئه‌و ده‌سه‌ڵاتداره، ده‌بێته تاوانێكی ئایینی و سه‌رپێچی له فه‌رمانی خوا و پێغه‌مبه‌ر و پێی ده‌وترێت (ده‌رچون) (خروج) یانی (یاخیبون و سه‌رپێچی و گێره‌شێوێنی).\nئه‌وه‌ش چونكه له ده‌قه ئیسلامیه بنه‌ڕه‌تیه‌كانیشدا ده‌سه‌ڵات سێ پله‌یه: ده‌سه‌ڵاتی خوا، ده‌سه‌ڵاتی پێغه‌مبه‌ر، ده‌سه‌ڵاتی ده‌سه‌ڵاتداران و لێپرسراوان (أولوا الأمر). قورئان ئه‌م سێ ده‌سه‌ڵاته به یه‌كه‌وه و به‌م ڕیزبه‌ندیه ده‌هێنێت. ئینجا هه‌رچه‌ند له كه‌له‌پوری ته‌فسیریی ئیسلامیدا هه‌وڵ دراوه (أولوا الأمر) به (زانایانی ئایینی) (العلماء) لێك بدرێته‌وه، به‌ڵام ئه‌و لێكدانه‌وه‌یه‌ی تر سه‌ركه‌وتنی به‌ده‌ست هێناوه و به قه‌ولی ته‌به‌ری بوه‌ته بیروڕای په‌سه‌ند و لێكدانه‌وه‌ی دروست، ئه‌وه كه ده‌ڵێت (أولوا الأمر) بریتین له ئه‌میره‌كان (الأمراء) و والیه‌كان (الوُلاة)، ئه‌مه‌ش یانی هه‌مو ده‌سه‌ڵاتدار و فه‌رمانڕه‌وا و لێپرسراوی موسوڵمان.\nگوێڕایه‌ڵیی فه‌رمانڕه‌وا (ولي الأمر)، له بیری ئیسلامیدا، له خۆیدا فه‌زیله‌تێك و ئه‌ركێكی ئایینیه. به شێوه‌یه‌ك گه‌لێك له شه‌رعزانه‌كان له ڕابردودا و تا ئێستاش، پێیان وا بوه كه به هیچ شێوه‌یه‌ك دروست نیه هیچ كه‌سێك له گوێڕایه‌ڵیی فه‌رمانڕه‌وای موسوڵمان ده‌ربچێت، ئه‌گه‌ر ئه‌و فه‌رمانڕه‌وایه سته‌مكاریش بێت.. چونكه پێیان وایه مانه‌وه‌ی ئه‌و ده‌سه‌ڵاته و ملكه‌چیی هاوڵاتیان بۆی یه‌كڕیزیی موسوڵمان ده‌پارێزێت و ئه‌مه‌ش گرنگتره له لابردنی سته‌مكاریی ئه‌و فه‌رمانڕه‌وایه كه به‌شێك له هاوڵاتیان لێی زه‌ره‌رمه‌ند ده‌بن.\nهه‌ر بۆیه ئه‌م تاقمه پێیان وایه كه ده‌بێت هاوڵاتیی موسوڵمان ته‌نها به ئامۆژگاری (نه‌صیحه) و ناردنی نامه (موكاته‌به) و پێشكه‌شكردنی پێشنیار داواكاریه‌كانی خۆی بگه‌یه‌نێت به فه‌رمانڕه‌وای موسوڵمان، نه‌ك بێته سه‌ر شه‌قامه‌كان و به هوتافكێشان كارێك بكات كه وه‌كو ده‌رچون و یاخیبون وا بێت له گوێڕایه‌ڵیی فه‌رمانڕه‌وا.\nهه‌ر بۆیه (مه‌لا به‌شیر) خۆپێشانده‌رانی به (خوارج) چواند. ئه‌مه‌ش یانی خۆپێشاندان لای ئه‌و به‌رامبه‌ره به چه‌مكی (خروج) له زاراوه‌ی ئیسلامیدا. چه‌مكه‌كه له ڕاستیدا ته‌نها ناوی گروپێكی ئیسلامیی كۆنی نیمچه‌قڕكردو نیه كه پێیان وتراوه (خاریجیه‌كان) (الخوارج) و ناسراون به‌وه‌ی له زۆرینه‌ی موسوڵمانان جیابونه‌ته‌وه و (عه‌لی) و زۆرێك له موسوڵمانانی ئه‌و سه‌رده‌مه‌یان كوشتوه و غافڵكوژییان كردوه.. به‌ڵكو چه‌مكی (خروج) له ڕابردوی بیری ئیسلامیدا بوه‌ته ناونیشانی هه‌مو یاخیبونێك له ده‌سه‌ڵاتی ئیسلامی و ده‌رچونێك له فه‌رمان و بڕیاره‌كانی و هه‌مو ناڕه‌زایی ده‌ربڕینێك.. به‌تایبه‌تی به واتا نێگه‌تیڤه‌كه‌ی، واته یاخیبونی كه‌سێك یان گروپێك له‌و ده‌سه‌ڵاته ئیسلامیه‌ی كه به‌یعه‌تی له موسوڵمانان وه‌رگرتوه و جێی ڕه‌زامه‌ندیی ئایینیی ئه‌وانه.. هه‌رچه‌ند خۆی له بنه‌ڕه‌تدا گشتیه و هه‌مو شۆڕش و ناڕه‌زایییه‌ك ده‌گرێته‌وه (به گوزارشی "خَرَجَ على.."). بۆ نمونه هه‌ندێك جار بۆ شۆڕشی ئیمامه‌كانی (ئه‌هلی به‌یت) یش به‌كار هاتوه. به‌ڵام چه‌مكه‌كه به شێوه باوه‌كه‌ی له‌سه‌ر شێوه نێگه‌تیڤه‌كه‌ی جێگیر بوه، به‌و شێوه‌یه‌ی له ناوی گروپی (خاریجیه‌كان) واته (خه‌واریج) دا هه‌ستی پێ ده‌كرێت.\nئه‌وه‌مان له یاد ناچێته‌وه، كاتێك (عه‌بدولعه‌زیز ئیبن سه‌عود) دامه‌زرێنه‌ری شانشینیی سه‌عودی، ویستی سه‌رانی یاخیبوی سوپای (ئیخوان) و هێزه‌كانیان له‌ناو به‌رێت، موفتی و مه‌لاكانی ژێر سایه‌ی فه‌توایان بۆ دا كه ئه‌وانه (خه‌واریج) ـن و كوشتار (قتال) یان دروسته. ئیتر ئه‌وه بو (ئیبن سه‌عود) به سوپا بنه‌ڕه‌تیه‌كه‌ی ڕوبه‌ڕوی هێزه‌كانی ئه‌و سه‌ره یاخیبوانه‌ی (ئیخوان) بوه‌وه و له چه‌ند جه‌نگێكی نابه‌رابه‌ردا له‌ناوی بردن.\nئه‌مه‌یه خه‌ته‌رناكیی چه‌مكی (خروج) ی ئیسلامی و تۆمه‌تی (خه‌واریجبون)، كه ئه‌و ناڕه‌زابونه ده‌كاته (فیتنه) یه‌ك كه ده‌بێته پاساو بۆ سه‌ركوتكردنی و ڕوبه‌ڕونه‌وه‌ی چه‌كدارانه و خوێناوی له‌گه‌ڵیدا له‌لایه‌ن ده‌سه‌ڵاتی ئیسلامیه‌وه. ئه‌و چه‌مكه (واته "خروج") به‌م واتا و سێبه‌ره‌واتایانه بارگاویه، به‌ڵكو سه‌ره‌نجام و ئاكامه (شه‌رعی) ه‌كه‌ی ئه‌وه‌یه.\nئه‌مه‌ش یانی قسه‌كه‌ی (مه‌لا به‌شیر) ته‌نها پاساوێك نیه بۆ سه‌ركوتكردنی خۆپێشاندان كه ده‌یخاته به‌ر ده‌ستی ده‌سه‌ڵات، به‌ڵكو ئه‌وه گه‌ڕانه‌وه‌یه‌كه بۆ بیری ئیسلامیی كۆن و ڕیشه و بنه‌ڕه‌تی ته‌واوی هه‌یه له بیری ئیسلامیی كۆندا.. ئه‌وه‌نده هه‌یه هه‌ڵبژاردنی ئه‌م چه‌مكه و به‌گه‌ڕخستن (توظيف) ی له‌لایه‌ن (مه‌لا به‌شیر) ه‌وه پاڵنه‌ری سیاسیی ئاشكرا و مه‌كشوفی خۆیی هه‌یه. ئه‌مه‌ش هه‌م ده‌بێته به‌گه‌ڕخستن و به‌كه‌ڵكهێنانی چه‌مكی ئایینی بۆ مه‌به‌ستی سیاسی و ڕه‌نگكردنی (سیاسه‌ت) به بۆیه‌ی (ئایین)، هه‌م ده‌بێته سه‌پاندنی ئامانج و مه‌به‌ستی ئایینی به‌سه‌ر ده‌سه‌ڵات و سیاسه‌تدا.\nبۆ ئه‌وه‌ی بزانرێت ئه‌و قسه‌یه‌ی (مه‌لا به‌شیر) چ پێگه‌یه‌كی له بیری ئیسلامیی به‌تایبه‌تی وه‌ههابیدا هه‌یه و له بۆشاییه‌وه نه‌هاتوه و ته‌نها (زه‌للـه‌ی قه‌ڵه‌م) و (سه‌بقی لیسان) نیه كه دوایی به په‌رده‌پۆشكردنێك پینه بكرێت، قسه و فه‌توای هه‌ندێك له مه‌ڕجیعه ئایینیه‌كانی سه‌عودیه بیر ده‌خه‌ینه‌وه كه له هه‌مان ئاواز ده‌خوێنن و هه‌مان شت ده‌ڵێن ده‌رباره‌ی خۆپێشاندان و خۆپێشانده‌ران. له‌مانه:\nزانای ئایینیی كۆچكردو (مه‌لا صالیح بن عه‌لی بن غه‌صون) (الشيخ صالح بن علي بن غصون) (١٣٤١ ـ ١٤١٩ك.) كه ده‌رباره‌ی (خۆپێشاندان) و (ڕێپێوان) و (تیرۆركردن) پرسیاری لێ كراوه ئایا ئه‌مانه له ئامڕازه‌كانی بانگه‌واز (ده‌عوه) یان (جیهاد) ن؟ ئه‌ویش ده‌ڵێت: ئه‌و ڕێگه و شێوازه توند و ئاژاوه‌گێڕیانه كاری شه‌یتانین و هه‌مان بنچینه‌ی بانگه‌وازی (خه‌واریج) ن كه ویستویانه به به چه‌ك و توندوتیژی و (ته‌كفیر) ئه‌و شتانه بگۆڕن كه ناپه‌سه‌ندن یان ئه‌وان به ناپه‌سه‌ندیان داده‌نێن (وأما أن الإنسان يسلك مسلك العنف أو أن يسلك مسلك ـ والعياذ بالله ـ أذى الناس أو مسلك التشويش أو مسلك الخلافات والنزاعات وتفريق الكلمة؛ فهذه أمور شيطانية وهي أصل دعوة الخوارج.. الذين ينكرون المنكر بالسلاح وينكرون الأمور التي لايرونها وتخالف معتقداتهم بالقتال وبسفك الدماء وبتكفير الناس..). ئه‌مه‌ش له گۆڤاری (سفينة النجاة) (ژماره ٢، كانونی دوه‌م، ١٩٩٧).\nهه‌روه‌ها (الشيخ صالح الأطرم)، ئه‌ندامی پێشوی ده‌سته‌ی گه‌وره زانایان (هيئة كبار العلماء) و لیژنه‌ی فه‌توا، هه‌ر ده‌رباره‌ی خۆپێشاندان پرسیاری لێ كراوه كه ئایا ده‌كرێت به وه‌سیله‌یه‌ك له وه‌سیله‌كانی بانگه‌واز (ده‌عوه) دابنرێت، ئه‌ویش ده‌ڵێت: (به‌ڵكو وه‌سیله‌یه‌كه له وه‌سیله‌كانی شه‌یتان) (هي من وسائل الشيطان)!! هه‌روه‌ها ده‌ڵێت: ئه‌و یاخیبونه‌ش كه ڕوی دا و به‌رۆكی حه‌زره‌تی عوثمانی گرت هه‌ر خۆپێشاندان بو، ئه‌و "خوارج" انه‌ی لێی یاخی بون خۆپێشانده‌ر بون (الخوارج الذين خرجوا على عثمان كانت مظاهرات).\nبه هه‌مان شێوه مه‌رجیعه وه‌ههابیه‌كانی تریش، خۆپێشاندان به شێوازی ناشه‌رعی و نادروست ده‌زانن و به فه‌توا (حه‌رام) ی ده‌كه‌ن:\nزانای ئایینیی گه‌وره (ئه‌لبانی)، له فه‌توایه‌كیدا ده‌ڵێت: دیارده‌ی خۆپێشاندان لاساییكردنه‌وه‌ی بێباوه‌ڕانی تێدایه له شێوازی ده‌ربڕینی ناڕه‌زایی له‌و یاسایانه‌ی ده‌سه‌ڵاتداران ده‌یسه‌پێنن یان بۆ ده‌ربڕینی ڕه‌زامه‌ندی له هه‌ندێك بڕیار و یاسا (إن التظاهر ظاهرة فيها تقليد للكفار في أساليب استنكارهم لبعض القوانين التى تفرض عليهم من حكامهم أو إظهار منهم لرضا بعض الأحكام أو القرارات)، و ده‌ڵێت: سه‌رباری ئه‌وه‌ش ئه‌و خۆپێشاندانه ئورۆپاییانه، كه موسوڵمانانیش لاساییان ده‌كه‌نه‌وه، وه‌سیله و هۆكارێكی شه‌رعی نیه بۆ چاككردنی كۆمه‌ڵگا، و لێره‌وه هه‌مو گروپ و حیزبه ئیسلامیه‌كان هه‌ڵه ده‌كه‌ن كاتێك ڕێگه‌ی پێغه‌مبه‌ر ناگرنه به‌ر له گۆڕینی كۆمه‌ڵگادا، چونكه گۆڕینی كۆمه‌ڵگا له یاسای ئیسلامیدا به هوتافكێشكان و هاواركردن و خۆپێشاندان نابێت، به‌ڵكو به‌بێده‌نگی و به بڵاوكردنه‌وه‌ی عیلمی شه‌رعی له‌نێوان موسوڵمانان و په‌روه‌رده‌كردنیان ده‌بێت هه‌تا ئه‌و په‌روه‌رده‌یه به‌رهه‌م ده‌دات ئه‌گه‌ر دوای ماوه‌یه‌كی زۆریش بێت (أضيف إلى ذلك شيئاً آخر، وهو: هذه التظاهرات الأوروبية ثم التقليدية من المسلمين، ليست وسيلة شرعية لإصلاح المجتمع، ومن هنا يخطئ كل الجماعات وكل الأحزاب الإسلامية الذين لا يسلكون مسلك النبي في تغيير المجتمع، لا يكون تغيير المجتمع في النظام الإسلامي بالهتافات والصيحات والتظاهرات، وإنما يكون ذلك على الصمت وعلى بث العلم بين المسلمين وتربيتهم على الإسلام حتى تؤتي هذه التربية أكلها ولو بعد زمن بعيد)، ئینجا ده‌ڵێت: به‌كورتی ده‌رباره‌ی ئه‌و خۆپێشاندانانه‌ی كه له هه‌ندێك له وڵاتانی ئیسلامیدا به‌رپا ده‌بن، ده‌ڵێم: ئه‌مه له بنه‌ڕه‌ته‌وه لادانه له ڕێ‌وشوێنی موسوڵمانان و خۆچواندنه به بێباوه‌ڕان (أقول ـ باختصار ـ عن التظاهرات التي تقع في بعض البلاد الإسلامية: أصلا هذا خروج عن طريق المسلمين وتشبه بالكافرين). فه‌توای ژ. (٥٠)، له كاسێتی ژ. (٢١٠) ی زنجیره‌ی (سلسلة الهدى والنور).\n(ئیبن باز)، كاتێك پرسیاری لێ ده‌كه‌ن: (خۆپێشاندانی پیاوان و ژنان له‌دژی فه‌رمانڕه‌وایان و كاربه‌ده‌ستان به هۆكارێكی بانگه‌واز (ده‌عوه) داده‌نرێت یان نا؟ ئه‌وه‌ی له‌و خۆپێشاندانه‌دا ده‌مرێت؛ شه‌هیده یان نا؟)؛ وتویه‌تی: خۆپێشاندان هۆكاری فیتنه و ئاژاوه‌گێڕی و خراپه‌كاریه، و سه‌ر ده‌كێشێت بۆ سته‌م و ده‌ستدرێژی (ته‌عه‌ددی) له خه‌ڵك (أرى أنها من أسباب الفتن ومن أسباب الشرور ومن أسباب ظلم بعض الناس والتعدي على بعض الناس بغير حق).. و پێی وایه كه ڕێپێوانی سه‌ر شه‌قام و هوتافكێشان چاره‌سه‌ر نیه و ڕێگه‌ی دروستی چاكسازی نیه! به‌ڵكو ده‌ڵێت ڕێگا و ئامڕازی شه‌رعی بۆ ڕاستكردنه‌وه‌ی كاربه‌ده‌ستان بریتیه له: نامه بۆ نوسین (المكاتبة)، و گفت‌وگۆ و ئامۆژگاری، و بانگه‌واز بۆ چاكه به ڕێگه و شێوازی (ئه‌هلی عیلم و هاوه‌ڵانی پێغه‌مبه‌ر و شوێنكه‌وتوانیان)، به‌بێ ناوزڕاندن (التشهیر) و باسكردنی كار و كرده‌وه‌ی ئه‌و كاربه‌ده‌سته له‌سه‌ر مینبه‌ره‌كان و شوێنه‌كانی تر (.. بالمكاتبة والمشافهة مع الأمير ومع السلطان والاتصال به ومناصحته والمكاتبة له دون التشهير في المنابر وغيرها بأنه فعل كذا وصار منه كذا). ئه‌مه كه له كاسێتێكدا هاتوه به ناوی (مقتطفات من أقوال العلماء).\nهه‌روه‌ها (ئیبن باز) وتویه‌تی: شێوازی خراپ و توند هۆكاری ڕه‌تكردنه‌وه‌ی حه‌ق و وه‌رنه‌گرتنیه‌تی، و به هه‌مان شێوه نانه‌وه‌ی پشێوی و سته‌م و ده‌ستدرێژی و مانگرتن، و هه‌روه‌ها ئه‌و خۆپێشاندانه‌ی خه‌ڵك ده‌یكه‌ن كه كێشه‌ی گه‌وره بۆ بانگخوازان دره‌ست ده‌كه‌ن، چونكه ڕێپێوان و هوتافكێشان به شه‌قامه‌كاندا ڕێگه‌ی چاكسازی و بانگه‌واز نیه (الأسلوب السيئ العنيف من أخطر الوسائل في رد الحق وعدم قبوله، أو إثارة القلاقل والظلم والعدوان والمضاربات، ويلحق بهذا الباب ما يفعله بعض الناس من المظاهرات التي تسبب شرّا عظيما على الدعاة، فالمسيرات في الشوارع والهتافات ليست هي الطريق للإصلاح والدعوة). ئیتر ده‌ڵێت: ڕێگه ڕاسته‌كه بریتیه له سه‌ردانی كاربه‌ده‌ست و ناردنی نامه بۆی و ئامۆژگاریكردنی، نه‌ك به توندوتیژی و خۆپێشاندان، ئه‌وه‌تا پێغه‌مبه‌ر ١٣ ساڵ له مه‌ككه مایه‌وه و له‌و ماوه‌یه‌دا خۆپێشاندان و ڕێپێوانی به‌كار نه‌هێنا و هه‌ڕه‌شه‌ی خراپكردنی ماڵ‌وسامانی خه‌ڵك و غافڵكوژكردنیانی نه‌كردوه، و بێ گومان ئه‌م شێوازه زیانی بۆ بانگه‌واز و بانگخوازان هه‌یه و ده‌بێته ڕێگر له‌به‌رده‌م بڵاوبونه‌وه‌ی بانگه‌وازدا، و وا له سه‌رۆكه‌كان و كاربه‌ده‌ستان ده‌كات به هه‌مو شێوه‌یه‌ك كه پێیان بكرێت دژایه‌تی و به‌رهه‌ڵستیی بكه‌ن (الطريق الصحيح: بالزيارة، والمكاتبات بالتي هي أحسن فتنصح الرئيس، والأمير، وشيخ القبيلة بهذه الطريقة، لا بالعنف والمظاهرة، فالنبي ـ صلى الله عليه وسلم ـ مكث في مكة ثلاث عشرة سنة لم يستعمل المظاهرات ولا المسيرات، ولم يهدد الناس بتخريب أموالهم، واغتيالهم، ولا شك أن هذا الأسلوب يضر بالدعوة والدعاة، ويمنع انتشارها ويحمل الرؤساء والكبار على معاداتها و مضادتها بكل ممكن..). گۆڤاری (البحوث الإسلامية)، ژ. (٣٨)، لا. ٢١٠.\nهه‌روه‌ها له چاوپێكه‌وتنێكدا ده‌ڵێت: به‌شداریكردنی خۆپێشاندان و ڕێپێوان كارێكی باش نیه، و له خو و نه‌ریتی هاوه‌ڵانی پێغه‌مبه‌ر و شوێنكه‌وتوانیان نیه، به‌ڵكو بریتیه له ئامۆژگاری و ڕێنمایی و فه‌رمان به چاكه و نه‌هی له خراپه و هاوكاری له چاكه‌كاری و له‌خواترساندا، ئه‌مه‌یه ڕێ‌وشوێنی په‌یڕه‌وكراو.. (الخروج في المظاهرات والمسيرات ليس طيبا، وليس من عادة أصحاب الرسول، ومن تبعه بإحسان، إنما النصيحة والتوجيه والأمر بالمعروف والنهي عن المنكر والتعاون على البر والتقوى، وهذه هي الطريقة المتبعة).. ئینجا دوای خوێندنه‌وه‌ی چه‌ند ئایه‌تێك كه باسی (فه‌رمان به چاكه و نه‌هی له خراپه) ده‌كه‌ن و ئه‌و حه‌دیسه‌ی كه ده‌ڵێت (ئه‌وه‌ی خراپه "مونكه‌ر" ێكی بینی؛ با به ده‌ستی بیگۆڕێت، ئه‌گه‌ر نه‌یتوانی؛ به زمانی، ئه‌گه‌ر نه‌یتوانی؛ به دڵی، ئه‌مه‌ش لاوازترین) (من رأى منكم منكرا؛ فيلغيّره بيده، فإن لم يستطع؛ فبلسانه، فإن لم يستطع؛ فبقلبه، وذلك أضعف الإيمان)، ده‌ڵێت: نه‌هێشتنی خراپه به ده‌ست؛ ئیشی خه‌لیفه (إمام) یان فه‌رمانڕه‌وا (أمیر) یان ئه‌و ده‌سته‌یه‌یه كه ڕێنمایی پێ دراوه، به‌ڵام بۆ تاكه‌تاكه‌ی خه‌ڵك؛ ئه‌گه‌ر بیانه‌وێت به‌ده‌ست خراپه نه‌هێڵن؛ ئه‌وا ئاژاوه و دوبه‌ره‌كیی لێ ده‌كه‌وێته‌وه و بێسود ده‌بێت (فالإنكار بالفعل يكون من الإمام أو الأمير أو من الهيئة التي لها تعليمات، وأما أفراد الناس إذا أنكروا باليد فتكون الفتنة والنزاع والفرقة وتضييع الفائدة)، ئینجا ده‌ڵێت: بۆیه له‌سه‌ر هه‌ر كه‌سێك پێویسته ئامۆژگاری بكات و ڕێنمایی بدات و باسی ئه‌وه بكات بۆ خه‌ڵك چی چاكه و چی خراپه، ئیتر خاوه‌نماڵ بۆ ماڵ‌ومنداڵی خۆی، و دام‌وده‌زگا به‌پێی توانای خۆی، و هه‌روه‌ها فه‌رمانڕه‌وا؛ ئه‌مانه بۆیان هه‌ىه به ده‌ست خراپه نه‌هێڵن، به‌ڵام دانه‌دانه‌ی خه‌ڵك؛ ده‌بێت هه‌ر به قسه ڕوبه‌ڕوی خراپه ببنه‌وه، چونكه ناكرێت به ده‌ست هه‌وڵی نه‌هێشتنی خراپه بده‌ن بۆ ئه‌وه‌ی به‌ڵاكه گه‌وره نه‌بێت و خراپه‌ی زیاتری لێ نه‌بێته‌وه (فيجب على كل شخص أن ينصح بالقول والتوجيه والترغيب والترهيب، أما صاحب البيت على أولاده، والهيئة في نظامها حسب طاقتها، وكذلك الأمير؛ فله الإنكار بالفعل، أما أفراد الناس فعليهم الإنكار بالقول، لأنه لا يستطيع الإنكار بالفعل حتى لا تعظم المصيبة ويعظم الشر). گۆڤاری (الفرقان)، ژ. (٨٢)، لا. ١٢.\n(ئیبن عوثه‌یمین) یش، پرسیاری لـێ ده‌كه‌ن "ئایا خۆپێشاندان به وه‌سیله‌یه‌كی مه‌شروعی بانگه‌واز (ده‌عوه) داده‌نرێت؟"، ئه‌ویش له وه‌ڵامدا ده‌ڵێت: خۆپێشاندان له سه‌رده‌می پێغه‌مبه‌ر و هاوه‌ڵانیدا نه‌بوه، و ئه‌و ئاژاوه و گێره‌شێوێنیه‌ی به هۆیه‌وه ڕو ده‌دات وا ده‌كات ببێته كارێكی نامه‌شروع و ناپه‌سه‌ند (مونكه‌ر). وه‌كو پێشتر باسمان كرد. هه‌روه‌ها ـ وه‌كو له كتێبی "فتاوى العلماء الأكابر" دا لێی ده‌گێڕێته‌وه ـ وتویه‌تی: پشتگیریی خۆپێشاندان و مانگرتن و ئه‌و شتانه ناكه‌ین، و به‌بێ ئه‌وانه چاكسازی ده‌كرێت، به‌ڵام دیاره ده‌ستی نادیار هه‌یه كه له ناوه‌وه یان له دره‌وه هه‌وڵ ده‌ده‌ن ئه‌م شتانه بڵاو بكه‌نه‌وه (ولا نؤيد المظاهرات أو الاعتصامات أو ما أشبه ذلك، لا نؤيدها إطلاقاً ويمكن الإصلاح بدونها لكن لابد أن هناك أصابع خفية داخلية أو خارجية تحاول بث مثل هذه الأمور). بڕوانه كتێبی (فتاوى العلماء الأكابر) ی (عبد الملك الرمضاني)، لا. ١٣٩.\nهه‌روه‌ها هه‌مان پرسیار (ئایا خۆپێشاندان له هۆكار و ئامڕازه‌كانی بانگه‌وازه) له مه‌لا (صالح ئه‌لفه‌وزان) ده‌كه‌ن، ئه‌ویش ده‌ڵێت: ئه‌م ئایینه‌ی ئێمه ئایینی پاشاگه‌ردانی نیه، به‌ڵكو ئایینی یاسا و هێمنی و ئاسایشه، بۆیه خۆپێشاندان كاری موسوڵمانان نه‌بوه، و لای موسوڵمانان نه‌ناسراوه، و ئیسلام ئایینی هێمنی و پابه‌ندبونه به یاساوه نه‌ك ئاژاوه و فیتنه! ئه‌مه‌یه ئایینی ئیسلام، مافه‌كانیان به داواكاریی شه‌رعی و ڕێگه‌ی شه‌رعی ده‌ست ده‌خرێن، به‌ڵام خۆپێشاندان خوێنڕشتن و خراپكردنی ماڵ‌وسامان به‌رپا ده‌كات و ئه‌مانه‌ش دروست نین (ديننا ليس دين فوضى، ديننا دين انضباط ودين نظام وهدوء وسكينة، والمظاهرات ليست من أعمال المسلمين، وما كان المسلمون يعرفونها، ودين الإسلام دين هدوء ودين رحمة ودين اضباط لا فوضى ولا تشويش ولا إثارة فتن، هذا هو دين الإسلام، والحقوق يتوصل إليها بالمطالبة الشرعية والطرق الشرعية، والمظاهرات تحدث سفك دماء وتحدث تخريب أموال، فلا تجوز هذه الأمور). به هه‌مان شێوه له فه‌توایه‌كی تردا (ڕۆژنامه‌ی "الجزيرة"، ژ. ١١٣٥٨) ده‌ڵێت: ئیسلام خۆپێشاندان په‌سه‌ند ناكات چونكه خۆپێشاندان سه‌ر ده‌كێشێت بۆ ئاژاوه و تێكچونی باری ئاسایش و تیاچونی گیان و ماڵی خه‌ڵك و سوكایه‌تیكردن به كاربه‌ده‌ستیی ئیسلامی، ئایینه‌كه‌ی ئێمه‌ش ئایینی یاسا و پابه‌ندبون به یاسا و دورخستنه‌وه‌ی خراپه‌كاریه (وأما المظاهرات؛ فإن الإسلام لا يقرها لما فيها من الفوضى واختلال الأمن وإتلاف الأنفس والأموال والاستخفاف بالولاية الإسلامية، وديننا دين النظام والانضباط ودرء المفاسد).ئینجا ده‌ڵێت: ئه‌گه‌ریش مزگه‌وته‌كان وه‌كو خاڵی ده‌ستپێكی ئه‌م خۆپێشاندانانه به‌كار بهێنرێن؛ ئه‌وا ئه‌مه خراپه‌یه‌كی زیاتره و بێڕێزیكردنه به‌رامبه‌ر مزگه‌وت و ترساندنی ئه‌وانه‌یه هات‌وچوی ده‌كه‌ن و په‌رستشی تێدا ده‌كه‌ن، له كاتێكا ته‌نها بۆ یادی خوا و نوێژ و خواپه‌رستی و دڵنیایی بنیات نراوه (وإذا استخدمت المساجد منطلقا للمظاهرات والاعتصامات؛ فهذا زيادة شر وامتهان للمساجد وإسقاط لحرمتها وترويع لمرتاديها من المصلين والذاكرين الله فيها، فهي إنما بنيت لذكر الله والصلاة والعبادة والطمأنينة).\nبه هه‌مان شێوه مه‌لا (عبد العزيز الراجحي) له‌سه‌ر خۆپێشاندان ده‌ڵێت: (ئه‌م خۆپێشاندانانه له بابه‌تی كرده‌وه‌ی موسوڵمانان نین، شتێكی هێنراو و بێگانه‌ن، پێشتر لای موسوڵمانان نه‌بون، و ته‌نها له وڵاته خۆرئاواییه بێباوه‌ڕه‌كانه‌وه زانراوه..) (المظاهرات هذه ليست من أعمال المسلمين، هذه دخيلة، ما كانت معروفة إلا من الدول الغربية الدول الكافرة). هه‌روه‌ها ده‌ڵێت: ئه‌گه‌ر كه‌سێك پێی وا بێت كه خۆپێشاندان وه‌سیله‌یه‌كی شه‌رعیه؛ ده‌بێت پێگه‌ی ئه‌و بابه‌ته له (سوننه‌ت) دا دیاری بكات، بۆیه ده‌بێت به‌ڵگه بهێنێته‌وه له‌سه‌ر ئه‌وه‌ی پێغه‌مبه‌ر خۆپێشاندانی كردبێت یان خۆپێشاندانی كه‌سێكی په‌سه‌ند كردبێت یان خۆپێشاندانی له كه‌سێك بینیبێت و ڕێی لێ نه‌گرتبێت (فأين السنّة في هذا؟ السنّة هي: فعل النبي صلى الله عليه وسلم وقوله وتقريره، فعلى هذا المفتي أن يأتي بالدليل على أن النبي صلى الله عليه وسلم فعل المظاهرة أو أقر أحدا على فعل المظاهرة؟).\nهه‌روه‌ها ده‌رباره‌ی خۆپێشاندان پرسیار له موفتیی گشتیی شانشینیی عه‌ره‌بیی سه‌عودی و سه‌رۆكی گشتیی ده‌سته‌ی گه‌وره زانایانی ئایینی (مه‌لا عه‌بدولعه‌زیز ئال شه‌یخ) (الشيخ عبد العزيز آل الشيخ) ده‌كرێت (گۆڤاری "الدعوة"، ژ. ١٩١٦. لا. ١٦)، ئه‌ویش ده‌ڵێت: خۆپێشاندان ته‌نها ئاژاوه‌گێڕیه و كاری كه‌سانێكه كه بیركردنه‌وه‌یه‌كی خراپیان هه‌یه و به‌رژه‌وه‌ندی و زیان جیا ناكه‌نه‌وه (ما هي إلا فوضوية ومن أناس لديهم فساد تصور وقلة إدراك للمصالح من المفاسد)..\nهه‌روه‌ها ده‌ڵێت: داواكردنی شت به شێوازی گونجاو ده‌بێت، ئیتر ئه‌و ئاژاوه‌گێڕی و خۆپێشاندانانه ڕه‌وشتی موسوڵمانان نیه، موسوڵمانان ئاژاوه‌گێر نین، موسوڵمانان ئه‌ده‌ب و ڕێز و گوێڕایه‌ڵییان هه‌یه بۆ فه‌رمانڕه‌واكانیان(!) (إن المطالبة بالأشياء تأتي بالطرق المناسبة أما الفوضويات وهذه المظاهرات فهي من أخلاق غير المسلمين،المسلم ليس فوضويا، المسلمون ليسوا فوضويين، المسلمون أهل أدب واحترام وسمع وطاعة لولاة الأمر).\nو ده‌ڵێت: ئه‌گه‌ر كه‌سێك داواكارییه‌كی هه‌یه كه پێی وایه به‌رژه‌وه‌ندیی له‌وه‌دایه؛ ئه‌وا به‌رپرسان شوێن و نوسینگه‌كانیان كراوه‌ن و ئاماده‌ن پێشوازی له هه‌ر كه‌سێك بكه‌ن، به‌ڵام ئاژاوه‌گێڕی نامۆیه به كۆمه‌ڵگای چاكی ئێمه، كۆمه‌ڵگای ئێمه ئه‌م شتانه ناناسێت، جگه لای كۆمه‌ڵێك نه‌بێت كه هیچ نرخ و پێگه‌یه‌كیان نیه (إذا كان لأحدهم طلب شيء يرى أن فيه مصلحته؛ فالحمد لله أن المسؤلين أماكنهم ومكاتبهم مفتوحة لا يستنكرون على أن يستقبلوا أي أحد. أما الفوضويات؛ فهي غريبة عن مجتمعنا الصالح ولله الحمد، ومجتمعنا لا يعرف هذه الأشياء، إنما هذه من فئة لا اعتبار لها).\nئینجا ده‌ڵێت: چاكسازی (الإصلاح) بریتیه له بانگه‌واز و هاندانی خه‌ڵك بۆ چاكه و به‌رده‌وامی له‌سه‌ر چاكه‌كردن و هه‌وڵدان له‌پێناوی به‌رژه‌وه‌ندیه‌كانیاندا به ڕێگه و شێوازه شه‌رعیه‌كان. ئیتر ئه‌و چاكسازیه‌ی ئه‌وانه ده‌یانه‌وێت به ئاژاوه و پشێویی نامۆ به كۆمه‌ڵگا و وڵاتی ئێمه بگه‌ن پێی؛ ئه‌وه شتانێكی ناپه‌سه‌ندن لای ئێمه و ئیدانه‌ی ده‌كه‌ین، و ئامۆژگاریی برایانی موسوڵمانمان ده‌كه‌ین كه له‌وه حاڵی ببن كه ئه‌م بابه‌تانه هیچ ئامانجێك ناهێننه دی به‌ڵكو ته‌نها ئاژاوه به‌رپا ده‌كه‌ن (إن مفهوم الإصلاح الدعوة وحث الأمة على الخير والاستقامة على الخير والسعي في مصالحها وفي إصلاحها بالسبل والطرق الشرعية. أما الاصلاح الذي يرجو أولئك من خلال الفوضى والغوغاء الغريبة على واقع مجتمعنا والغريبة على بلدنا؛ فهي أشياء نستنكرها ونشجبها، وننصح إخواننا المسلمين أن يتفهموا أن هذه القضايا لا تحقق هدفا وإنما تنشر الفوضى).\nهه‌روه‌ها ده‌ڵێت: بیستومانه كه خه‌ڵكانێك ده‌یانه‌وێت خۆپێشاندان و ناڕه‌زایی ده‌ربڕین بكه‌ن له‌م وڵاته‌دا، ئه‌وه كارێكی (حه‌رام) ـه و به‌شداریكردنی و بره‌وپێدانی (حه‌رام) ـه، چونكه دوبه‌ره‌كی و فیتنه و ناگوێڕایه‌ڵی له ڕیزی موسوڵماناندا دروست ده‌كات و یه‌كڕیزییان له‌ناو ده‌بات(!) (فإن ماسمعنا عنه من اعتزام البعض تنظيم مظاهرات واحتجاجات على ولاة الأمر في هذه البلاد حرسها الله؛ أمر محرم والمشاركة فيه محرمة وكذا الترويج له، لأن هذا من شق عصا الطاعة وفيه تفريق لجماعة المسلمين وافتيات على إمامهم).\nبه هه‌مان شێوه مه‌لا (صالیح ئه‌ل‌لوحه‌یدان) (الشیخ صالح اللحیدان) (١٣٥٠ ك. ـ )، وه‌كو ڕۆژنامه‌ی (الرياض) له‌سه‌ر زمانیه‌وه بڵاوی كردوه‌ته‌وه، وتویه‌تی: (خۆپێشاندان و ڕێپێوان له شێواز و ڕێگه‌چاره مه‌شروعه‌كان نین.. و ده‌بێت ده‌سه‌ڵات ڕێیان لێ بگرێت..) (المظاهرات والمسيرات ليست من الطرق المشروعة، وأن على السلطة أن تمنع مثل هذه الأمور). ڕۆژنامه‌ی (الرياض)، ژ. (١٢٩١٨).\nهه‌روه‌ها مه‌لا (ئه‌حمه‌د نه‌جمی) (الشيخ أحمد النجمي) (١٣٤٦ ك. ـ ) له كتێبی (المورد العذب الزلال) دا، له‌نێو تێبینی و ڕه‌خنه‌كانی له‌سه‌ر شێوازی كاری (ئیخوان موسلیمین)، ده‌ڵێت: (تێبینیی ٢٣هه‌م [له‌سه‌ر ئیخوان]: ڕێكخستنی ڕێپێوان و خۆپێشاندان، ئیسلامیش دان به‌م كاره‌دا نانێت و شتێكی داهێنراوه و له ئیسلامدا نه‌بوه، و كاری بێباوه‌ڕانه و له‌وانه‌وه هاتوه بۆلای ئێمه..) (الملاحظة الثالثة والعشرون: تنظيم المسيرات والتظاهرات، والإسلام لايعترف بهذا الصنيع ولا يقره بل هو مُحدَث من عمل الكفار وقد انتقل من عندهم إلينا).\nئینجا ده‌ڵێت: به‌ڕاستی ئیسلام به ڕێپێوان و خۆپێشاندان سه‌ر ناكه‌وێت، به‌ڵكو به‌و جیهاده سه‌ر ده‌كه‌وێت كه له‌سه‌ر عه‌قیده‌ی دروست و ڕێ‌وشوێنی پێغه‌مبه‌ر بنیات نرابێت (إن الإسلام لا ينتصر بالمسيرات والتظاهرات، ولكن ينتصر بالجهاد الذي يكون مبنيا على العقيدة الصحيحة والطريقة التي سنها محمد بن عبد الله صلى الله عليه وسلم).\nو ده‌ڵێت: پێغه‌مبه‌ران و شوێنكه‌وتوانیان توشی جۆره‌ها به‌ڵا و تاقیكردنه‌وه بون و جگه له ئارامگرتن به هیچ شتێكی تر فه‌رمانیان پێ نه‌كراوه (ولقد ابتلي الرسل وأتباعهم بأنواع من الابتلاءات فلم يؤمروا إلا بالصبر).\nو ده‌ڵێت: پێغه‌مبه‌ر فه‌رمانی هیچ خۆپێشاندان و غافڵكوژكردنێكی به هاوه‌ڵان نه‌كردوه (... فهو لم يأمر أصحابه بمظاهرات ولا اغتيالات). بڕوانه: (المورد العذب الزلال)، لا. ٢٢٨.\nهه‌روه‌ها زانای ئایینیی وه‌هابیی گه‌وره‌ی یه‌مه‌ن مه‌لا (موقبیل وادیعی) (الشيخ مقبل الوادعي)، ئه‌ویش، له كتێبی (الإلحاد الخميني في أرض الحرمين) دا، وتویه‌تی: (و من هه‌میشه له وتاری نوێژی هه‌ینی و نوێژه‌كانی جه‌ژندا وریاییم داوه كه دور بكه‌ونه‌وه له‌و خۆپێشاندانانه) (وقد كنت بحمد الله أحذر من تلكم التظاهرات في خطب العيد وفي خطب الجمعة).\nبه هه‌مان شێوه (مه‌لا عه‌لی حوذه‌یفی) (الشیخ علي الحذيفي) ی قورئانخوێنی به‌ناوبانگ و پێشنوێژی مزگه‌وتی پێغه‌مبه‌ر له مه‌دینه، ده‌ڵێت: سه‌یرم دێت له ڕه‌شه‌خه‌ڵك چۆن عه‌قڵی خۆیان فڕێ ده‌ده‌ن و خێرا به‌شداری له ڕێپێوانی خۆپێشاندانی سه‌ر جاده ده‌كه‌ن خۆپێشاندان له بابه‌تی خراپه‌كاری و فه‌ساده، چاكسازییش به قورئان و سوننه‌ت له‌سه‌ر ده‌ستی كاربه‌ده‌ستان (ولاة الأمر) و زانایانه‌وه ده‌كرێت، ئیتر ئه‌م خۆپێشاندانانه به هیچ شێوه‌یه‌ك دروست نین، و بۆ ئێمه‌ی موسوڵمان كه خاوه‌نی شه‌ریعه‌تین ناشێن.. ئه‌م خۆپێشاندان و وێرانكاریه پێویسته هه‌مومان به هاوڵاتیان و ده‌سه‌ڵاتدارانه‌وه ڕوبه‌ڕوی ببینه‌وه هه‌تا تۆوی نامێنێت، به هێزی به‌ڵگه و هێزی ده‌سه‌ڵات! (والعجب من الغوغاء كيف يتخلون عن عقولهم ويسارعون إلى الاشتراك في مسيرة مظاهرات في الشارع لأجل توجيه ظل الشر بواسطة فاكس أو إنترنت بحجة الإصلاح، إن هذه المظاهرات من الفساد، أما الاصلاح بالكتاب والسنة؛ فمن خلال ولاة الأمر والعلماء، وأما المظاهرات؛ لا تجوز بحال، وليست لنا، لأننا أهل شريعة، وهذا التخريب والمظاهرة التى بدأت تظهر توجب علينا جميعا حكاما ومحكومين أن نقف لها بالمرصاد، لتختفي تماما، بقوة الحجة، وبقوة السلطان).\nهه‌روه‌ها مه‌لا (صالیح ئالی شه‌یخ) (الشيخ صالح آل الشيخ) وه‌زیری كاروباری ئیسلامی له سه‌عودییه، ده‌ڵێت: مه‌رج نیه هه‌ر هۆكار و ئامڕازێك كه مرۆڤ لای وا بێت سه‌ركه‌وتوه؛ دروست و ڕێگه‌پێدراو بێت، نمونه‌ی ئه‌مه‌ش: خۆپێشاندان. بۆ نمونه: ئه‌گه‌ر كۆمه‌ڵێك خه‌ڵكی زۆر هاتن و وتیان ئه‌گه‌ر ئێمه خۆپێشاندانێك بكه‌ین؛ ئه‌وا ئه‌مه په‌ستانێك له‌سه‌ر كاربه‌ده‌ستان دروست ده‌كات و ئیتر چاك ده‌بێت، و پێویستیشه چاك ببێت، و هۆكاریش ده‌بێته پاساو بۆ ئامانج، ده‌ڵێین: ئه‌مه ناڕاسته چونكه هۆكار و ئامڕازه‌كه له خۆیدا قه‌ده‌غه‌كراوه، وه‌كو چاره‌سه‌ری نه‌خۆشی به شتی قه‌ده‌غه‌كراو بۆ چاكبونه‌وه (ليست كل وسيلة يظنها العبد ناجحة بالفعل يجوز فعلها، مثال ذلك المظاهرات، مثلا: إذا أتى طائفة كبيرة وقالوا إذا عملنا مظاهرة؛ فإن هذا يسبب الضغط على الوالي، بالتالي يصلح، وإصلاحه مطلوب، والوسيلة تبرر الغاية، نقول: هذا باطل لأن الوسيلة في أصلها محرمة كالتداوي بالمحرم ليوصل إلى الشفاء).\nمه‌لا (موحه‌ممه‌د جه‌میل زینو) (الشیخ محمد جمیل زینو) كه زانایه‌كی ئایینیی سه‌له‌فیی ناسراوه، ئه‌ویش ده‌ڵێت: به‌كارهێنانی توندوتیژی و خۆپێشاندان بۆ داواكردنی جێبه‌جێكردنی حوكمی شه‌ریعه‌ت؛ دروست نیه، چونكه ئه‌و شێوازانه ئیسلامی نین، و ئامانج ناهێننه دی، به‌ڵكو جاری وا هه‌یه به هۆیانه‌وه زیانی گه‌وره به‌ر تاكه‌كان و كۆمه‌ڵگا و كۆمه‌ڵه ئیسلامیه‌كان ده‌كه‌وێت، كه ئه‌مه له هه‌ندێك له وڵاتانی عه‌ره‌بی و ئیسلامیدا ڕوی داوه (لا يجوز استعمال العنف والمظاهرات للمطالبة بحكم الشريعة الإسلامية، لأنها ليست إسلامية، ولا تحقق المطلوب، بل قد يحصل معها أضرار جسيمة على الفرد والمجتمع والجماعات الإسلامية، وهذا ما حصل في بعض البلاد العربية والإسلامية)، ئینجا ده‌ڵێت: زۆر سه‌یره و به‌ڵكو زۆر جێی داخیشه، كه جاری وا هه‌یه خۆپێشاندانێكی ژنان له وڵاتێكی عه‌ره‌بیی موسوڵماننشیندا سه‌ر ڕێ ده‌كه‌وێت، گوایه داوای جێبه‌جێكردنی قورئان و حیجابی شه‌رعی ده‌كه‌ن، نازانن خۆیان پێچه‌وانه‌ی قورئان جوڵاونه‌ته‌وه! (ومن الغريب جدا، بل من المؤسف، أن تخرج مظاهرة نسائية في بلد عربي مسلم يطالبن بتطبيق القرآن والحجاب الشرعي، وما درين أنهن خالفن القرآن). دیاره مه‌به‌ستی له‌م قسه‌یه‌ى دوایی ئه‌وه كه له قورئاندا هاتوه: (وقَرْنَ في بيوتكن) (الأحزاب: ٣٣)، واته به ژنه‌كان ده‌ڵێت: له ماڵه‌كاندا ئۆقره بگرن و مه‌چنه ده‌ره‌وه.. كه ئه‌وان پێیان وایه هه‌مو ژنێكی موسوڵمان ده‌گرێته‌وه، هه‌رچه‌ند له خۆیدا ئه‌و قسه‌یه به ژنه‌كانی پێغه‌مبه‌ر وتراوه.\nمه‌لا (موحه‌ممه‌د صالیح ئه‌لمونجید) (الشيخ محمد صالح المنجد)، ئه‌میش ده‌باره‌ی خۆپێشاندان ده‌ڵێت: كۆمه‌ڵێك لایه‌نی خراپ له خۆپێشانداندا هه‌ن كه به‌پێی شه‌رع ده‌بێت موسوڵمان خۆی بپارێزێت (وأما التظاهرات؛ فإن فيها عددا من المحذورات الشرعية يجب الحذر منها). وه‌ڵامی پرسیاری ژ. (١١٤٦٩).\nمه‌لا (ئه‌حمه‌د غامیدی) (الشيخ أحمد الغامدي)، لێپرسراوی ده‌سته‌ی (فه‌رمان به چاكه و نه‌هێشتنی خراپه) ی ناوچه‌ی مه‌ككه، ئه‌ویش وتویه‌تی: نابێت هیچ موسوڵمانێك له‌گه‌ڵ ته‌وژمی هۆكارگه‌لێكی پێچه‌وانه له‌گه‌ڵ شه‌رع بڕوات، جا هۆكاری ئاشتیانه بن یان نا، و له‌به‌ر ئه‌وه‌ی كۆمه‌ڵێك شتی خراپ به‌دوای خۆیاندا ده‌هێنن وه‌كو له وڵاتانی تر ڕوی داوه، ئیتر جۆرێكه له مله‌جیڕێ و یاخیبون (ولا ينبغي لأحد من المسلمين أن ينجرف في وسائل منافية للشرع تقود الناس إلى الإثارة وإلى الوقوع في أمور مخالفة للشرع كالمظاهرات لما تحويه من أمور مخالفة سواء كانت سلمية أو غير ذلك، ولما يترتب عليها من مفاسد معلومة كما هو بين البلدان الأخرى، فهي نوع من شق عصا الطاعة). ڕۆژنامه‌ی (المدينة)، ژ. (١١٥٢١).\nمه‌لا (صالیح سه‌دلان) (الشيخ صالح السدلان)، ئه‌ندامی (ده‌سته‌ی گه‌وره زانایان) (هيئة كبار العلماء)، له كۆڕێكدا له كۆمه‌ڵه‌ی (زیندوكردنه‌وه‌ی كه‌له‌پوری ئیسلامی) (إحياء التراث الإسلامي) له كوه‌یت، كاتێك ده‌رباره‌ی خۆپێشاندان پرسیاری لێ كراوه، وتویه‌تی: پێویسته له‌سه‌ر ئه‌وانه‌ی خوا ته‌وفیقی داون و خستونیه سه‌ر ڕێگه‌ی ڕاست؛ ڕونی بكه‌نه‌وه بۆ خه‌ڵك كه ئه‌م كارانه له ئیسلامدا دروست نین و لای ناموسوڵمانان باون، و ئێمه‌ش ـ به داخه‌وه ـ له‌وانمان وه‌رگرتون وه‌كو گه‌لێك شتی تر، بۆیه پێویسته به ڕاسته‌ڕێی قورئان و سوننه‌ته‌وه پابه‌ند بین (الواجب على من وفقهم الله إلى النهج السبيل وإلى الطريق المستقيم؛ أن يذكروا الناس ويعلموهم... وعليهم أن يبينوا أن هذه الأمور لا تجوز في الإسلام بل هي عند غير المسلمين، ونحن للأسف أخذناها منهم مثلما أخذنا غيرها من الأمور، لذلك علينا أن نتمسك بنهج الكتاب والسنة).\nمه‌لا (موحه‌ممه‌د ئه‌حمه‌د فیفی) (الشيخ محمد أحمد الفيفي)، ئه‌ندامی ناوه‌ندی بانگه‌واز و ئیرشاد (مركز الدعوة والإرشاد)، ده‌ڵێت: خۆپێشاندان شتێكی نامۆ و تازه‌یه بۆ ئوممه‌تی ئیسلامی و له ناموسوڵمانه‌وه وه‌رگیراوه، و ڕه‌نگه خراپترین لایه‌نی خۆپێشاندان ئه‌وه بێت كه پێچه‌وانه‌یه له‌گه‌ڵ شه‌رع... به‌ڕاستی لایه‌نه خراپه‌كانی خۆپێشاندان زۆر گه‌وره‌تر و زیاترن له‌و لایه‌نه چالاكانه‌ی ده‌ڵێن هه‌یه‌تی (المظاهرات أمر دخيل على الأمة الإسلامية مأخوذ عن غير المسلمين، ولعل أهم المفاسد المترتبة على المظاهرات هي مخالفتها للشرع... إن المفاسد المترتبة على المظاهرات هي أعظم وأكبر من هذه المصالح المزعومة). ڕۆژنامه‌ی (المدينة)، ژ. (١٥٢١١).\nئه‌مه‌ش ده‌قی فه‌توایه‌كه (ده‌سته‌ی گه‌وره زانایانی ئایینی) (هيئة كبار العلماء) ـه له شانشینی عه‌ره‌بیی سه‌عودی كه به‌رزترین ده‌سته‌یه‌كی ئایینیه له سه‌عودییه و له (١٨) ئه‌ندام پێك هاتوه كه هه‌مویان زانای ئایینی (شیوخ) ی به‌ناوبانگی سه‌عودییه‌ن، به ژماره (١٩٩٣٦)، كه ده‌ڵێت: (ئامۆژگاری هه‌مو موسوڵمانێك ده‌كه‌ین كه له‌م خۆپێشاندانه گێره‌شێوێنیانه دور بكه‌ونه‌وه.. هیچ په‌یوه‌ندییه‌كیان به ئیسلامه‌وه نیه، بۆیه پێویسته موسوڵمان لێی دور بكه‌وێته‌وه، بۆ ئه‌وه‌ی دین و دنیای سه‌لامه‌ت بێت و گیان و ئابڕو و سامانی پارێزراو بێت) (كما ننصحك وكل مسلم ومسلمة بالابتعاد عن هذه المظاهرات الغوغائية التي لا تحترم مالا ولا نفسا ولا عرضا، ولا تمت إلى الإسلام بصلة، ليسلم للمسلم دينه ودنياه، ويأمن على نفسه وعرضه وماله).\nهه‌مان (ده‌سته‌ی گه‌وره زانایانی ئایینی) ساڵی ٢٠١١ یش به‌یاننامه‌یه‌كی تریان ده‌ركرد كه خۆپێشاندان و یاخیبون له فه‌رمانڕه‌وا حه‌رام ده‌كات و ئه‌وه دوپات ده‌كاته‌وه كه چاكسازی به خۆپێشاندان ناكرێت به‌ڵكو ئاژاوه و گێره‌شێوێنی له خۆپێشاندانه‌وه دروست ده‌بێت. به‌یاننامه‌كه پێداگری له‌سه‌ر ئه‌وه ده‌كات كه ئه‌و (نه‌صیحه) و (موناصه‌حه) یه‌ی كه له ئیسلامدا به ئه‌ركی سه‌ر شان زانراوه؛ به خۆپێشاندان و ئه‌و هۆكار و شێوازانه‌ی ئاژاوه و دوبه‌ره‌كی دروست ده‌كه‌ن نایه‌ته‌جێ.. و ده‌ڵێت: ئه‌م ده‌سته‌یه له زانایانی ئایینی له كاتێكدا حه‌رامیی خۆپێشاندان له‌م وڵاته‌دا [واته سه‌عودییه] دوپات ده‌كاته‌وه؛ له هه‌مان كاتدا پێداگری له‌سه‌ر ئه‌وه ده‌كات كه ئه‌و شێوازه شه‌رعیه‌ی كه به‌رژه‌وه‌ندی (مه‌صله‌حه) فه‌راهه‌م ده‌كات؛ ئه‌وه‌یه كه زیان و خراپه (مه‌فسه‌ده) ی له‌گه‌ڵ نه‌بێت، كه ئه‌وه‌ش ئه‌و ئامۆژگاریی یه‌كتر كردن (موناصه‌حه) یه‌یه كه پێغه‌مبه‌ر دایناوه. و ده‌ڵێت: ده‌سته‌ی گه‌وره زانایان كه هه‌ست به‌وه ده‌كه‌ن یه‌كڕیزی و كۆبونه‌وه له‌سه‌ر ڕێگای قورئان و سوننه‌ت له‌ژێر سایه‌ی سه‌ركردایه‌تییه‌كی دانا و حه‌كیمانه‌دا چه‌نده نیعمه‌تێكی گه‌وره‌یه؛ هه‌موان بانگ ده‌كات بۆ ئه‌وه‌ی هه‌مو ئه‌و ڕێگایانه بگیرێنه به‌ر كه ده‌بنه هۆی پاراستنی یه‌كڕیزی و ته‌بایی و یه‌كگرتویی.. له كۆتاییشدا ده‌ڵێت: چاكسازی و ئامۆژگاری شێوازی شه‌رعیی خۆی هه‌یه كه به‌رژه‌وه‌ندی له‌گه‌ڵ خۆی ده‌هێنێته و زیان و خراپه دور ده‌خاته‌وه، نه‌ك به ده‌ركردنی به‌یاننامه‌ی وا كه زلكردنی كێشه‌كان و دروستكردنی ئاژاوه‌ی تێدایه و به كۆكردنه‌وه‌ی ئیمزا بۆی.. (ڕۆژنامه‌ی "الوسط" ی به‌حره‌ینی، ژ. ٣١٠٣، ٦/٣/٢٠١١).\nجگه له‌مانه‌ش كه باسمان كردن و قسه و فه‌تواكانیانمان نه‌قڵ كرد؛ كۆمه‌ڵێكی زۆر له زانایانی ئایینیی وه‌ههابیی سه‌عودییه فه‌توایان داوه كه خۆپێشاندان حرامه و وه‌كو یاخیبون له فه‌رمانڕه‌وای ئیسلامی (وه‌لی ئه‌مر) وایه، له‌مانه:\nمه‌لا (عه‌بدولموحسین ئه‌لعوبه‌یكان) (الشيخ عبد المحسن العبيكان).\nمه‌لا (موحه‌ممه‌د بن حه‌سه‌ن ئالی شه‌یخ) (الشيخ محمد بن حسن آل الشيخ).\nمه‌لا (عه‌بدوڕڕه‌حمان ئه‌لسوده‌یس) (الشيخ عبد الرحمن السديس).\nمه‌لا (عه‌بدولموحسین ئه‌لعه‌بباد) (الشيخ عبد المحسن العباد).\nمه‌لا (عه‌بدوڵڵا ئه‌لمه‌نیع) (الشيخ عبد الله المنيع).\nمه‌لا (ئه‌حمه‌د سیر موباره‌كی) (الشيخ أحمد سير مباركي).\nمه‌لا (عه‌بدوڵڵا بن موحه‌ممه‌د بن خونه‌ین) (الشيخ عبد الله بن محمد بن خنين).\nمه‌لا (عه‌بدوڵڵا ئه‌لغودیان) (الشيخ عبد الله الغديان).\nمه‌لا ( سه‌عد ئه‌لشه‌ثةری) (الشيخ سعد الشثري).\nمه‌لا (سوله‌یمان ئه‌بالخه‌یل) (الشيخ سليمان أبا الخيل).\nمه‌لا (موحه‌ممه‌د ئه‌لسه‌بیل) (الشيخ محمد السبيل).\nمه‌لا (عه‌بدوڵڵا ئه‌لڕوكبان) (الشيخ عبدالله الركبان).\nمه‌لا ( صالیح ئه‌لعه‌ببود) (الشيخ صالح العبود).\nمه‌لا (سامی خه‌ییاط) (الشيخ سامي خياط).\nمه‌لا (عومه‌ر بن عه‌بدوڕڕه‌حمان ئه‌لعومه‌ر) (الشیخ عمر بن عبد الرحمن العمر).\nمه‌لا (حه‌مد ئه‌لعه‌تیق) (الشیخ حمد العتیق).\nمه‌لا (سه‌عد ئه‌لحوصه‌ین) (الشیخ سعد الحصین).\n(د. موحه‌ممه‌د بن عه‌بدوڕڕه‌حمان ئه‌لخه‌میس) له كتێبێكیدا به ناوی (المظاهرات والاعتصامات والإضرابات ـ رؤية شرعية).\n(د. موحه‌ممه‌د بن عه‌بدولعه‌زیز ئه‌لموسنید) (د. محمد بن عبد العزیز المسند).\n(د. ئه‌حمه‌د ئه‌لدوره‌یویش) (د. أحمد الدریویش).\nله مه‌لا سه‌له‌فیه میسریه‌كانیش؛\nمه‌لا (ئه‌بو ئیسحاقی حوه‌ینی) (الشيخ أبو اسحاق الحويني)، له فه‌توایه‌كیدا له‌سه‌ر حوكمی خۆپێشاندان، ده‌ڵێت: شه‌رعی نیه و هه‌مو زانایانمان له‌سه‌ر ئه‌مه‌ن، و به ئه‌زمونیش زانیومانه ئه‌م خۆپێشاندانانه سودیان نیه و هیچ هه‌ق و مافێكی داگیركراویان نه‌گه‌ڕاندوه‌ته‌وه، و سوتاندنی ئاڵای ئیسڕائیل و ئه‌مێریكا و وێنه‌ی سه‌رۆكه‌كان هیچ بڕیارێكی سیاسیی نه‌گۆڕیوه، به‌ڵكو ته‌نها گرتن و برینداربون و كاره‌سات به‌رهه‌می ئه‌و خۆپێشاندانانه‌یه (هي غير مشروعة وعلى هذا سائر علمائنا، وقد علمنا بالتجربة أن هذه المظاهرات لا قيمة لها ولا أرجعت حقا مغصوبا، وإحراق العلم الاسرائيلي والأمريكي و صور الرؤساء لم يغير أي قرار سياسي، بل ان الاعتقالات و الإصابات و الحوادث هي نتاج تلك المظاهرات فقط).\nهه‌روه‌ها مه‌لا (موحه‌ممه‌د سه‌عید ریسلان) (الشیخ محمد سعید رسلان) ی میسری، ئه‌ویش له وتارێكیدا (هه‌ینی، ٤ ی ڕه‌جه‌ب، ١٤٢٥ ك.) له مزگه‌وتی (الشرقي) له گوندی (سه‌بك ئه‌ل‌ئه‌حه‌د) ی سه‌ر به ناوه‌ندی (ئه‌شمون) له پارێزگای (مه‌نوفییه) له میسر، فه‌توای دا كه خۆپێشاندان حه‌رامه و دروست نیه و قسه‌ی زانایانی ئایینیی هێنایه‌وه له‌سه‌ر ئه‌وه.\nفه‌تواكه‌ی مه‌لا (عه‌بدوللـه‌تیف) (الشيخ أبو عبد الحق عبد اللطيف الكردي) یش، كه مه‌لایه‌كی سه‌له‌فیه و له باڵی سه‌له‌فیه (مه‌دخه‌لیه‌كان) ی سه‌عودیه‌وه نزیكه، وه‌كو (كۆپی ـ په‌یست) ێكی فه‌تواكانی مه‌لا وه‌ههابیه ڕه‌سمیه‌كانی سه‌ر به ڕژێمی سه‌عودی وا بو. یانی وه‌كو چۆن مه‌لا (ئیبن باز) و (ئیبن عوثه‌یمین) و مه‌لا وه‌ههابیه ڕه‌سمیه‌كانی تر فه‌توایان هه‌یه كه خۆپێشاندان به حه‌رام و ناپه‌سه‌ند داده‌نێن، به هه‌مان شێوه مه‌لا (عه‌بدوللـه‌تیف) یش هه‌مان فه‌توای دا كه گوایه خۆپێشاندان ناڕه‌وایه له شه‌رعدا. ئه‌گه‌ر فه‌توای مه‌لایه‌كی موفتیی ڕه‌سمیی وه‌كو (ئیبن عوثه‌یمین) یان (ئیبن باز) زیاتر پاڵنه‌ری سیاسیی لێ بخوێنرێته‌وه و فه‌توایه‌ك بێت كه له به‌رژه‌وه‌ندیی ده‌سه‌ڵاتی ڕژێمی سه‌عودیدا درابێت، ئه‌وا فه‌تواكه‌ی مه‌لا (عه‌بدوللـه‌تیف) زیاتر پاشكۆیه‌تیی مه‌زهه‌بیی بۆ ئه‌و ئاڕاسته سه‌له‌فیه ته‌قلیدیه لێ ده‌خوێنرێته‌وه. هه‌ردوكیشیان، هه‌ریه‌كه له مه‌لا (ئیبن باز) و مه‌لا (عه‌بدوللـه‌تیف)، ده‌گه‌ڕێنه‌وه بۆ بیری سیاسیی ئیسلامیی كۆن، بۆ چه‌مكه‌كانی ("وه‌لی ئه‌مر" و "ئیماره‌ت") و ("نه‌صیحه" و "موكاته‌به") و ("خروج" و "فیتنه") و هتد.. وه‌كو دواتر تیشكی ده‌خه‌ینه سه‌ر.\nئه‌گه‌ر بگه‌ڕێینه‌وه بۆ قسه‌كه‌ی (مه‌لا به‌شیر) و زیاتر لێی ڕا بمێنین، ده‌بینین كه سه‌رباری ئه‌وه‌ی (خۆپێشانده‌ران) به ده‌رچون (خروج) له یاسا و كۆده‌نگیی موسوڵمانان داده‌نێت، هه‌ڵه‌یه‌كی گه‌وره‌ی تر ده‌كات كاتێك چالاكییه‌كی مه‌ده‌نیی وه‌كو (خۆپێشاندان) به‌راورد ده‌كات به (خروج) ه‌كانی مێژوی ئیسلامی كه هه‌مویان یاخیبونی چه‌كدار بون و ئامانجیان كوده‌تای سه‌ربازی بوه. ئه‌مه‌ش (قیاس) ێكه له‌گه‌ڵ (فاریق) ی گه‌وره‌دا، به‌ڵكو سته‌مێكی گه‌وره‌یه، به‌ڵكو بیركردنه‌وه‌یه له زه‌مه‌نی ئێستادا به خه‌یاڵی زه‌مانی كۆن. ئه‌مه ئه‌وه‌مان بۆ ده‌رده‌خات كه كه‌ره‌سته‌ی بیر و لێكدانه‌وه‌ی مه‌لا هه‌ر كه‌ره‌سته‌ی كه‌له‌پورین، ئیتر له هه‌ر ئاستێكی لێپرسراویدا بێت و هه‌ر نازناوێكی زانستیی هه‌بێت.\nتاقمی دوه‌میش، كۆمه‌ڵێكن له‌و زانایا ئایینیانه‌ی كه ڕابه‌ری ئاڕاسته ئیسلامیه سیاسی و جیهادیه‌كانن.\nـ مه‌لا (عه‌بدوڕڕه‌حمان عه‌بدولخالیق) (الشیخ عبد الرحمن عبد الخالق) ی میصری-كوه‌یتی، كه هه‌رچه‌ند له‌سه‌ر ته‌وژمه سه‌له‌فیه‌كه حسابه و خاوه‌نی سایتی (الشبكة السلفية) یه، به‌ڵام هه‌وڵ ده‌دات له‌و بابه‌تانه‌شدا كه په‌یوه‌ندییان به جیهاد و سیاسه‌ته‌وه هه‌یه ڕێنمایی زیندوی هه‌بێت. له كتێبێكیدا به ناوی (فصول من السياسة الشرعية في الدعوة إلى الله) پێی وایه كه خۆپێشاندان یه‌كێكه له‌و شێواز و هۆكارانه‌ی كه پێغه‌مبه‌ر به‌كاری هێناون. ئه‌و پێی وایه خۆئاشكراكردن و ده‌رچونی موسوڵمانانی مه‌ككه له ژیانی پێغه‌مبه‌ردا دوای موسوڵمانبونی عومه‌ر، كه له دو ڕیزدا ده‌رچون هه‌تا گه‌یشتنه كه‌عبه؛ پێشینه‌یه‌كی خۆپێشاندانه له ئیسلامدا و ده‌ریده‌خات كه خۆپێشاندان یه‌كێكه له‌و هۆكار و ئامڕازانه‌ی پێغه‌مبه‌ر به‌كاری هێناون، كاتێك به‌و خۆپێشاندانه سه‌ربه‌رزییه‌ك بۆ ئیسلام و موسوڵمانان هاتبێته دی. و ده‌ڵێت: ئیسلام گه‌لێك ڕێسا و یاسای داناوه به‌مه‌به‌ستی ده‌رخستنی سه‌ربه‌رزیی ئیسلام و به‌رزكردنه‌وه و مه‌زنكردنی له‌به‌ر چاوی خه‌ڵكدا، وه‌كو نوێژی به‌كۆمه‌ڵ و نوێژی به‌كۆمه‌ڵی هه‌ینی و نوێژی جه‌ژنان، و هه‌تا پێغه‌مبه‌ر ڕێنمایی داوه له ژیانی خۆیدا به كچان و ژنان ـ ئه‌گه‌ر له سوڕی مانگانه‌ی خۆیشیاندا بن ـ له گۆڕه‌پانی نوێژی جه‌ژندا ئاماده بن، بۆ ئه‌وه‌ی ـ به وته‌ی خودی پێغه‌مبه‌ر ـ "ئاماده‌ی ئه‌و چاكه‌یه و نزا و پاڕانه‌ی موسوڵمانان بن" (لِيَشْهَدْنَ الْخَيْرَ وَدَعْوَةَ الْمُسْلِمِينَ). ناوبراو پێی وایه ئه‌م چاكه "الخیر" ه‌ی ئاماژه‌ی بۆ كراوه به‌شێكی ئه‌وه‌یه ئه‌هلی ئیسلام زۆر ده‌نوێنن و سروت/دروشمه‌كانی ئیسلام له‌ناو خه‌ڵكدا ڕاده‌گه‌یه‌نن (لقد ذكرت المظاهرات في معرض الوسائل التي اتخذها رسول الله صلى الله عليه وسلم لإظهار الإسلام والدعوة إليه، لما روي أن المسلمين خرجوا بعد إسلام عمر رضي الله عنه بأمر رسول الله صلى الله عليه وسلم في صفين ـ إظهارا للقوة ـ على أحدهما حمزة رضي الله عنه، وعلى الآخر عمر بن الخطاب رضي الله عنه.. ولم أر لذلك من هدف إلا إظهار القوة.. وأرى أن التشريع الإسلامي قد جاء بكثير من الشعائر لإظهار عزة الإسلام والدعوة إليه، كصلاة الجماعة والجمعة والعيدين، ورأيت أن النبي صلى الله عليه وسلم كان يأمر النساء الحيّض وذوات الخدور أن يخرجن إلى المصلى يوم العيد معللا ذلك بقوله صلى الله عليه وسلم: "ليشهدن الخير، ودعوة المسلمين"، ومن الخير الذي يشهدنه هو كثرة أهل الإسلام وإظهارهم لشعائره) (فصول من السياسة الشرعية في الدعوة إلى الله. ص‌ص. ٣١-٣٣).\nمه‌لا (سه‌لمان ئه‌لعه‌وده) (سلمان بن فهد العودة)، ڕابه‌رێكی هه‌ره‌دیاری ته‌وژمی ڕابون (الصحوة) له سعودیه، كه باڵێكی هه‌مان قوتابخانه سه‌له‌فیه‌كه‌یه، به‌ڵام به كاریگه‌ریی ئه‌ده‌بیاتی ئیخوان موسلیمین و به‌تایبه‌تی سه‌یید قوگب و مه‌ودودی سه‌روسه‌ودای سیاسیی په‌یدا كردوه، و بوه‌ته قوتابخانه‌ی ئیسلامی سیاسی و هه‌روه‌ها سه‌رچاوه‌ی یه‌كه‌می ته‌وژمی سه‌له‌فیی جیهادی. جا ئه‌میش له فه‌توایه‌كیدا ده‌ڵێت: دروسته موسوڵمانان كۆ ببنه‌وه و ناڕه‌زایی ده‌رببڕن له كێشه و ئازاركێشانی برا موسوڵمانه‌كانیان له فه‌له‌ستین، كه ئه‌مه پشتیوانییه‌كه بۆ ئه‌و برایانه و كاریگه‌ریی زۆری له‌سه‌ر یه‌هود و هاوكار و پشتیوانه‌كانیان هه‌یه و ده‌توانێت په‌یامه ئیسلامیه‌كه بگه‌یه‌نێته خۆرئاوا كه یه‌هود له‌وێ تێڕوان و ڕای گشتییان زۆر چه‌واشه كردوه. و ده‌شڵێت: ئه‌م جۆره بابه‌تاته هه‌ر له بنه‌ڕه‌ته‌وه له بازنه‌ی كاری دروست و ئاساییدان و پێویستییان به به‌ڵگه‌یه‌كی تایبه‌تی نیه بۆ دروستبونیان، ته‌نها ئه‌وه‌نده به‌سه كه به‌ڵگه‌یه‌ك نیه كارێكی وا قه‌ده‌غه بكات، ماده‌م سه‌رنه‌كێشێت بۆ زیان گه‌یاندن و خراپه‌كارییه‌ك. هه‌ر بۆیه ده‌ڵێت ده‌بێت خۆپێشاندانێكی ئاشتیخوازانه و به‌دور بێت له بێزاركردنی هاوڵاتیان و په‌كخستنی كاره‌كیان.\nهه‌روه‌ها (عصام طاهر البرقاوي) ی ئوردونی، ناسراو به مه‌لا (ئه‌بو موحه‌ممه‌دی مه‌قدیسی) (الشيخ أبو محمد المقدسي) (١٩٥٩ ـ )، یه‌كێك له هێما دیار و تیۆریساز (منظّر) ه‌كانی سه‌له‌فیه‌تی جیهادی و به مامۆستا و ڕێنیشانده‌ری (ئه‌بو موصعه‌بی زه‌رقاوی) ده‌ژمێردرێت. ئه‌میش به هه‌مان شێوه پرسیاری لێ ده‌كه‌ن ده‌رباره‌ی ئه‌و خۆپێشاندان و ڕێپێوانانه‌ی ڕێك ده‌خرێن بۆ ده‌ربڕینی پشتیوانی بۆ "براكانمان" له فه‌له‌ستین. ئه‌ویش له فه‌تواكه‌یدا ده‌ڵێت: هیچی تێدا نیه خه‌ڵكانێكی موسوڵمانی ئاسایی ناڕه‌زایی ده‌رببڕن و ڕابپه‌ڕن و هه‌تا شه‌ڕیش بكه‌ن له‌پێناوی پیرۆزیه‌كانی ئیسلام یان خاك و ئاویان، به‌تایبه‌تی كه ئه‌وانه پاڵنه‌ریان ئه‌و حه‌ماسه‌یه كه هه‌یانه بۆ جیهاد و ئه‌و هه‌ست و سۆز و "غیره‌ت" ـه‌یه كه هه‌یانه بۆ ئیسلام "ماذا يضير المسلمين أن يعارض أو يثور أو يقاتل أو يقتل في سبيل مقدساتهم أو أرضهم من لاخلاق لهم ممن يحسبون على عوام المسلمين، أو هم فعلا من عوام المسلمين، خصوصا وأن كثيرا من مشاركين في ذلك يقودهم الحماس للجهاد والعاطفة والغيرة الإسلامية". له‌به‌ر ئه‌وه هیچ به‌رژه‌وه‌ندییه‌ك نیه له دژایه‌تیكردنی ئه‌و جۆره خۆپێشاندانانه‌دا، به‌تایبه‌تی كاتێك ناڕه‌زایی و خرۆشان و توڕه‌بونه بۆ پیرۆزیه‌كانی موسوڵمانان "أي مصلحة في الوقوف في وجه هذه المسيرات أو المظاهرات خصوصا إذا كانت محسوبة على أنها غضبة لمقدسات المسلمين كما هو حال المظاهرات في هذه الأيام"، به‌ڵكو به‌پێچه‌وانه‌وه به‌رژه‌وه‌ندیی زۆریشان تێدایه، له‌وانه ئه‌مه‌یه كه دوژمنانی خوا ـ له جوله‌كه و لایه‌نگه‌لی تریش ـ بزانن كه ده‌ستبردن بۆ پیرۆزیه‌كانی موسوڵمانان به ده‌ستی پیشیان؛ قورس ده‌كه‌وێت له‌سه‌ریان و هه‌ر وا به‌سانایی تێپه‌ڕ نابێت، و بزانن كه ئوممه‌ت به ئاشتی "سلام" ـیه‌ك ڕازی نابێت كه هه‌ر خۆبه‌ده‌سته‌وه‌دان "استسلام" بێت "بل على العكس فإن فيها من المصالح البينة الواضحة ؛ من ذلك أن يعلم أعداء الله من اليهود وغيرهم أن ثمن تلويث مقدسات المسلمين باهظ، ولن يمر بهدوء، وأن الأمة لن ترضى بسلام الاستسلام". ئینجا هه‌ر له سه‌ره‌تایشه‌وه ده‌ڵێت: سه‌باره‌ت به ڕێپێوان و خۆپێشاندانه‌كان، به‌تایبه‌تی ئه‌وانه‌ی كه به‌پێی یاسا ڕێگه‌یان پێ دراوه و ڕێكخراون، وه‌كو ئه‌وانه‌ی ئیخوان و خه‌ڵكانی تر وه‌كو نیشتمانیه‌كان؛ ئێمه براكانمان (مه‌به‌ستی لایه‌نگرانی ته‌وژمه‌كه‌ی خۆیه‌تی) ئاڕاسته ناكه‌ین و هانیان ناده‌ین بۆ به‌شداریكردن تێیاندا، به‌ڵام له هه‌مان كاتیشدا له‌وانه نین كه ڕێگری ده‌كه‌ن لێیان و خه‌ڵك خاو ده‌كه‌نه‌وه لێیان، چونكه ئه‌مه له "سیاسه‌تی شه‌رعی" دا جێیی نابێته‌وه "بالنسبة للمسيرات والمظاهرات خصوصا المرتبة قانونيا كمسيرات الإخوان وغيرهم من الوطنيين فنحن لا نزج بإخواننا فيها ولاننصح بالمشاركة بها، لكن في الوقت نفسه لا نقف في الصف السلبي المثبط عنها إذ ليس هذا من السياسة الشرعية في شيء".\nجا ئه‌مانه؛ كاتێك ده‌بینن ده‌توانن خۆپێشاندان كه‌ڵكێكی بۆیان هه‌بێت و له‌لایه‌نی سیاسی و ئایینیه‌وه سودیان پێ بگه‌یه‌نێت، ده‌كه‌ونه له‌خۆگرتنی له ڕێگه‌ی لێكدانه‌وه و بۆیه‌كردنی به بۆیه‌یه‌كی ئایینی و ناونانی به كۆمه‌ڵێك زاراوه‌ی ئایینیی وه‌كو (جیهاد) و (نه‌هی له مونكه‌ر) و (الثورة على السلطان الجائر).. و ده‌یكه‌ن به هه‌لێكیش بۆ ئه‌وه‌ی ڕاپه‌ڕینی جه‌ماوه‌ر بگۆڕن به بارێكدا كه وه‌رچه‌رخانێك بێت ڕێگه خۆش بكات بۆ ده‌سه‌ڵاتی ئیسلامی و به‌م شێوه‌یه‌ش ببێته شۆڕشێك به‌سه‌ر عه‌لمانیه‌تدا(!). له‌م دروشمانه‌مان زۆر بینی له خۆپێشاندانه‌كانی ئه‌م ماوه‌یه‌دا.\nله ڕێگه‌ی ئه‌م بۆیه‌كردن و لێكدانه‌وه ئایینیانه‌یشه‌وه مه‌به‌ستی خۆپێشاندان ده‌گۆڕن و به ئاقارێكی تریدا ده‌به‌ن، كه هه‌ندێك جار به‌و هۆیه‌وه توندوتیژییشی لێ ده‌كه‌وێته‌وه.\nبۆیه ئێمه به مه‌لاكان و ڕۆشنبیره ئایینیه‌كان ده‌ڵێن: باسی ئه‌م چالاكیه مه‌ده‌نیانه به‌جێ بهێڵن بۆ خه‌ڵكی خۆی و چالاكوانانی خۆی. نه‌ك له جیهانی فیكریی خۆتانی نزیك بكه‌نه‌وه و بیشێوێنن و له‌گه‌ڵ داب‌ونه‌ریته‌كانی كۆمه‌ڵگاكانی ڕابردو هه‌ماهه‌نگی بكه‌ن ـ كاتێك له به‌رژه‌وه‌ندیتان بو، یان كاتێك له‌گه‌ڵ به‌رژه‌وه‌ندیه‌كانتان ناگونجێت و نه‌تانتوانی له جیهانی فیكریی خۆتانی نزیك بكه‌نه‌وه؛ ئیتر به چه‌مك و بیانو و به‌ڵگه ئایینیه‌كانی خۆتان قه‌ده‌غه‌ی بكه‌ن.


باره‌گاى بارزانى ڕه‌تیده‌كاته‌وه سه‌رۆكى پارتى هه‌وڵیدابێت نێوه‌ندگیرى توركیا و په‌كه‌كه بۆ ئاشتى بكات، په‌كه‌كه‌ش ده‌ڵیت: ” بارزانى لایه‌نگیرى توركیایه و پرسى كورد به‌و چاره‌سه‌ر ناكرێت.”\nلە چەند ڕۆژی ڕابردوودا ژمارەیەک میدیا بڵاویانکردەوە، مەسعود بارزانی سەرۆکی پارتی، لە کاتی سەردانەکەی بۆ ناوچەی سۆران دەستپێشخەریی ئاشتی بۆ تورکیا و پەکەکە کردبێت و لە لایەن پەکەکەوە ڕەتکرابێت.\nلەوبارەوە كیفاح مه‌حمود ڕاوێژكارى باره‌گاى مه‌سعود بارزانى سه‌رۆكى پارتى دیموكرات بە ناس کوردی ڕاگه‌یاند: ” جه‌ختده‌كه‌ینه‌وه ئه‌و هه‌واڵانه‌ى له‌وباره‌وه بڵاوكراونه‌ته‌وه دوورن له‌ڕاستیه‌وه و سه‌رۆك بارزانیش له‌كاتى سه‌ردانه‌كه‌ى دا هیچ قسه‌یه‌كى له‌و باره‌یه‌وه نه‌كردووە.”\nله‌باره‌ى هۆكارى ئاماده‌نه‌بوونى مه‌سعود بارزانى بۆ نێوه‌ندگیرى نێوان په‌كه‌كه و توركیا بۆ ئاشتى، كیفاح مه‌حمود وتی” به‌هۆى ئه‌وه‌ى له‌ماوه‌كانى ڕابردوودا چه‌ند جارێك پێشنیارى له‌و شێوه‌یه‌ى كردووه، به‌ڵام هه‌ردوولا پێوه‌ى پابه‌ند نه‌بوون بۆیه له‌ئێستادا هیچ پێشنارێك له‌وباره‌یه‌وه له‌لایه‌ن بارزانیه‌وه له‌ئارادا نیه. ”\nلەوبارەوە بەرپرسێکی باڵای پەکەکە کە ناوەکەی لای ناس کورد پارێزراوە، وتی: ” ئه‌گه‌ر پێشنیارێكى له‌و شێوه‌یه‌ش له‌لایه‌ن بارزانیه‌وه له‌ئارادا هه‌بێت چۆن ئه‌وان ڕه‌تیده‌كه‌نه‌وه.”\nسەرچاوەکە وتیشی، په‌كه‌كه پێیوایه بۆ پێشنیارێكى له‌و شَیوه‌یه ده‌بێت توركیا موباده‌رى ئیمرالى بكات هه‌رچه‌نده لایه‌نى سێیه‌مییش بۆ ئه‌و كاره ڕه‌تناكه‌نه‌وه و ئاشتى و ڕاگرتنى شه‌ڕیش به‌پێویست ده‌زانن.\nسه‌رچاوه‌كه‌ى په‌كه‌كه هەڵوێستی پارتەکەی لەسەر ئەو پرسە ڕوونکردەوە و وتی: “پێویسته هێزى نێوده‌وڵه‌تى نیوه‌ندگیرى بكات نه‌ك مه‌سعود بارزانى، چونكه پێشتر بارزانى ته‌ره‌فگیر بووه و په‌كه‌كه‌ش به‌لایه‌نگرى توركیاى ده‌زانێت.”\nئەمە لە کاتێکدایە بەرپرسانی باڵای پەکەکە چەند جارێک پارتی دیموکراتیان بە هاوکاریکردنی تورکیا لە هێرشەکانی بۆ سەر قەندیل تۆمەتبارکردووە.\nدوێنى هه‌ینى 16ى ئابى 2019 میدیایه‌كى عێراقى له‌زارى سه‌رچاوه‌یه‌كى باڵا ناوە په‌كه‌كه‌وه بڵاویكرده‌وه مه‌سعود بارزانى هه‌وڵى نێوه‌ندگیرى نێوان په‌كه‌كه و توركیای داوە و په‌كه‌كه‌ش ده‌ستپێشخه‌رییه‌كه‌ى بارزانى، به‌هۆى ئه‌وه‌ى گومانى هه‌بووه له‌لایه‌ن توركیاوه ڕاسپێردرابێت ڕه‌تكردووه‌ته‌وه.\n16:38 دوو شه‌ممه 11 تشرینی دووه‌م 2019\n18:07 سێ شه‌ممه 29 تشرینی یه‌كه‌م 2019\nڕوسیا: پێش وادەى دیاریکراو یەپەگە لەناوچەى ئارام کشایەوە


پۆست ناكۆكی ده‌خاته نێو لایه‌نه سیاسییه‌كانى هه‌ڵه‌بجه‌وه\nهەواڵ / کوردستان :: 10/09/2019 :: 555 جار بینراوە\nتاگ :: هه‌ڵه‌بجه حزبه سیاسیه‌كان\nبه‌رپرسێكى یه‌كێتى ئاماژه به‌وه‌ده‌كات: ئه‌و رێككه‌وتنه‌ى له‌نێوان لایه‌نه سیاسییه‌كانى هه‌ڵه‌بجه واژۆى له‌سه‌ركراوه ته‌نیا بۆ پێكهێنانى ئه‌نجومه‌نى پارێزگایه نه‌ك دابه‌شكردنى پله و پۆست به‌سه‌ر حیزبه‌كاندا، به‌رپرسێكى پارتیش هه‌ڵوێستى خۆیان روونده‌كه‌نه‌وه.\nئه‌حمه‌د قه‌ده‌فه‌رى، جێگرى به‌رپرسى مه‌ڵبه‌ندى 9ى شاره‌زوورى یه‌كێتیى نشتمانیى كوردستان (ئەمڕۆ سێشەممە 10ى ئەیلولى 2019) به دواڕۆژى راگه‌یاند: ئه‌و رێككه‌وتنه‌ى له سه‌ره‌تاى ئه‌م مانگه‌وه له نێوان لایه‌نه سیاسییه‌كانى هه‌ڵه‌بجه واژۆى له‌سه‌ركراوه، ئێمه وه‌ك یه‌كێتى ته‌نیا بۆ پێكهێنانى ئه‌نجومه‌نى پارێزگا پێوه‌ى پابه‌ندین و ئاماده‌نین پله و پۆست ببه‌خشینه‌وه به‌سه‌ر حیزبه‌كانى دیكه‌دا له‌سه‌ر حسابى ئێمه.\nئاماژه‌ى به‌وه‌شكرد: ده‌بێت پله و پۆسته ئیدارییه‌كانى هه‌موو شاره‌كانى كوردستان به‌یه‌ك چاو سه‌یربكرێن و ناكرێت ئێمه له هه‌ولێر و دهۆك یه‌ك به‌رپرس یان قایمقام و به‌ڕێوەبه‌رى ناحیه‌مان نه‌بێت، به‌ڵام لێره پله و پۆست بده‌ینه پارتى، بۆیه هه‌ركات له‌و دوو پارێزگایه پله و پۆست درایه یه‌كێتى، ئێمه‌ش ئاماده‌ین به‌هه‌مانشێوه پله و پۆست بده‌ینه پارتى، بۆیه ئێمه ته‌نیا پابه‌ندى پێكهێنانى ئه‌نجومه‌نى پارێزگاى هه‌ڵه‌بجه‌ین.\nهاوكات عه‌تا شێخ حه‌سه‌ن، وته‌بێژى ئه‌نجومه‌نى سه‌ركردایه‌تى سلێمانى - هه‌ڵه‌بجه‌ى پارتى دیموكراتى كوردستان به دواڕۆژى وت: "ئێمه وه‌ك پارتى هیچ كات به‌دواى پله‌و پۆستدا نه‌گه‌ڕاوین و زۆرجار له پشكى خۆشمان خۆش بووین بۆ حیزب و لایه‌نى دیكه، بۆیه ئه‌و رێككه‌وتنه‌ى كه واژۆى له‌سه‌ركراوه له نێوان لایه‌نه سیاسییه‌كان به روونى باس له دابه‌شكردنى پله‌و پۆسته ئیدارییه‌كانیش ده‌كات، دواى پێكهێنانى ئه‌نجومه‌نى پارێزگا".\nئه‌وه‌شى خسته‌ڕوو: كاتێك یه‌كێتى داواى پله و پۆست ده‌كات له هه‌ولێر و دهۆك له به‌رامبه‌ر پێدانى پۆست له هه‌ڵه‌بجه به پارتى، ئه‌مه جۆرێكه له په‌شیمانبوونه‌وه‌یان له رێككه‌وتنه‌كه، چونكه پێش ئه‌وه‌ى واژۆى رێككه‌وتنه‌كه بكه‌ن، ده‌یانزانى كه له هه‌ولێر و دهۆك پۆست نادرێت به یه‌كێتى، بۆیه ئه‌و پله و پۆستانه‌ى كه بۆ پارتى دانراون زۆر له‌وه كه‌مترن كه ده‌بوو پێمان بدرێت، به‌ڵام له‌به‌ر به‌رژه‌وه‌ندى خه‌ڵكى ناوچه‌كه قبووڵمان كردووه.\nبه گوێره‌ى ڕێككه‌وتنى نێوان لایه‌نه سیاسییه‌كان، پارتى داوایكردووه پۆستى به‌ڕێوه‌به‌رى ناحیه‌ى به‌مۆى پێبدرێت تا ئه‌وكاته‌ى خورماڵ ده‌بێته قه‌زا، پاشان قایمقامى قه‌زاى خورماڵ وه‌ربگرن، هاوكات سێ به‌ڕێوه‌به‌رى گشتیش به مافى خۆیان ده‌زانن، له‌گه‌ڵ ئه‌وه‌شدا له ئه‌نجومه‌نى پارێزگا سێ كورسییان بۆ دانراوه.


سود و زیانەکانی خواردنی جگەر بۆ تەندروستی مرۆڤ دەخرێتەڕو – Esta News\nسود و زیانەکانی خواردنی جگەر بۆ تەندروستی مرۆڤ دەخرێتەڕو\nجگەری ئاژەڵ یان پەلەوەرەکان، یەکێکە لەو خواردنانەی زۆر دەخورێت بە برژاوی بێت یان سورەوەکراوی و خواستێکی زۆری لەسەرە، بەتایبەت لە خواردنگەکان، بەڵام ئایا سودەکانی زۆرترە یان زیان، جگەر ئامێری پاڵاوتنە لە لەشی ئاژەڵ یان مریشكدا ئەرکی کۆکردنەوەی مادەی ژەهراوییەکانە لەشدا، بۆیە شارەزایانی خۆراکی باوەڕیانوایە دەبێت دڵنیابین کە ئەو ئاژەڵە یان مریشكە ماوەیەكە هۆرمۆن و دەرمانی پێنەدراوە ئینجا بیخۆین.\nلەشکر حەمید، پزیشی پسپۆڕی خۆراکی رایدەگەیەنێت، جگەری ئاژەڵ و پەلەوەر كۆمەڵێک سودی هەیە بۆ جەستەی مرۆڤ، رێژەیەكی زۆر ڤیتامین B12 ی تێدایە، کە سودی هەیە بۆ زیادبونی خوێن و یارمەتی دروستبونی خڕۆكە سورەكان دەدات و كاریگەری هەیە لەسەر تەندروستی دەمارەکان، بەهای خۆراكی بەرزە و دەوڵەمەندە بە پرۆتین، بە جۆرێک %28.18ی پرۆتینە.\nباسی لەوەشکردوە، لەهەمانکاتدا دەبێت ئاگاداربن جگەر ئامێری پاڵاوتنە لە لەشی ئاژەڵ یان مریشكدا، هەمو ئەو هۆرمۆن و دەرمانەی كە دەدرێت بەئاژەڵەكە یان مریشكەكە تێیدا كۆدەبێتەوە، ژەهر لەلەشدا كۆدەكاتەوە، پێویستە دڵنیابین ئەو ئاژەڵە یان مریشكە ماوەیەكە هۆرمۆن و دەرمانی پێنەدراوە ئینجا بیخۆین.\nبۆ ئەوانەی نەخۆشی دەردەشا (داء الملوك) یان هەیە جگەر گونجاو نییە، چونکە بڕێکی زۆر ترشی یوریک دروستدەکات، رێژەیەکی زۆریش چەوری و کۆلیسترۆڵی تێدایە، لەلایەکی دیکەوە بۆ ئەو کەسانەش زۆر گونجاو نییە کە نەخۆشیی دڵ و بۆڕییەکانی خوێنیان هەیە.\nلەشکر حەمید ئاماژە بەوە دەکات، جگەری بەستوی هاوردە گونجاو تەندروست نییە، چونكە رێژەیەكی زۆر نیتراتی سۆدیۆمی تێدایە کە لە هەندێک باردا زیان بە تەندروستی دەگەیەنێت.\nتشرینی یه‌كه‌م 21, 2021


گه‌رماو گه‌رم لەسەر چالاکی و دەربڕینی دەنگی ناڕازیی دژی پارتیی\nSunday, 02.24.2019, 0:38\nله رۆژێكی ساردی كۆپنهاگندا! ژماره‌مان ته‌نیا ١٧ كه‌س بوو، ته‌نیا یه‌ك ژنی رۆژهه‌ڵاتیمان له‌گه‌ڵدا بوو..\nهه‌رگیز ژماره‌م به‌لاوه گرنگ نه‌بووه، لێ گه‌ر زیاتر بووینایە، نارەزاییەتییەکە ده‌نگی زیاتر و سه‌نگی زیاتری ده‌بوو.\nله‌یه‌كه‌م كاردانه‌وه‌ی پارتییدا، تەنیا ژنه پارتیه‌ك كۆمێنتێكی نووسی بوو،: ژماره‌تان (١٧) كه‌س، به حه‌ڤده كه‌س چیتان پێده‌كرێت؟\n- ئێمه نه‌هاتبووین هیچ بكه‌ین، ته‌نیا ویستمان له‌سه‌ر ئاستی ئه‌وروپا كه‌مێك ئێوه ڕیسوا بكه‌ین و بۆیه‌ش به‌رده‌م قونسوڵخانه‌ی عیراقمان هه‌ڵبژارد، بۆ ئه‌وه‌ی راسته‌وخۆ په‌یامه‌كه‌تان پێبگات.\nكارمه‌نده‌كانی قونسوڵخانه هه‌ر زوو به‌ده‌نگمانه‌وه هاتن و به‌ڕێزه‌وه په‌یامه‌كه‌یان وه‌رگرت، وتیان له ڕێگای  وه‌زاره‌تی ده‌ره‌وه پارتی له‌مه‌ڕ ئه‌و پێشێلكاریانە ئاگادار ده‌كرێته‌وه.\nئه‌وه‌ی زۆر سه‌رنجی ڕاكێشاین هەڵبەت ئەوەیش بوو کە كه‌می ژماره‌ی به‌شدار نه‌بوونی تاكه‌ئه‌ندامێكی ته‌ڤگه‌ری ئازادی بوو، یان بە شێوەیەکی روونتر بڵێین، کوردانی باکور و ئەوانەی سەر بە پەکەکەک بوون، له‌كاتێكدا ئه‌م كۆمه‌ڵه هاوڕێ و هه‌ڵسوراوانە هیچ چالاكیه‌كی ئه‌وان نەبوو ئێمە تێیدا بەشداری نەکەین!\nیه‌كێك له ئاماده بوان ووتی، ئه‌وان ته‌نیا بۆ چالاكی خۆیان دێن و وێنه‌كه‌ی ئۆجه‌لان به‌رز ده‌كه‌نه‌وه، ئێ خۆ ئه‌م چالاكیه‌ش راسته‌وخۆ په‌یوه‌ندی به ئه‌وان و ئازادی و داگیركاریه‌وه هه‌بوو، ئه‌وه سوپای توركیایه تا چه‌ند سه‌د مه‌تری بنكه و باره‌گاكانی ئه‌مان هاتوون، به‌هه‌ڕحاڵ ئه‌مه جاری یه‌كه‌م نیه، ئاپۆچیه‌كان له‌سه‌ر پرسی باشور بچوكترین هه‌ڵوێست نانوێنن.\nهەروەها ئه‌وه‌ی تر لامان سه‌یر بوو، یه‌ك گۆڕان و گۆرانخوازێكیش دیار نه‌بوون، خۆ چه‌ند ساڵه به‌درێژایی ته‌مه‌نی ده‌ربڕینی ناره‌زایه‌تیەکان هه‌میشه به‌یه‌كه‌وه له‌سه‌ر شه‌قام و به‌رده‌م قونسوڵگه‌ری عیراق و ئێران  و توركیا بووین.\nته‌نیا گۆڕانخوازێك به‌شدار بوو به‌ناوی كاك( ئه‌حمه‌د جاف)، دواتر كاتێ له پۆستێكدا بینیم نامه‌ی فه‌رمی گۆران بۆ ئه‌ندامه‌كانیان نووسیبوو، کەوا کەس به‌شداری نەکات لە هیچ چالاكیه‌ك دژی پارتی.\nبۆیە دەڵێم ئێوە تادوێنێ كێ بوو له‌سه‌ر شاشه‌ی ته‌له‌فزیۆنه‌كان وه‌ك قاز ده‌تان قیڕاند بۆ ئازادی و سه‌روه‌ری یاسا.\nئه‌مانه چه‌ند رۆژێكه له زیندانه ره‌شه‌كانی پارتیدان، ته‌نیا داوای وه‌رده‌رنانی سوپای داگیركه‌ری توركیایان كردوه و داوای ئازادیی مرۆڤه‌كان ده‌كه‌ن له باشورێك كه ته‌م و مژی حیزبه‌كان دڵ و دروونی هه‌موو تاكه‌كانی ته‌نیوه.\nله‌م هه‌موو حیزب گه‌له‌ی باشور تاكه مەردێکیان تێدا نه‌بوو، داوای ئازادی ئه‌و پۆله مرۆڤە ئازادیخوازه بكات.\nكه‌واته هه‌مووتان به‌نه‌فرت بن، ئێمه‌ش ژماره‌مان هه‌رچه‌ند بێت، به‌رده‌ام ده‌بین له‌سه‌ر كار و خه‌باتمان.\nکەسێکی میت، کە رەگەزنامەی تورکییە، سایتێکی بەدناوی دروستکردووە، منی کردووە بە سیخوڕ\nكاتێك مەلا بەختیار خۆی (خیش) ده‌كات


لە SNNەوە هۆكاری نەگەیشتنی 200 ملیار دینارەكەی بەغدا بخوێنەرەوە\nHome›ئابووری›لە SNNەوە هۆكاری نەگەیشتنی 200 ملیار دینارەكەی بەغدا بخوێنەرەوە\nهەرچەندە بەرپرسانی باڵای وەزارەتی دارایی هەرێم چەند جارێك جەختیان لەوە كردبوویەوە كە دەبوو ئەمڕۆ بڕی 200 ملیار دینارەكەی بەغدا بگاتە هەرێمی كوردستان، بەڵام نوێنەری حكومەتی هەرێم لە بەغدا ئاشكرایكرد كە هیچ گرفتێك بۆ ناردنی 200 ملیار دینارەكە لە ئاردا نییە و تەنها هۆكار بۆ نەناردنی ئەو بڕە پارەیە ئەوەیە وەزیری دارایی عێراق لەدەرەوەیە كەس نییە واژوو لەسەر ناردنی پارەكە بكات.\nفارس عیسا، نوێنەری حكومەتی هەرێم لە بەغدا لە لێدوانێكی تایبەتدا بە SNNی ڕاگەیاند: هاووڵاتیان و فەرمانبەرنی هەرێم دڵنیا دەكەینەوە كە هیچ گرفتێك لە ناردنی 200 ملیار دینار لە بەغداوە بۆ هەرێم لە ئارادا نییە، چونكە فرمانی ئەنجومەنی وەزیرانی لەسەر دەرچووە و فەرمانەكەش گەیشتووەتە وەزارەتی دارایی عێراق و لەوێش ڕێكارە كارگێری و یاساییەكانی تەواو بوون.\nئاماژەی بەوەشكرد، لە ئێستادا (عەلی عەلاوی) وەزیری دارایی عێراق بەسەردانێك لەدەرەوەی عێراق تەنها ئەویش دەستەڵاتی واژووكردنی لەسەر ناردنی ئەو بڕە پارەیە هەیە، بۆیە پێشبینی دەكەین هەرلەم هەفتەیەدا وەزیری دارایی بگەڕێتەوە بەغدا و واژوو لەسەر ناردنی ئەو پارەیە بكات و بخرێتە سەر ژمارە حسابی بانكی هەرێم.\nسەرچاوەیەكیش لە وەزارەتی دارایی هەرێم بۆ SNN جەختی لەوەكردەوە كە ڕۆژی چوار شەممە 25ی ئەم مانگە بە بێ لێبڕین دەستدەكرێت بە دابەشكردنی مووچەی وەزارەتی تەندروستی.\nعه‌دنان حه‌مه‌د: ئه‌وه‌ی له تۆپی پێی عێراق رووده‌دات تێكدان و بێ رێزییه


هاوژین عومه‌ر كه‌ریم 23/03/2020 126 جار خوێنراوەتەوە\nلە ھەڵمەتەکانی ڕووبەڕووبوونەوەی نەخۆشیی کۆرۆنا و مەترسییەکانی، ئەوانەی فەزڵی گەورەیان ھەیە و لەڕیزەکانی پێشەوەی ئەو جەنگەدان، پزیشک و کارمەندە ئەمنی و تەندروستییەکان و بەرپرسانی یەکە ئیدارییەکانن لە سەرتاسەری ھەرێمی کوردستاندا، لەگەڵ ئەوانیشدا، بەشێک لە خێرخواز و سەرمایەدار و دامودەزگا خێرخوازییەکان.\nبە واتایەکی تر؛ لۆدی ھەرەگەورەی ھەڵمەتەکانی بەرگرتن و ڕووبەڕووبوونەوەی نەخۆشیی کۆرۆنا، لەسەر دامودەزگا و بەرپرسە خۆجێییەکانە، نەک دەسەڵاتی مەرکەزیی و حکومەتی ھەرێم، حکومەتی ھەرێمیش واتە حزبی حاکم و دەسەڵاتدار، کە جگە لە پێدانی ڕێنمایی و ئامۆژگاریی زارەکیی، ھیچ ھەوڵێکی جددی و کرداریی ئەوتۆی لێ نەبینراوە، مەبەستیش لە ھەوڵی کرداریی لێرەدا، بریتییە لە دۆزینەوەی چارەسەری خێرا بۆ دابەشکردنی مووچەی فەرمانبەران، بڕیاردان و تەرخانکردنی بودجەیەکی پێویست بۆ ڕووبەڕووبوونەوەی نەخۆشییەکە، دروستکردنی نەخۆشخانەی پێویست، بڕیاردانی دەرماڵەیەکی زیادە و پێویست بۆ ئەو کادرە تەندروستی و ئیداریی و ئەمنییانەی بەشێک لە ئەرکی ھەڵمەتەکەیان کەوتۆتە ئەستۆ.\nسەرباری ھەموو ئەو کەمتەرخەمییانەش، کەچی بەشێک لەو حزبانەی دەسەڵات، لە ڕێگەی میدیا و سۆشیالمیدیا دابەستەکانیانەوە، شەڕی ناوچەگەریی و دەرمارگیرییانە و نابەرپرسیارانە لەگەڵ بەشێک لە دەزگا خۆجێیی و بەرپرسەکانیان دەکەن، لە پای جووڵە و چالاکی و ئەو بەرەوپێشچوونانەی لە ھەڵمەتەکەدا تۆماریان کردوون، ئەمە جگە لەو شەڕە سیاسی و حزبییەشی لە چەند ڕۆژی ڕابردوودا، لە نێوان دەزگا ئەمنییەکانی دەسەڵات ڕوویان دا.\nدەسەڵات و حکومەتی ڕاشید ئەو دەسەڵات و حکومەتەن کە لە کاتی سەرھەڵدانی ھەر قەیرانێکی لەناکاو و ھاوشێوەی نەخۆشیی کۆرۆنادا، بە دوو خاڵدا دەناسرێنەوە: یەکەمیان بوونی ژێرخان و پایە و ئامادەیی تەواو بۆ ھەر ڕووداو و پێشھاتێکی لەناکاو.. دووەمیشیان ھەڵسوکەوتی بەرپرسیارانە و پێویست لە کاتی ئاسایی و نائاسایی و قەیرانەکاندا.\nئێستا ھەرێمی کوردستان لەسەر ئاستی دەسەڵات و حوکمڕانەکانی، خاوەنی کەمتەرخەمیی زۆرە سەبارەت بەو دوو خاڵەی سەرەوە، قەیرانێکی گەورە و مەترسیداری وەکو نەخۆشیی کۆرۆنا، پێویستە ببێتە وێستگە و خاڵی وەرچەرخانی گرنگ بۆ ئەم دەسەڵاتەی ھەرێم، بە ئاڕاستەی بەخۆداچوونەوە و دوورکەوتنەوە لە مامەڵە و شەڕی نابەرپرسیارانە!


بابه‌تی سه‌ربازی \nته‌كنه‌لۆجیای سه‌ربازی ئه‌مریكا\nته‌كنه‌لۆجیای سه‌ربازی 5\nخهده‌زگای DARPAی ئه‌مریكی بۆ توێژینه‌وه و زانستی سه‌ربازی له رێگه‌ی به‌ركارهێنانی ته‌كنه‌لۆجیاوه گرنگی به چه‌كه سه‌ربازیه‌كان ده‌دات و ره‌نگه به‌ته‌واوی شێوازی جه‌نگه‌كان بگۆڕێت، ئه‌م ده‌زگایه كار له‌سه‌ر ئه‌وه ده‌كه‌ن به‌هه‌مان شێوه‌ی فیلمه سینه‌ماییه‌كان كه باس له زانستی خه‌یاڵ ده‌كه‌ن، رۆبۆته‌كان جێگه‌ی مرۆڤ بگرنه‌وه و چه‌كی وێرانكه‌ری جۆراوجۆر به‌رهه‌م بهێنن، له‌مڕۆدا ده‌زگای ناوبراو كار له‌سه‌ر به‌رهه‌مهێنانی ئه‌مجۆره چه‌كانه ده‌كات:\nفیشه‌كێك كه توانای گۆڕینی ئاراسته‌ی هه‌یه:\nفیشه‌كی EXACTO كه توانای گۆڕینی ئاراسته‌ی خۆی هه‌یه پاش ته‌قاندنی، ئه‌وه‌ش له رێگه‌ی كۆنتڕۆڵێكه‌وه ده‌كرێت، مه‌به‌ست له‌به‌رهه‌مهێنانی ئه‌م فیشه‌كه‌ش پێكانی ئه‌و ئامانجانه‌یه كه له جوڵه‌دان.\nسیستمی به‌رگری به له‌یزه‌ر HELLADS\nئه‌م سیستمه بۆ فڕۆكه جه‌نگیه‌كان زیاد ده‌كرێت و مه‌به‌ست لێی ته‌قاندنه‌وه‌ی ئه‌و موشه‌كانه‌یه كه له زه‌ویه‌وه ئاراسته‌ی فڕۆكه جه‌نگیه‌كان ده‌كرێن پێش ئه‌وه‌ی موشه‌كه‌كه به‌ر فڕۆكه‌كه بكه‌وێت.\nهه‌روه‌ك چۆن كه‌شتی هه‌ڵگری فڕۆكه هه‌یه، ئه‌مجاره‌ده‌زگای DARPA بیر له فڕۆكه‌ی فڕۆكه هه‌ڵگر ده‌كاته‌وه كه ته‌نانه‌ت توانای به‌رگری كردنی هه‌یه له‌خۆی و پێكانی ئامانجه‌كانی سه‌ر زه‌وی هه‌یه.\nئه‌م ده‌زگایه رۆبۆتێكی دروستكردووه به‌ناوی LS3 كه توانای بڕینی مه‌ودایه‌كی زۆری هه‌یه و هه‌روه‌ك ده‌توانێت قورساییه‌كی زۆر هه‌ڵبگرێت.\nسیستمی پێوه‌ر بۆ قه‌ناس به‌ده‌سته‌كان\nسیستمی One Shot XG بۆ دوربینی قه‌ناسه‌كان زیاد ده‌كرێت، كه یارمه‌تی قه‌ناس به‌ده‌سته‌كان ده‌دات كتومت ئامانجه‌كانیان بپێكن.\nسیستمی PCAS بۆ پاڵپشتی ئاسمانی\nداواكردنی پاڵپشتی ئاسمانی بۆ رێگه‌خۆشكردن بۆ هێرشی زه‌مینی ماوه‌یه‌كی زۆری پێده‌چێت، به‌ڵام له‌گه‌ڵ ئه‌م سیستمه زانیاریه‌كان خێراتر ده‌گوازریته‌وه بۆ فڕۆكه‌كان سه‌باره‌ت به‌و ئامانجانه‌ی كه پێویسته بیپێكن.\nئامرازی سه‌ركه‌وتن به دیواردا\nئه‌م ئامرازه كه به Z-man ناسراوه، توانای سه‌رخستنی سه‌ربازه‌كان و كه‌لوپه‌له سه‌ربازیه‌كانیانی هه‌یه زۆر به ئاسانی.\nفڕۆكه‌ی Solar Eagle\nئه‌م فڕۆكه بێفڕۆكه‌وانه به وزه‌ی خۆر كار ده‌كات و ده‌توانێت ماوه‌ی 5 ساڵ له ئاسماندا بمێنێته‌وه، به‌مه‌به‌ستی كۆكردنه‌وه‌ی زانیاری و چاودێریكردنی دوژمنه.\nته‌كنه‌لۆجیای بینینی به‌ئاگا\nده‌زگا سه‌ربازییه‌كه كار له‌سه‌ر ئه‌وه ده‌كات كه جۆره عه‌ده‌سه‌یه‌ك دابهێنێت كه وه‌ك شاشه‌یه‌ك كار ده‌كات و گشت زانیاریه‌كانی كرده‌وه سه‌ربازیه‌كان له پێش چاوی سه‌ربازه‌كان ده‌رده‌كه‌ون بێ ئه‌وه‌ی هیچ ئامێرێك به‌كاربهێنن.\nهێلیكۆپته‌رێك كه ده‌گۆڕێت بۆ فڕۆكه\nپرۆژه‌ی به‌رهه‌مهێنانی فڕۆكه‌ی VTOL X-Plane كه جۆره هێایكۆپته‌رێكه له توانایدایه به خێرایی 460 میل له كاتژمێرێكدا بفڕێت له‌كاتی پێویستدا، واته وه‌ك فڕۆكه.\nتره‌مپ : ھێرشه موشه‌كییه‌كه به سه‌ركه‌وتوویی ئه‌نجامدرا و ئه‌ركه‌كه كۆتایی ھات....\nئه‌مریكا به ھاوبه‌شی فه‌ره‌نسا و به‌ریتانیا ھێرشی موشه‌كی كرده سه‌ر ئامانجێكی سه‌ربازی له ناو خاكی سوریا دا و به پێی زانیارییه‌كانیش، موشه‌كه‌كان ...\nکورد لە چاوەروانی و بەرگری کردن ...\nئه‌ڵمانیا مانگی ده‌ستكردی سیخوڕی ره‌وانه‌ی ئاسمان ده‌كات...\nڕۆژنامه‌نوسیه‌كان ئه‌وه‌شیان ئاشكرا كردووه چه‌ند پۆرۆپۆزه‌ڵێكیان له‌لایه‌ن هه‌ریه‌ك له‌كۆمپانیاكانی "ئێرباس" و كۆمپانیای" ئه‌واتش بی" له‌بریمه‌نی ئه...\nخوێندنەوەیەک لەروی سەربازی...\nكارگەكانی بەرهەمهێنانی چەكی روسی لەئەمریكا لیكۆڵینەوەیان لەگەڵ دەكرێت...\nفرۆکه‌ی جه‌نگی شینینگ جه‌ی 31 ( Shenyang J-31 )...\nویلایه‌ته یه‌كگرتووه‌كانی ئه‌مریكا ده‌ستیكرد به‌تاقیكردنه‌وه‌ی چه‌كێكی نوێ ...\nهه‌ر له‌وباره‌یه‌وه ئه‌ندازیاری سه‌رپه‌رشتیاری دروستكردنی چه‌كه‌كه ده‌ڵێت: چه‌كه نوێیه‌كه هیچ زیانێكی ماددی به‌فڕۆكه‌كه ناگه‌یه‌نێت، ئه‌م چه‌كه ...\nمیخائیل دەمرێت، بەڵام كلاشنیكۆف دەمێنێتەوە...\nبزانە روسیا له‌مساڵدا به‌به‌های چه‌ند ملیار دۆلار چه‌كی فرۆشتووه...


ڕێز و وەفا بۆ ٧٥ ساڵ خەبات لە پێناوی ئازادی و یەکسانی دا. شوعلە قادری – Giareng\nلە یه‌ك شه‌ممه - 14 03 2021\nحەفتاو پێنج ساڵ لەمەبەر لە ٢٤ی رەشەممەی ١٣٢٤ی هەتاوی لە سەردەمی زێڕینی کۆماری کوردستان دا بۆ یەکەم جار رێکخراوێکی ژنان لە رۆژهەڵاتی کوردستان دامەزراو تا ئێستا بە گوێرەی هەڵ و مەرجی ناوچەکە, کەم و زۆر چالاکیەکانی بۆ دەستەبەر کردنی یەکسانی و مافی نەتەوەیی لە کۆمەڵگا دا بەڕێوە بردوە. هەربەو بۆنە پیرۆزەوە لە پێشدا رێزو ئەمەگناسی خۆم پێشکەشی بنیاتنەرو دامەزرێنەری یەکیەتی ژنان، قازی محەممەدی نەمر دەکەم، کە هەر ٢ مانگ دوای دامەزرانی کۆماری کوردستان مزگێنی ئەو رووداوە ی لە هەل‌و مەرجی عەشیرەتی و دواکەوتوویی ئەو کاتی کوردستان دا راگەیاند.\nدواتر پیرۆزبایی گەرمی خۆم پێشکەشی هەموو ئەندامان و لایەنگران و دۆستانی یەکیەتیی ژنانی دێموکڕاتی کوردستان دەکەم‌و سەری رێز و وەفا دادەنوێنم بوشەهیدانی سورخەڵات، بەتایبەتی دوو سکرتێری یەک لە دوای یەکی رێکخراوەکەمان، شەهیدان نەسرین حەددادو سۆهەیلا قادری. بەو هیوایە رێگای خەباتیان تا وەدی هاتنی ئامانجەکانیان کە یەکسانی کۆمەلگایە ئاوەدان بێت.\nرێکخراوەکەمان لە کاتێک دا یادی حەفتاو پێج ساڵەی خۆی دەکاتەوە کە لە وڵاتەکەماندا ژن خاوەنی سەرەتایترین مافی ئینسانی نیە. هەموو دەنگ‌و بزووتنەوەیەکی ژنان لە لایەن دەسەڵاتدارانی رێژیم کپ دەکرێ. زۆربەی ژنان لە ژێر ئەو هەموو فشارەی کە لەسەریانە، بێ هیوا لە داهاتوو، کۆتایی بە ژیانی خۆیان دێنن. بەڵام لە بەرامبەر دا هەشە کە بە خۆشیەوە بەشێکی زۆر لە ژنان رۆڵێکی باش و سەرکەوتوو دەگێڕن و لە رێگای هەموار کردنی خەبات دەبنە رێ‌نیشاندەر و لە زۆر بوار دا شان بە شان پیاوەکان و بگرە زیاتر لەوانیش تێدەکۆشن. هەر بۆیە دەبێ یەکیەتی ژنانی دێموکڕاتی کوردستان حەول بدا هەلە زێڕینەکان بقۆزێتەوە و پەل و پۆ بهاوێژێت و حەولی بە ئاکام گەیاندنی خەباتی یەکسانی لە پاڵ خەباتی نەتەوەیی بدا.\nلە کۆتایی دا هیوادارم بە هەوڵی هەمە لایەنە چالاکیەکانی ژنان بەرینتر ببێتەوە و ژنان لەسەر داواکانیان شێلگیرتر لە رابردوو بن.\nجارێکی دیکە ٢٤ی رەشەمە حەفتاو پێنجەمین ساڵرۆژی دامەزرانی یەکیەتیی ژنانی دێموکڕات لە هەموو لایەک پیرۆز بێت.


به‌رشه‌لۆنه X چێڵسی … ئاماره‌كانی پێش یاریه‌كه\nلەلایەن کامه‌ران پاڵانی لە 2018/03/14 ئەوروپا, چامپیۆنزلیگ-یۆرۆپالیگ, خول و پاڵەوانیەتییەکان\nیاریگا – كاتژمێر (10:45) خوله‌كی ئه‌مشه‌و به كاتی هه‌رێمی كوردستان، له یاریه‌كانی گه‌ڕانه‌وه‌ی قۆناغی (16)ی خولی یانه پاڵه‌وانه‌كانی ئه‌وروپادا، یانه‌ی به‌رشه‌لۆنه‌ی ئیسپانی له نێو یاریگای (كامپ نو)ی تایبه‌ت به خۆی، میوانداری یانه‌ی چێڵسی ئینگلیزی ده‌كات، وه‌ك هه‌میشه ئێمه له یاریگانێت، چه‌ند ئامارێكی گرنگی پێش ڕوبه‌ڕوبونه‌وه‌كه‌یان بڵاو ده‌كه‌ینه‌وه:-\n1- ڕێژه‌ی سه‌ركه‌وتنی ئه‌و یانانه‌ی له یاری چوونی ده‌ره‌وه‌ی یاریگای خۆیان له قۆناغی كرانه ده‌ره‌وه‌ی چامپیۆنزلیگدا، به ئه‌نجامی (1-1) یه‌كسان بوون، ده‌كاته (68%)، 23 له كۆی 34 ڕوبه‌ڕوبونه‌وه‌دا.\n2- دوایین 9 ڕوبه‌ڕوبونه‌وه‌ی نێوانیان له چامپیۆنزلیگدا، چێڵسی 2 یاری بردۆته‌وه و به‌رشه‌لۆنه‌ش 1 یاری، له 6 یاریشدا یه‌كسان بووون.\n3- دوایین 4 یاری نێوانیان له نێو یاریگای به‌رشه‌لۆنه له چامپیۆنزلیگدا، به یه‌كسانی كۆتایی هاتووه.\n4- به‌رشه‌لۆنه توانیویه‌تی (3) جار چێڵسی له قۆناغی كرانه ده‌ره‌وه‌ی چامپیۆنزلیگدا بكاته ده‌ره‌وه، له به‌رانبه‌ردا چێڵسی توانیویه‌تی (2) جار به‌رشه‌لۆنه له قۆناغی كرانه ده‌ره‌وه‌ی چامپیۆنزلیگدا بكاته ده‌ره‌وه.\n5- دوایین بردنه‌وه‌ی به‌رشه‌لۆنه له چێڵسی له چامپیۆنزلیگدا، ده‌گه‌ڕێته‌وه بۆ مانگی (2)ی ساڵی (2006)، كه به ئه‌نجامی (2-1) یاریه‌كه‌ی برده‌وه.\n6- چێڵسی له دوایین (7) یاری كرانه ده‌ره‌وه‌ی چامپیۆنزلیگدا، هیچ یاریه‌كی نه‌بردۆته‌وه، له 3 یاریدا دۆڕاوه و له 4 یاریشدا یه‌كسان بووه.\n7- به‌رشه‌لۆنه بۆ 11 وه‌رزی له‌سه‌ر یه‌ك به پله‌ی یه‌كه‌می كۆمه‌ڵه‌كه‌ی بۆ قۆناغی (16)ی چامپیۆنزلیگ سه‌ركه‌وتووه، ئه‌مه‌ش ژماره‌یه‌كی پێوانه‌ییه به ناوی به‌رشه‌لۆنه و پێشتر هیچ یانه‌یه‌ك ئه‌م كاره‌ی ئه‌نجام نه‌داوه.\n8- به‌رشه‌لۆنه له 4 وه‌رزی رابردووی چامپیۆنزلیگدا، ته‌نها 1 جاریان توانیویه‌تی بۆ قۆناغی نیوه‌ی كۆتایی سه‌ربكه‌وێت، كه ئه‌و جاره‌ش بوو به پاڵه‌وانی جامه‌كه.\n9- ئیدین هازاردی به‌لجیكی له دوایین (6) یاری چێڵسی له چامپیۆنزلیگدا، به‌شداری (5) گۆڵی كردووه، 3 گۆڵی تۆماركردووه و 2 گۆڵیشی درووست كردووه.\n10- لویس سوارێزی ئۆرۆگوایی بۆ ماوه‌ی (881) خوله‌كی له‌سه‌ر یه‌كه له چامپیۆنزلیگدا گۆڵی تۆمار نه‌كردووه، دوایین گۆڵی ده‌گه‌ڕێته‌وه بۆ یاری گه‌ڕانه‌وه‌ی به‌رانبه‌ر پاریس سان جێرمان له قۆتاغی (16)ی وه‌رزی رابردوودا.\n11- ویلیانی به‌رازیلی له‌و كاته‌ی په‌یوه‌ندی به یانه‌ی چێڵسیه‌وه كردووه، به تۆماركردنی (6) گۆڵ له ده‌ره‌وه‌ی ناوچه‌ی سزادا، له هه‌موو یاریزانه‌كانی تری به‌شداری بووی پاڵه‌وانێتیه‌كه زیاتر گۆڵی تۆمار كردووه.\n12- به‌رشه‌لۆنه خاوه‌نی به‌هێزترین هێڵی به‌رگریه له‌م وه‌رزه‌ی چامپیۆنزلیگدا، كه ته‌نها (2) جار تۆڕی گۆڵه‌كه‌ی تیر شتیگنی گۆڵپارێزی هه‌ژێنراوه.\nچێڵسی X به‌رشه‌لۆنه … ئاماره‌كانی پێش یاریه‌كه به‌رشه‌لۆنه X سپۆرتینگ لیشبۆنه … ئاماره‌كانی پێش یاریه‌كه خاڵه لاوازه‌كانی یانه‌ی به‌رشه‌لۆنه چین؟ بروسیا دۆرتمۆند X مۆناكۆ .. ئاماره‌كانی پێش یاریه‌كه بایرن مونیخ X ریاڵ مه‌درید .. ئاماره‌كانی پێش یاریه‌كه 6 یاریزان درێسی هه‌ردوو یانه‌ی بایرن مونیخ و ریاڵ مه‌دریدیان پۆشیوه ریاڵ مه‌درید X بایرن مونیخ .. ئاماره‌كانی پێش یاریه‌كه به‌رشه‌لۆنه X یوڤێنتوس .. ئاماره‌كانی پێش یاریه‌كه پاریس سان جێرمان X بایرن مونیخ … ئاماره‌كانی پێش یاریه‌كه رۆمـــا X چـێـــڵسی … ئاماره‌كانی پێش یاریه‌كه ئۆڵه‌مپیاكۆس X به‌رشه‌لۆنه … ئاماره‌كانی پێش یاریه‌كه چێڵسی X ئه‌تله‌تیكۆ مه‌درید … ئاماره‌كانی پێش یاریه‌كه ریاڵ مه‌درید X بوروسیا دۆرتمۆند … ئاماره‌كانی پێش یاریه‌كه ریاڵ مه‌درید X پاریس سان جێرمان … ئاماره‌كانی پێش یاریه‌كه زێدان چۆن ته‌كتیكی خۆی زاڵكرد؟\nبه‌رشه‌لۆنه چامپیۆنزلیگ چێڵسی\nبابەتی پێشووگاریس بەیل یەکەمین هەنگاوی بۆ ڕۆیشتن لە ڕیاڵ مەدرید دەستپێکرد\nبابەتی دواتر گۆمێز بە پەیامێک وەڵامی هاندەرانی بارسێلۆنا دەداتەوە


پارچە شیعری ژماره ٤٨\nهه‌ر ڕۆژ هه‌ڵات، دۆعا و ته‌مه‌ننامه تا شه‌وێ\nکاکه! قه‌زات له خۆم و له هه‌رچی هه‌مه، که‌وێ!\nقوربان! به زاتی پاکی خوداوه‌ندی زولجه‌لال\nگه‌ر بمده‌نێ به‌هه‌شتی به‌رین بێ تۆ، نامه‌وێ\nجاه و جه‌لال و ژین و حه‌یاتم به تۆوه‌یه\nبێ تۆ وجوودی من چییه؟ که‌وتووم ئه‌وا له‌وێ\nکاکه! هومێدی من به خودا وایه به‌و زووه\nسه‌روی قه‌دت له باغی ئه‌ماندایه، نانه‌وێ\nڕه‌ببی نه‌وی نه‌بی، نه‌نه‌وی، ون نه‌بی له چاو\nنه‌چیه ده‌رێ له‌دڵ، که دڵم هه‌ر ئه‌تۆی ده‌وێ\nهه‌رکه‌س به‌تۆ دژه، نه‌بێ یاڕه‌ب له‌سه‌ر زه‌وی!\nکوێر وزه‌لیل و که‌ڕ بێ که‌سێکی ئه‌تۆی نه‌وێ!\nڕۆحی نیساری خاکی به‌ری پێته "کامیل"ت\nبۆ چاوه‌نۆڕی سه‌روی قه‌دت، بۆچی ناته‌وێ؟\nلاپەڕە 255 ی چاپی جه‌عفه‌ر و 43 ی چاپی ئه‌نیسی\nعینوانی شیعره‌که له چاپی ئه‌نیسیدا 'دۆعا وته‌مه‌ننا' یه.\nله په‌راوێزی شیعره‌که‌ی چاپی جه‌عفه‌ردا نووسراوه: "بۆ خزمه‌ت 'حاجی سه‌ید محه‌ممه‌د نوورانی.'" ڕاگه‌یاندنێکی ئه‌وتۆ له چاپی ئه‌نیسیدا نییه به‌ڵام بێ ئه‌و ڕاگه‌یاندنه و له ڕێگه‌ی خیتابی 'کاکه'وه دوور نه‌بوو بزانرێت شیعره‌که بۆ کاکی گوتراوه و ئه‌ویش حاجی سه‌ید محه‌ممه‌دی نوورانییه که به شێخی زه‌نبیل ناسراوه و ماڵ و خانه‌قای له گوندی زه‌نبیلی نێوان سه‌قز وبۆکان بوو.\nنامه‌ی شیعری نووسین بۆ که‌س وکار یه‌ک له‌و ژانرانه‌یه وا له دیوانی ئاواتدا نموونه‌ی که‌م نین و من به‌م شیعره ده‌مه‌وێت ئاگاداری خوێنه‌ر بکه‌مه‌وه که زنجیره‌یه‌ک له‌و شیعرانه هاوڕێ له‌گه‌ڵ شیعری ناسراو به ئیخوانیات واته ئه‌و شیعرانه‌ی وا شاعیر بۆ دۆست و براده‌ر و ناسیاو و هاوکاری خۆی گوتوون، به‌شێک له دیوانی شیعره‌کانی ئاواتیان گرتۆته خۆ و گه‌رچی هه‌ندێک جار زۆریش شه‌خسی و تاکه‌که‌سین، به‌ڵام دیسان هه‌م که‌سه‌کان و هه‌م ڕووداوی جێگه‌ی باسی شیعره‌کان به‌شێک له مێژووی هاوچه‌رخی وڵاته‌که‌مان پێک دێنن و به‌م بۆنه‌یه‌وه ناکرێت بازیان به سه‌ردا بدرێت و چاویان لێ بپۆشرێت.\nسه‌ید محه‌ممه‌دی نوورانی براگه‌وره‌ی سه‌ید کامیل بوو و له شوێنی دیکه‌ی دیوانه‌که‌شدا گه‌لێک به ڕێزه‌وه یادی لێ کراوه و ناوی براوه. دیاره ده‌بێ په‌یوه‌ندی برایه‌تییان زۆر گه‌رم وگوڕ بووبێت؛ له ژیننامه‌که‌شیدا ئاماژه به‌وه کراوه که له ماوه‌ی زیندانی بوونی خۆیدا، براکه‌ی واته حاجی سه‌ید محه‌ممه‌د چاوه‌دێری ژن و منداڵی کردوون.\nوێده‌چێت سه‌ید کامیل ئه‌م شیعره‌ی له سه‌رده‌می نه‌خۆشیی حاجی سه‌ید محه‌ممه‌د دا گوتبێت و دۆعای چاکبوونه‌وه‌ی بۆکردبێت؛ به زاراوه‌ی به‌کارهاتووی ناوشیعره‌که‌شدا وا هه‌ست ده‌کرێت که ناوبراو زۆر نه‌خۆش بووبێت. به‌داخه‌وه نازانم ساڵی وه‌فاتی کاکی چه‌نده بووه بۆ ئه‌وه‌ی بزانین ئایا سه‌ید کامیل شیعره‌که‌ی له سه‌ره‌مه‌رگی ئه‌ودا گوتووه یان له کاتی نه‌خۆش که‌وتنێکی زووتریدا؟\nوشه‌ی ئه‌سته‌م له شیعره‌که‌دا نییه:\nته‌مه‌ننا، داواکاری به پێداگری.\nقه‌زای که‌سێک له که‌سێکی دیکه که‌وتن، باوه‌ڕه به قه‌زا و قه‌ده‌ر و داواکارییه بۆ وه‌رسووڕانی ئه‌و قه‌زایه و چه‌واشه‌کردنی به‌ره‌و بێژه‌ری دۆعاکه. به گوێره‌ی باوه‌ڕی فه‌لسه‌فیی 'جبریون'، ڕووداوه‌کانی ژیان هه‌ر له سه‌ره‌تاوه تا کۆتایی، له ناوچاوانی مرۆڤ ده‌نووسرێت و گه‌ڕانه‌وه و وه‌رچه‌رخانی بۆ نابێت مه‌گه‌ر به ئیراده‌ی خالیق. ناته‌بایی سه‌مه‌ره له‌م کاره‌دا ئه‌وه‌یه تۆ ده‌بێ باوه‌ڕت به قه‌زا و قه‌ده‌ر هه‌بێت یان نه‌تبێت. ئه‌گه‌ر هه‌تبێ و قه‌زا و قه‌ده‌ری نووسراوی ئه‌زه‌لیی بۆ مرۆڤ ڕاست بێت، چۆن ده‌کرێ به دۆعایه‌ک و چه‌ند وشه‌ی عه‌ره‌بی له سه‌ر که‌سه‌که لاببرێت و بکه‌وێته سه‌ر کابرای دۆعاگۆ؟ دیاره باوه‌ڕمه‌ندانی ئه‌و بۆچوونه چاره‌سه‌ری ئه‌وه‌شیان کردووه و ئیراده‌ی خوڵقێنه‌ر ده‌خه‌نه ژوور هه‌موو بڕیار و قه‌زایه‌کی نووسراوه‌وه!\nجاه و جه‌لال، گه‌وره‌یی\nژین و حه‌یات، ژیان\nسه‌رو، دارێکی ڕاستی باڵا به‌رز\nسه‌روی قه‌د، به‌رزیی باڵا، باڵای به‌رز\nسه‌روی قه‌دت له با‌غی ئه‌ماندایه و نانه‌وێ، شاعیر له ژێر گوشاری کێشی شیعره‌که‌دا، له جیاتی ئه‌وه‌ی بڵێ 'له ئه‌ماندا بێت'، گوتوویه‌تی 'له ئه‌ماندایه'.\nبه‌و زووه، به‌م زووانه.\nواتای سه‌رجه‌می شیعره‌که ئه‌وه‌یه: کاکه، داواکارییم لای خودا ئه‌وه‌یه سه‌روی قه‌دت له باخی ئه‌ماندا بێت و به‌م زووانه نه‌نه‌وێت و نه‌که‌وێت، واته هه‌ر به سه‌ر پێوه بی و له جێگه‌دا نه‌که‌ویت و به‌م زووانه‌ش نه‌مریت.\nنه‌وین و نه‌وی بون، نزم بوون و که‌وتن\nبۆ چاوه‌نۆڕی سه‌روی قه‌دت بۆچی ناته‌وێ؟ ده‌کرێ به‌م شێوه‌یه‌ش بنووسرێت و بخوێنرێته‌وه: "بۆ چاوه‌نۆڕی سه‌روی قه‌دت، بۆچی ناته‌وێ؟" له‌م شێوازه‌ی دووهه‌مدا عیباڕه‌تی "بۆ چاوه‌نۆڕی سه‌روی قه‌دت" له‌گه‌ڵ میسراعه‌که‌ی پێش خۆی ده‌که‌وێت و له "بۆچی ناته‌وێ؟" جیا ده‌بێته‌وه. به‌ڵام له هه‌ر دوو حاڵه‌تدا ڕسته‌که واتای هاوشێوه‌ی هه‌یه و شتێکی ئه‌وتۆی لێ ناگۆڕرێت.\nمضارع مثمن اخرب مکفوف محذوف: مفعول فاعلات مفاعیل فاعلن.


نرخی بەنزین لە سلێمانی دابەزی – لڤین پرێس\nوتەبێژى بەنزینخانەکانى سلێمانى، دواى گەیشتنى بەنزینى پاڵاوگەى کار نرخى لیترێک بە نزینى نۆرماڵ لە شەش بەنزینخانە بۆ ٧٣٠ دینار دابەزیوە.\nبەهمەن محەمەد، وتەبێژی بەنزینخانەکانی سلێمانی، ئێوارەی ئەمڕۆ ( سێ شەممە، ٢٤ی ئابی ٢٠٢١ ) بەمیدیاکانی راگەیاندوە،” ئەمڕۆ بەنزینى کۆمپانیاى کار گەیەنراوەتە شەش بەنزینخانەى سلێمانى، بەمەبەستى دابەزاندنى نرخەکەى”.\nسەبارەت بە جۆری بەنزینەکە و نرخەکەی ئاشکرای کردوە،” بەنزینەکە لەجۆرى نۆرماڵە و نرخى هەر لیترێکى بە ٧١٠ دینار دەدرێتە بەنزینخانەکان، ئەوانیش بە ٧٣٠ دینار دەیفرۆشنەوە بە هاوڵاتییان”.\nبە پێی زانیاریەکان ئەو شەش بەنزینخانەی سلێمانی شوێنەکانیان دەکەوێتە،سەر ڕێگای عەربەت سلێمانی، تاسلوجە سلێمانی، بازنەی مەلیک مەحمود، ڕێگەی سليمانی شارباژێر، ( واتە دەروازەکانی شار و ناو سنتەری سلێمانی ).\nجێگەی ئاماژە پیدانە ئەم لێدوانەی وتەبێژی بەنزینخانەکانی سلێمانی لەکاتێکدایە چەند ڕۆژێک لەمەوپێش وەزیری سامانە سروشتیەکان ڕایگەیاند حکومەتی عێراقی ڕەزامەندی نیشاندوە بە ناردنی یەک ملیۆن لیتر بەنزین ڕۆژانە، بەمەیش نرخی بەنزین لە ٢٣ی ئاب دادەبەزێت بۆ ٦٣٠ دینار، بەڵام هەتا ئێستە نرخەکەی هەر بە گرانی ماوەتەوە و دانەبەزیوە و حکومەتی عێراقیشی بەنزینی نەناردوە.\nدامودەزگاکانی حکومەت رێکدەخرێنەوە دەسەڵاتیان بۆ شۆر دەکەرێتەوە


پەرلەمانتارێكی كۆمەڵ: حكومەتی هەرێم نۆكەری ئێران و توركیایە\nسۆران عومەر، پەرلەمانتاری كۆمەڵی ئیسلامی لەپەرلەمانی كوردستان، حكومەتی هەرێم تۆمەتباردەكات بەوەی كە "نۆكەر"ی وڵاتانی ئێران و توركیایە. ئەو دەڵێت؛ ئەمڕۆ لەكاتێكدا كابینەی نوێ سوێندیان خوارد كە پارێزگاری لەخاكی كوردستان بكەن، ئێران بۆردومانی دەڤەری برادۆستی كردو هاوڵاتییەكی شەهیدو سێی دیكەی بریندار كرد.\nئاوێنە: سۆران عومەر، لە نوسینێكدا لە لاپەڕەی خۆی لەفەیسوك رایگەیاند"ئەمڕۆ(چوارشەممە) لەوکاتەدا کە کابینەی نوێ سوێندیان خوارد و وتیان: سوێند بەخوای گەورە یەکێتی گەل و خاکی کوردستان دەپارێزین! تۆپخانەکانی ئێران بۆردومانی دەڤەری برادۆستی کردو ھاوڵاتییەکی شەھیدو سێی دیکەی بریندار کرد."\nئەو پەرلەمانتارە وتوشیەتی"ئەمە دەرئەنجامی بێ سیادەیی و نۆکەری حکومەتی ھەرێمە بۆ ئێران و تورکیا و بەچاوساخی و ڕەزامەندی ئەوان بۆردومان دەکرێین!"\nئەوەشی خستۆتەڕو"ئیدانەی ئەم دەستدرێژی و خوێنڕشتنەی ھاوڵاتیانی ھەرێمی کوردستان دەکەین و پارێزگاری خەڵک و خاکی کوردستان ئەرکی حکومەتی ھەرێمە کە بەداخەوە نەک نایانپارێزن و بێ ھەڵوێستن بەڵکو تەسلیم و نۆکەری ئەو وڵاتانەشن!"\nكەشناسی هەرێم: سبەی پلەكانی گەرما بەرزدەبنەوە \nكەشناسی هەرێم: گوڕی بومەلەرزەكەی دهۆك 4.3 پلە بوە \nتەقتەق..لە روداوێكی هاتوچۆدا كەسێك گیانی لەدەستدا


"ناوەندی هاوكاری حیزبەکانی کوردستانی ئێران" ئامرازە نەک ئامانج!\nبەدوای هاتنە دەرەوەی كۆمەڵە لە حیزبی كۆمۆنیستی ئێران (٢٠٠٠)، كۆمەڵە لە كۆنفرانسی هەشتەمی (٢٠٠٢) خۆیدا سەرخەتی گرنگترین ئەرك و ڕاسپاردەكانی خۆی بۆ بەسەركەوتن گەیاندنی بزووتنەوەی ڕزگاریخوازانەی گەلی كورد لە كوردستانی ڕۆژهەڵات، بە كار كردن لە سێ بواردا بۆ یەكێتی و یەكگرتوویی دەست نیشان كرد و لەو بوارانەشدا ناسەركەوتوو نەبووە.\nیەكەم بوار كە كۆمەڵە پێی وابوو دەبێت كاری بۆ بكرێت، یەكخستنەوەی ماڵی كورد و ئەوەی لە ئەدەبیاتی سیاسیی كوردستاندا پێی دەوترێت "بەرەی كوردستانی" بوو. هەموو لایەك و تەنانەت ئەوانەی وا دژیشین دەزانن كە "هێز لە یەكگرتوویی دایە" و ڕێگەی ڕزگاری و سەركەوتنی بزووتنەوەی كوردستان لەو یەكگرتوویی و یەكێتییەدایە. بۆیە یەكێك لە ئەركەكانی كۆمەڵە كاركردن بوو بۆ پێكهێنانی بەرەیەكی یەكگرتووی كوردستانی لە كوردستانی ڕۆژهەڵات.\nدووەم بواری خۆڕاسپێردراوی كۆمەڵە، كاركردن بوو بۆ پێكهێنانی بەرەیەكی یەكگرتووی نەتەوە بندەستەكانی ئێران و ئێستاش لەسەری بەردەوامە. ئێران پاشماوەی ئیمپراتۆرییەتێكی كۆن و بەرینە و ئێستا وڵاتێكی فرەنەتەوە و فرەچەشنە، بوونی بەرەیەكی یەكگرتووی نێوان كەمایەتییە نەتەوەییە بن دەستەكانی ناو ئێرانی بە فاكتەرێكی گرنگە لە یەكخستنی هێزە ڕزگاریخوازەكانی ئێران بۆ گەیشتن بە مافە ڕەوا و سەرەتاییەكانی گەلی كورد لەپاڵ باقیی نەتەوەكانی دیكەی ئێرانی.\nسێهەم بواریش كاركردن بوو بۆ پێك هێنانی بەرە و یەكێتییەك لە هێزە دێمۆكرات و پێشكەوتنخوازە ئێرانییەكان.\nئەنجامی هەوڵەكانی كۆمەڵە لەو بوارانەدا بریتین لە پێك هێنانی ڕێكەوتننامەی شوورا یان ئەنجوومەنی دێمۆكراسیخوازانی ئێرانی كە زیاتر لە ١٠ حیزب و ڕێكخراوی ئێرانی تێدا ئەندامن (٢٠١٧)، پێكهینانی كۆنگرەی نەتەوەكانی ئێرانی فێدراڵ لە ساڵێ ٢٠٠٥ پێكهاتوو لە كەمایەتییە ئیتنیكی و نەتەوەییەكانی ئێران كە خۆی بەستێنێكی لەباری بۆ ڕێكەوتننامەی شواری دێمۆكراسیخوازان ڕەخساند و سەرەنجامیش پێك هێنانی هاوپەیمانییەتییەك لەگەڵ حیزبی دێمۆكراتی كوردستانی ئێران لە ساڵی ٢٠١٢ و پێكهێنانی "ناوەندی هاوكاری حیزبە كوردستانییەكانی ئێران" لە سەرەتاكانی ساڵی ٢٠١٨. دواجار، لە درێژەی زنجیرە دانیشتنێكی حیزبەكانی ڕۆژهەڵات ڕۆژی شەممە ٢٠ی ژانویەی ٢٠١٨ (٣٠ بەفرانباری ١٣٩٦) پێنج حیزبی بەشدار لەو كۆبوونەوانەدا، ناوەندی هاوكاریی حیزبەكانی كوردستانی ئێرانیان ڕاگەیاند كە كۆمەڵە دەوری كاریگەری لە پێكهێنانی ئەو ناوەندەدا بووە.\nجێی وەبیرهێنانەوەیە لە دوا دانیشتنی حیزبە ڕۆژهەڵاتییەكان كۆمەڵە ڕەخنەی جیددی لە هەڵسووكەوتی لایەنەكان دەربارەی پرسی بەرەی كوردستانی یان هەر قەوارەیەكی دیكەی هاوكاری چڕوپڕتری لایەنەكانی دیكە گرت و تەنانەت نەشیویست كە ئەو دانیشتنە بەڕاگەیاندنی بكرێتەوە چونكا پێی وابوو و پێی وایە ئەو جۆرە كۆبوونەوانە ئەگەر نەبن بە سەرچاوەی پراكتیك و كردارێكی دیاریكراو، كاریگەریی پێچەوانەی لە سەر ڕای گشتی كوردی ڕۆژهەڵات و بزووتنەوەكەی دەبێت.\nلە كەس شاراوە نییە دەمێك ساڵە حیزبەكانی دیكەی كوردستانی ڕۆژهەڵات پێویستیی پێك هێنانی بەرە یان هاوپەیمانییەتییەكی جیددی یان پلاتفۆرمێكی هاوبەشیان درك پێكردووە و هەر كەس لە حاندە خۆیەوە و لە سەروو هەموویانەوە كۆمەڵەی شۆڕشگێڕ هەوڵەكانی خۆی بۆ چڕ كردۆتەوە و تەنانەت دوایین كۆنگری خۆی (١٥) لە ژێر ناونیشانی "بەرەو یەكگرتوویی كوردستانی ڕۆژهەڵات" بەڕێوە برد و كۆمەڵێك ئەرك و ڕاسپاردەی خستە ئەستۆی خۆی لەو بارەیەوە.\nلە ماوەی ئەم ١٥، ١٦ ساڵەی كە كۆمەڵە هەوڵی داوە بۆ پێكهێنانی بەرەیەكی كوردستانی، جگە لە هاوپەیمانییەتییەكی مێژوویی لەگەڵ حیزبی دێمۆكراتی كوردستانی ئێران ڕەنگە ئەمە جیددیترین ڕێكەوتننامە بێت كە لە بواری یەكخستنەوەی ماڵی كوردی ڕۆژهەڵات یان یەكێتی و یەكگرتوویی هێزەكانی بزووتنەوەی كوردستانی ڕۆژهەڵات بەدی كرابێت. وەك ئەوەی لە ڕاگەیاندنی ئەم ناوەندە باسكراوە، ئەم ناوەندە كار دەكات بۆ پێك هێنانی بەرەیەكی كوردستانی. ئەمە خاڵێكی جێی دڵخۆشی و هیوایە و هەموو لایەنەكانی بەشدار لەو ناوەندە و هەموو ئەو لایەنانەی كە لە داهاتوودا بەو ناوەندە پەیوەست دەبن و لە پێناو بەرژەوەندییەكانی خەڵكی كوردستانی ڕۆژهەڵات كار دەكەن و وزەی خۆیانیان بۆ تەرخان كردووە، دەبێ بەوپەڕی هەست بە بەرپرسایەتیی مێژوویی خۆیانەوە بەرامبەر بە بزووتنەوەی كوردستانی ڕۆژهەڵات بەو ئەسڵە سەرەكییە پابەند بن و لە كورت ماوەشدا نیشانەكانی بەدی بكرێت.\nناوی ئەو ناوندە بە وریاییەوە هەڵبژێردراوە، ئەم ناوەندە پاشگری "كوردستانی ئێران"ی بۆ خۆی هەڵبژاردووە. ئەگەرچی خۆپیشاندانە ئێعترازییە جەماوەرییەكانی ئەم دواییانەی شار و ناوچە جیاجیاكانی ئێرانیش ڕەنگە بێ كاریگەری نەبووبێتن لەوەی كە كوردستانی ئێران لەگەڵ باقیی خەڵكی ئێرانە كە دەتوانێت قورس و سەنگی خۆی بەرێتە سەرێ و گۆڕانكاریی گەورە لە نیزام و سیستمی دەسەڵاتی سیاسیی ئێراندا پێك بێنن. هەروەها ئەم پاشگرە لە پێوەند لەگەڵ ئۆپۆزیسیۆنی ئێرانی و ڕاكێشانی هاوكاری و یەكێتی لەگەڵیان و هاوكات ناساندنی ئەم ناوەندە بە دنیای دەرەوە و لەوانە ئۆرووپا و ئەمریكا و ڕاكێشانی سەرنج و هاوكارییان، گونجاوترینە. بەڵام خاڵی جێی تێڕامان ئەوە بێت كە ئەم ناوەندە لە سەر دەستی پێنج حیزب پێكهێنرا كە چوار لەوان فێدراڵیزمیان بۆ چارەسەریی كێشەی نەتەوایەتی لە ئێران لە پرۆگرام و بەرنامەی خۆیاندا گونجاندووە، بەڵام لە كۆنفرانسە ڕۆژنامەوانییەكەی ڕاگەیاندنی ناوەندەكە تەنیا باس لە گۆڕینی ڕژیم و دامەزراندنی ئێرانێكی دێمۆكراتی سیكۆلاری بێ فێدراڵیزم كرا! چ هۆكارێك لە ئارادا بووە كە لەو درووشمە سەرەكییەی خۆیان پاشگز بنەوە یان خۆی لێ ببوێرن؟\nئەم ناوەندە بێ گومان پێویستی بە پلاتفۆرمێكی سیاسی و پێڕەوی ناوخۆی دەبێت و بڕیاریشە لە دانیشتنی داهاتووی ئەو ناوەندەدا لە لۆگۆ (هێما یان نیشانە)ـوە بگرە تا نووسینی پێڕەوی ناوخۆیی و وتەبێژ و پلاتفۆڕمێكی سیاسییەوە باسی لێوە بكرێت. حیزبەكانی كوردستانی ڕۆژهەڵات و بە تایبەتی كۆمەڵە لەو بارەیەوە كەم ئەزموون نین، كۆمەڵە و حدكا ڕێكەوتننامەیەكیان واژۆ كردووە كە دەقەكەی لە بەر دەستە و زۆر بە وردیش ئەو كات بە تێبینی كردنی لایەن و ڕەهەندەكانی خەبات لە كوردستانی ڕۆژهەڵات نووسراوەتەوە، بێ گومان دەتوانێت ببێتە دەقی پێشنیهادی بۆ هەموو لایەنەكان و ئەگەر پێویستی بە چاكسازیش بوو پێداچوونەوەی پێدا بكرێت و ببێتە پلاتفۆڕمی سیاسیی ئەو ناوەندە و لە داهاتووشدا هەر گرووپ و حیزب و لایەنێك كە خوازیاری پەیوەست بوون بەو ناوەندە_كە ڕاسپاردە سەرەكییەكەی پێكهێنانی بەرەیەكی كوردستانییە لە كوردستانی ڕۆژهەڵات_ بوو ببێت بە بنەمای كاركردن.\nئەوەی ڕاستییە ئەوەیە كە پاش ئەو هەمووە ساڵە هەوڵ و ماندووبوونە ئەم ناوەندە وێڕای ئەرێنی بوونی، بەڵام زۆر سەرەتاییە. سەرەتایە بۆ ئەو ئەركە گرنگانەی كە لە سەر شانی حیزب و لایەن سیاسییەكانی كوردستانی ڕۆژهەڵاتە و لە سەروو هەموویانەوە كە لەم ماوە دوور و درێژەدا هەرجارە و بە بیانوویەك دواخراوە، بەرەیە. بەرەی كوردستانیی كوردی ڕۆژهەڵات. خاڵی جێی سەرنج لێرەدا كۆنگرەی داهاتووی حیزبی دێمۆكراتی كوردستانی ئێران و بڕیار و پەسندكراوەكانی دەبێت دەربارەی شێوەی هەڵوێست و هەڵسووكەوتیان لەگەڵ حیزبی دێمۆكراتی كوردستان كە كاریگەریی دەبێت لە سەر گرنگترین پرسی ئەو ناوەندە.\nحیزبەكانی كوردستانی ڕۆژهەڵات و لە سەروو هەموویانەوە حیزبە كاریگەردانەرەكان ئەركی گەورەیان لە سەر شانە. خاڵی گرینگ لێرەدا ئەوەیە کە ئەو لایەنانە نابێت بە چالاکی و کارکردن لەو ناوەندەدا هەستی ڕەزامەندی بیانگرێت کە گۆیا وڵامی پێویستیان بە داواکاری و پێویستی هەنووکەی بزووتنەوەی کورد لە ڕۆژ‌هەڵات داوەتەوە. ئەوان نابێت بیریان بچێت کە ئەم ناوەندە "ئامراز"ە و نەک "ئامانج"! ڕەزامەندی ئەم حیزبانە بە دیاری کردنی ئاستی چالاکیان لەو ناوەندەدا، دابەزاندنی ئاستی ویست و پێداویستی بزوونتەوەی کوردی ڕۆژهەڵاتە و دواجار كاریگەرییە نیگەتیڤەكانی بە سەر کۆمەڵگا و ڕای گشتی خەڵكی كوردستاندا دەشكێتەوە.\nكوردستانی ڕۆژهەڵات پێویستی بە بەرەیەكی كوردستانی هەیە كە هەموو خەڵك و لایەن و حیزب و هێزەكانی كوردستانی ڕۆژهەڵات لەخۆ بگرێت كە بەرژەوەندی خەڵكی كوردستانی ڕۆژهەڵاتیان لە ئەجێندا و بەرنامەكانی خۆیان گونجاندبێت و كارییان بۆ كردووە و كاری بۆ دەكەن. بەرەیەكی بەرفراوانی هەموو هێزەكانی بەشدار لە بزووتنەوەی كورد لە كوردستانی ڕۆژهەڵات. یان تەنانەت بەر لە پێكهاتنی بەرەیەكی یەكگرتووی كوردستانی كۆنگرەی نەتەوەیی كوردی ڕۆژهەڵات ببەسترێت. كۆنگرەیەك كە تەنیا بە حیزب و لایەنە سیاسییەكان بەرتەسك نەكرێتەوە، ئەو هەزاران خەڵكە تێكۆشەرە سیاسییە كوردەی كوردستانی ڕۆژهەڵات كە خاوەنی ئەزموونێكی دوور و درێژی خەباتن، ئەو چینە گەنجە تازە پێگەیشتووە خوێندەوارە ئەكادێمیكانە، ئەو چالاكانی مافەكانی ژنان و فێمێنیستە بوێرانە و... تێیدا بەشدار بن و وەك پەرلمانی كوردی ڕۆژهەڵات لە تاراوگە بێت و نوێنەرایەتیی كوردی ڕۆژهەڵات بكات. ڕەنگە هەر ئەو گرووپانەش بتوانن ببن بە گوشار بۆ سەر حیزبە سیاسییەكان لە باقیی ئەرك و ڕاسپاردەكانیان. كۆنگرەیەكی كوردی ڕۆژهەڵات كە بتوانێت بۆ كوردی ڕۆژهەڵات لە دەروەی وڵات و لە ناوەند و كۆڕ و كۆمەڵی سیاسی و مافی مرۆیی بڕیاردەر و چارەنووس ساز، لۆبی بكات.\nبزووتنەوەی كوردی ڕۆژهەڵات پێویستی بە ڕاگەیاندنێكی هاوبەش هەیە! دیارە هەر حیزبە خاوەنی دەزگای ڕاگەیاندنی خۆی دەبێت، بەڵام ئەو كۆنگرەیە یان ئەو بەرەیە یان تەنانەت ئەو ناوەندەی كە ئێستا دامەزراوە كار بكەن بۆ دامەزراندنی ڕاگەیاندنێكی هاوبەش و تەنانەت تەلەفزیۆنی هاوبەش. حیزبەكان زووربەی هەرەزۆری جارەكان لە سەر پرس و ڕووداوەكان هاوڕا و هاوبۆچوون، هەر كام لەو حیزبانە لە ڕێگەی ڕاگەیاندنەكانی خۆیانەوە ڕاگەیاندن دەر دەكەن، باشتر وا نییە هەمووان لە توێی ڕاگەیاندنی هاوبەش، لە كاناڵ و تەلەفزیۆنی هاوبەشەوە بە هێز و گۆڕێكی مەزنترەوە لە سەر ڕووداوەكان بدوێن، هەڵوێست بنوێنن و ڕای گشتیی خەڵكی كوردستانی ڕۆژهەڵات و هەمووان بكەنە بەردەنگی خۆیان؟\nیەكێك لە تایبەتمەندییەكانی بزووتنەوەی كوردی ڕۆژهەڵات خاوەندارێتیی "پێشمەرگە"یە. پێشمەرگە ئەو هێزە كاریگەر و دواجار یەكلای كەرەوەی پرسەكانی كورد دەبێت لەگەڵ ڕژیمی كۆماری ئیسلامی و هەر دەسەڵاتێكی دیكەی ئێران. لە ئێستادا پاش تاوتوێ كردنی پرسی خەباتی پێشمەرگانە و لە ئەگەری ڕێكەوتن لە سەر پێویستی و درووستیی خەباتێكی چڕ و پڕی پێشمەرگانە لەم قۆناغە و یان هەر قۆناغێكی دیكەی دیاریكراودا، درووست كردنی ژووری عەمەلیاتی هاوبەشی پێشمەرگانە لە نێوان هەموو ئەو لایەن و حیزبانەی كە هێزی پێشمەرگەیان هەیە، پێویستییەكی كاریگەر و تەنانەت چارەنووسسازیشە.\nهەروەك لە ڕاگەیاندنی ناوەندەكەدا ئاماژی پێدراوە، لایەنە بەشدارەكانی ئەو ناوەندە باوەڕیان بە گۆڕێنی ڕژیمی كۆماری ئیسلامی و جێگیركردنی حكوومەتێكی دێمۆكرات، ئازاد و بەرابەر و تێكشاندنی سیستمی فەوقی موتەمەركزی سیاسی لە ئێران هەیە كە مافی كورد و هەموو نەتەوەكانی دیكەی ئێرانی تێدا ڕەچاوكرابێت كە زۆر گرنگ و زۆریش پیرۆزە، بەڵام سەرەڕای ئەوانەش بزووتنەوەی كورد پێویستی بە پلاتفۆرمێكی لانیكەم داواكاری و داخوازییەكانی هەیە. بە لەبەرچاوگرتنی ڕێژەی حەشیمەتی كورد لە ئێران و باقیی پارچەكانی دیكەی كوردستان، بزووتنەوەی كورد و بەتایبەتی بزووتنەوەی كوردی ڕۆژهەڵات بزووتنەوەیەكی "داخوازیكارانە"یە. بە دەر لە ئیرادەگەرایی و بە لێكدانەوەی واقعبینانەی دۆخەكە، كورد نە لە ئێران و نە هیچكام لە پارچەكانی دیكە نابێ بە تەنیا ئەركی ڕووخانی ڕژیمیان بخرێتە سەر شان و جگە لەوەش كوردی ڕۆژهەڵات دەبێت بتوانێت و ئامادە بێت لە توێی پلاتفۆرمێكدا لانی كەمی داواكاری و داخوازییەكانی فۆرموولە بكات. ئەوە دەتوانێت دروشم بدات بە بزووتنەوە مەدەنی و كۆمەڵایەتییەكان لە ناوخۆی كوردستانی ڕۆژهەڵات كە بتوانن خۆی بۆ ڕێكبخەن و دواجار كۆماری ئیسلامی ناچار بە وڵامدانەوە بە "ئا" یان "نا" بكەن. بە لەبەرچاوگرتنی دۆخی نێونەتەوەیی ڕەنگە ئەمە گونجاوترین و قابیلی پێشكەشترین دەق بێت ڕوو لە كۆڕ و كۆمەڵە جیهانییەكان و ڕای گشتی لە ئۆرووپا و ئەمریكا بۆ بەهاناوەهاتن و پشتیوانی و هاكاریی كورد لەو بارەیەوە. دواجار دەتوانێت ببێت بە دەق و بەڵگەنامەیەك بۆ دانوستان لەگەڵ كۆماری ئیسلامی یان هەر دەسەڵاتێكی دیكەی ناوەندی لە تاران.\nپێویستییەكی دیكەی بزووتنەوەی كوردی ڕۆژهەڵات پێكهێنانی هەیئەت و لێژنەی دیپلۆماسیی پێكهاتوو لە حیزبانەكانی بەشدار لەو بزووتنەوەدایە. دیارە بەپێی مێژووی هەر كام لە حیزب و لایەنە كوردستانییەكانی ڕۆژهەڵات خاوەنی پێوەندیی دیپلۆماتیك چ لە هەرێمی كوردستانی عێراق و چ لە ناوچەكە و لە ئۆرووپا و ئەمریكان، بەڵام زووربەی هەرزۆری ئەو پێوەندییانە حیزبی و تاكەكەسین، بزووتنەوەی كوردی ڕۆژهەڵات پێویستی بە هەیئەتێكی دیپلۆماتیكی هاوبەش هەیە كە بتوانێت نوێنەرایەتیی بزووتنەوەكەی بكات لە هەموو ئاستەكان و بێ گۆمان كاریگەرترە و دەسكەوتی زۆرتریش بۆ بزووتنەوەكەی دەستەبەر دەكات. لەم ڕێگایەوەیە دەتوانین كاریگەری لە سەر هەڵوێست و شێوە تەعامولی كوردستانی باشوور (وەك شوێنی نیشتەجێ بوونی زووربەی حیزبەكانی كوردستانی ڕۆژهەڵات) و باقیی پارچەكانی دیكەی دابنێت و ڕێزی زۆرتری بۆ دەستەبەر بكەن، لە ناوخۆی وڵات دەبێتە هەوێنی هیوا و هۆمێد بۆ خەبات و تێكۆشان، كۆماری ئیسلامیش بزووتنەوەی كوردی ڕۆژهەڵات جیددیتر وەردەگرێت، لە ڕای گشتیی ئۆپۆزیسیۆنی ئێرانیدا سەنگ و قورسای بزووتنەوەی كورد چەند ئەوەندەی تر دەكاتەوە و بۆ ڕای گشتیی كۆمەڵگای نێونەتەوەیی پێگە و ڕێز و گوێگری زۆرتر دەستەبەر دەكات.\nڕاستیی مەسەلەكە ئەوەیە كە ناوەندی هاوكاریی حیزبەكانی كوردستانی ڕۆژهەڵات هەنگاوێكی سەرەتاییە و تا دوامەنزڵی بە سەركەوتن گەیاندنی بزووتنەوەی كورد لە كوردستانی ڕۆژهەڵات ڕێگایەكی دوور و درێژی لە بەر دەمە و قەتیس كردنەوەی ئاسۆی یەكگرتوویی و بەرەیەكی كوردستانی ڕۆژهەڵات لە توێی كۆبوونەوەی جاربەجاری ئەو ناوەندە و دەركردنی بەیاننامە و ڕاگەیاندێك بۆ خۆ بەتاڵكردنەوە، نەك هەر دڵخۆشكەر و هیوابەخش نییە، بەڵكوو بە پێچەوانە دەبێتە خەمساركردنەوەی خەڵكی كوردستان بەرامبەر بە حیزب و بزووتنەوەكەیان.\n*بەرپرسی ناوەندی ڕاگەیاندنی كۆمەڵە\nئه‌م بابه‌ته 2593 جار خوێنراوه‌ته‌وه\nپەیامی هاوڕێ عەبدوڵڵا موهتەدی (سکرتێری گشتی کۆمەڵە) بە بۆنەی ناڕەزایەتییەکانی ئەم چەند ڕۆژەی ئێران و کوردستان\nبرووسکەی ماتەمینی هاوڕێ "عەبدوڵڵا موهتەدی" سکرتێری گشتیی کۆمەڵەی شۆڕشگێڕ بۆ مەرگی مامۆستا "حەمید دەروێش" کەسایەتی سیاسی گەورەی کورد لە کوردستانی ڕۆژئاوا\nئاخێزی ئەمجارە، ڕێی ڕزگاری خەڵکی ئێران هەمووار دەکاتەوە؟!


❤❤یـــانەی کوردژیـن/Kurd Zhin❤❤/ / توخمی كلۆر\n» توخمی كلۆر\n#1 2015-07-22 13:22:48\nڕێكه‌وتی به ئه‌ندامبوون: 2015-07-22\nدواترین سه‌ردان: 2019-08-10\nكلۆر:توخمێكی كیمیاییه ، هێماكه‌ی (Cl) ، ژماره‌ی گه‌ردیله‌یی(17) ، ناوى كلۆر له وشه‌ى كلاروس ی گریكی وه‌رگیراوه كه ماناى سه‌وزێكى زه‌ردباو ده‌گه‌ێنێ.\nشوێنه‌كه‌ى ده‌كه‌وێته كۆمه‌له‌ى(17) له خشته‌ى خولی یه‌كێكه له هالۆجینه‌كان ، له پێكهاته‌ى خوێی چێشت به‌شداره (NaCl) ، كه‌واته بوونێكی سروشتی هه‌یه‌وگرنگه بۆ ژیان به‌تایبه‌تی ژیانی مرۆڤ.\nگازى كلۆر كه ره‌نگی سه‌وزێكی زه‌رد باوه ، چڕیه‌كه‌ى كه‌متره له چڕى هه‌وا ، بۆنێكی ناخۆشی هه‌یه ، هه‌روه‌ها ژه‌هراوییه ، كارایه‌كی ئۆكسیدێنی به‌هێزه ، وه‌ك سپی كه‌ره‌وه‌یه‌ك(به‌تایبه�� �تی بۆ كوتاڵ)به‌كاردێت ، هه‌روه‌ها وه‌ك پاككه‌ره‌وه‌یه‌ك به‌كاردێت بۆ له‌ناو بردنی میكرۆب.\nتوخمى كلۆر ، گازێكى سه‌وزى زه‌ردباوه ، هێماكه‌ى(Cl2) ، یه‌كێكه له هالۆجینه‌كان ، له پێكهاته‌ى خوێی چێشت به‌شداره ، به‌رهه‌م هێنانی كلۆر به ڕێگای ئۆكسیدێن یان شیكردنه‌وه‌ى كاره‌بایی ده‌بێت ، كلۆر له‌گه‌ڵ گشت توخمه‌كانی تر به خێرایی كار لێك ده‌كات . له پله‌ى(10 oC)ده‌توانرێت(3.1Lt)كلۆر له یه‌ك لیتر ئاو بتاوێته‌وه . له پله‌ى(30 oC)ده‌توانرێت(1.77Lt)كلۆر له یه‌ك لیتر ئاو بتاوێته‌وه.\nگازى كلۆركارده‌كاته سه‌ر كۆئه‌ندامى هه‌ناسه‌دان به‌تایبه‌تى له منداڵ و به ته‌مه‌نه‌كان وه له دۆخى شلى دا ده‌بێته هۆى سوتانى پێست. هه‌ستى پێ ده‌كرێ ئه‌گه‌ر به‌رێژه‌ى 3.5له یه‌ك ملیۆن بێ ، ئه‌گه‌ر رێژه‌كه‌ى 1000 له یه‌ك ملیۆن بێ مه‌ترسیدار ده‌بێ ، وه‌ك چه‌كێكى كیمیایى له شه‌رى دووه‌مى جیهانى به‌كارهات ، له‌به‌ر ئه‌وه ده‌بێ ڕێژه‌ى له 0.5 له یه‌ك ملیۆن تێپه‌ر نه‌كات (بۆ كرێكار كه رۆژانه هه‌شت كاتژمێر كار بكات ، نزیكه‌ى چل كاتژمێر له هه‌فته‌یه‌كدا)گازى كلۆر ژه‌هراویتر ده‌بێت ئه‌گه‌ر له‌گه‌ڵ ئامۆنیا یان پاككه‌ره‌وه‌كان تێكه‌ڵ بكرێ،كه تێكه‌ڵه گازێك له كلۆر، كلۆرامین ، سێیه‌م كلۆریدی نایترۆجین . له‌به‌ر ئه‌وه ده‌بێت دووركه‌وین له‌م تێكه‌ڵه\n#2 2017-12-11 21:14:52\nRe: توخمی كلۆر


هه‌موو پێكه‌وه بووین به‌كاڵاى بازاڕى سیاسى له‌رێى ئۆنلاینه‌وه، ئه‌مه تێڕوانینێكى تایبه‌ت نییه بۆ واقیعى ئێسته كه هه‌موو دنیا بووه به‌كاربه‌رى ئۆنلاین و به‌ویستى گرووپه سیاسییه‌كان هه‌ڵده‌سووڕێن، به‌ڵام هه‌موو هه‌ستى پێ ده‌كه‌ین و نازانین كه بۆچى كه‌وتووینه‌ته ئه‌م حاڵه‌ته نائاساییه، بۆچى دووچارى شێوه نامۆبوونێكى نوێ بووینه، له‌كاتێكدا هه‌موو شتێك ئاشكرایه.\nخۆ نه‌ناسینه‌وه و بیرچوونه‌وه‌ى رابردوو وه‌ك خۆى و بیرچوونه‌وه‌ى كه‌ره‌سته ده‌ستییه‌كان و بیرچوونه‌وه‌ى كتێب وه‌ك سه‌رچاوه‌ى مه‌عریفه، بیرچوونه‌وه‌ى ساده‌یى و خاكه‌ڕایى به‌رانبه‌ر یه‌كتر، بیرچوونه‌وه‌ى پاراستنى ژینگه و ژینگه‌ى سیاسى، بیرچوونه‌وه‌ى به‌ها جوانه‌كانى ئینسان، ئینسانى ئه‌م چه‌رخه‌ى خستووه‌ته به‌رده‌م جه‌نگێكه‌وه كه داهاتووه‌كه‌ى دیار نییه و هه‌موو كارێكته‌رێكیشى كردووه به شۆڕشگێڕى وه‌همى.\nله دواى ئه‌وه‌ى ئینته‌رنێت وه‌ك تۆپ زانستێك گه‌شه‌ى كرد و ژیان یه‌كپارچه بوو به‌ئۆنلاین، ستایلێكى ترى ژیان هاته پێشه‌وه و ژینگه‌یه‌كى ترى سۆسیۆلۆجیاى نوێ تیۆریزه كرا، ئه‌و به‌رنامه‌یه‌ى كه له ژیانى ئاسایى به‌كرده‌یی نه‌ده‌كرا، ئێسته ئیتر له‌رێى ئۆنلاینه‌وه به‌ئاسانى هه‌م تیۆریزه ده‌كرێته‌وه و هه‌م به‌كرده‌یی ده‌كرێ به‌و كه‌سانه‌ى كه وه‌ك چۆن كرم له ژینگه‌یه‌كى پیس نه‌بێ ناژین، ئاوهاش چالاكه‌كانى ئۆنلاین ئه‌و تیۆرانه به ئاسانى پراكتیك ده‌كه‌ن و ژیانێكى نائاسایى دژه خۆیان قبووڵ كردووه, بۆیه به‌ده‌ر له سروشتى واقیعى ماتریاڵى، ژینگه‌ى سۆسیال میدیاشیان پیس كردووه، وه‌ك چۆن ژینگه‌ى ژیانى خۆیان پیس كردووه، كێشه‌كه ئه‌وه‌یه لێره سۆسیال میدیا وه‌ك شاخ و هه‌ڵه‌ت و به‌رده‌گا نییه پاك بكرێته‌وه، به‌ڵكو گوزارشته له ژینگه‌ى كۆمه‌ڵایه‌تی.\nئه‌و چوارچێوه‌یه‌ى كه دانراوه بۆ دوورخستنه‌وه‌ى ئینسانى ئه‌م چه‌رخه له ئینسانییه‌ت و دوورخستنه‌وه‌یان له به‌ها جوانه‌كانى به‌شه‌رییه‌ت و دوورخستنه‌وه‌یان له زانست و مه‌عریفه و كردنیان به تووتى میدیاكان، ده‌ركه‌وتووه ئاسانترین كاره كه به‌بێ هه‌وڵێكى قورس كه له هه‌شتاكانى سه‌ده‌ى رابردوو هێزه دژه‌كان، دژى یه‌كتر ده‌یانكرد، ئێسته هه‌ر كه‌س له ماڵه‌وه به‌هۆى تێكه‌ڵبوون به‌و ژینگه و كه‌شوهه‌وا سیاسى و میدیاییه و به‌و دژه مه‌عریفه‌یه و به‌و دژه خودێتییه، به‌نیازى چین و ئه‌م دۆخه به‌ره‌و كوێ ده‌به‌ن، ئایا ده‌زانن ئه‌م جه‌نگه كۆتایى نابێت و كه‌سیش تێیدا سه‌ركه‌وتوو نابێت؟. ده‌بێ بزانن هه‌موو كه‌س له ماڵى خۆیه‌وه ژینگه‌ى خۆى و خه‌ڵكیشى پیس كردووه به قسه‌ى نائاسایى و نالۆجیكى.\nسه‌ره‌تاى ئه‌م جه‌نگى خودێتییه له دژى خود، له‌وێوه ده‌ستى پێ كرد كه ئینسان بتوانێ مه‌عریفه‌ى ساخته له دژى خۆى به‌كار بهێنێ، به‌و مانایه‌ى چۆن بتوانێ له‌رێى رۆشنبیرییه‌كى ساخته و سه‌رزاره‌كى و سه‌تحییه‌وه خۆى سه‌رقاڵ بكات، چۆن بتوانێ هه‌موو شتێكى خاوه‌ن ئه‌رزش و به‌ها بێ به‌ها تێكه‌ڵ بكات، چۆن بتوانێ كاته‌كانى خۆى به‌كاتى تر ببه‌خشێت و بچێته دۆخى بێ ئاگاییه‌وه، چۆن بتوانێ وه‌ك حوشترمل سه‌رى له قوڕدا بچه‌قێنێ و وابزانێ كه‌سى تر نایبینێ، له‌كاتێكدا ئۆنلاین نه‌ك هه‌ر كه‌س ناشارێته‌وه، به‌ڵكو ئاسانتر له ژیانى واقیعى شوێن و جێى هه‌موو به‌شداران ئاشكرا ده‌كات، دواجار خوده‌كان لێره‌وه تێده‌گه‌ن چ جه‌نگێكیان له‌گه‌ڵ خۆیاندا كردووه و كێ سه‌ركه‌وتوو بووه.\nئێمه هه‌موو كاڵاین، به‌ڵێ كاڵاین له‌و بازاڕه‌ى كه به‌ده‌ستى خۆمان نییه ژینگه‌مان ده‌گۆڕن، به‌ده‌ستى خۆمان نییه وه‌ك كائینێكى پیس مامه‌ڵه‌مان پێوه ده‌كه‌ن، ساڵى 1820 (جۆرج بیركنز مارش) كه به‌باوكى رۆحى مه‌زه‌ویى پاراستنى ژینگه‌یى ناسراوه، تێڕوانێكى خسته ڕوو كه جێى سه‌رنجه بۆ ئێسته، ئه‌و گوتى ئینسان كرێكارێكى كاریگه‌رى دڵه‌ڕاوكێیه، كاتێك توایه‌وه له‌ناو سروشتدا یان كۆچ ده‌كات، ئه‌م فه‌لسه‌فه‌یه به مێشكێكى نه‌خۆشه‌وه تیۆریزه نه‌كراوه بۆ پێوانه‌یى گه‌رمى و ساردى و هه‌ره‌سهێنانى بایۆلۆجى، یان گرێبه‌ستى زه‌مه‌نى بۆ ئه‌و كاتانه‌ى ئینسان گه‌مه‌ى تێدا ده‌كات و ئاگاى له ژینگه‌كه نییه چه‌ند دژوارانه مامه‌ڵه له‌گه‌ڵ ته‌مه‌نى ده‌كات، له‌كاتێكدا ئاگاى له‌وه نییه له چ وه‌همێكدا ئه‌م ژیانه‌ى به‌واقیع زانیوه كه خۆى هێشتا كاڵایه.\nئێمه ئێسته نیوه‌ى حاڵه‌ته‌كانمان له بازاڕێكدایه كه پێى ده‌گوترێت (اسهلاك المحلى)، واته بۆ به به‌كاربردنى ناوخۆییه، نیوه‌كه‌ى ترمان رۆبۆتێكى خاو و خلیچكین و به‌رهه‌ممان نییه، ئه‌و قسانه‌ى كه له ئۆنلاینه‌وه ده‌كرێ، ئه‌و دیاردانه‌ى كه به‌زۆر ده‌كرێت به به‌شێك له نه‌ریتى رۆژانه‌ى گه‌نجه‌كان، ئه‌وه‌ى خه‌ڵك به‌ته‌واوى كراوه به كۆیله‌ى ئۆنلاین و شاشه و به‌حیساب دڵخۆش كراون و سه‌رقاڵ كراون، قه‌یرانێكى ترى ئاینده‌ییه كه ژینگه‌یه‌ك دروست ده‌كه‌ن، نه‌ك هه‌ر بۆ خۆیان، به‌ڵكو داهاتووش داده‌ڕمێنن، ئه‌م هه‌وڵه یۆتۆبییه ته‌كنۆلۆجییه كه كۆمه‌ڵگه ئێسته قبووڵى ده‌كات، له بۆمبێكى ته‌وقیتكراو ده‌چێت، هه‌ركاتێك پێویستى به‌سه‌عات سفر بوو، به‌و نه‌وه‌یه‌دا ده‌ته‌قێته‌وه كه به‌هۆى ئۆنلاینه‌وه خۆى بۆ ژیانێكى تر ئاماده كردبوو، خۆى بۆ راپه‌ڕینێكى تر ئاماده كردبوو به‌سه‌ر ئه‌م دۆخه‌ى ئێسته، به‌ڵام كاتێك ئاوڕ ده‌داته‌وه، له جه‌نگێكدایه كه خۆى بۆ ئاماده نه‌كردبوو، بۆیه وه‌ك نه‌وه‌كانى پێشوو چۆن به‌ناوى شۆڕش و هه‌ڵوێسته‌وه ژیانى واقیعییان دۆڕاند، ئاوهاش ئه‌م نه‌وه‌یه به‌وه‌همى ئۆنلاینه‌وه ژیانى واقیع ده‌دۆڕێنێ. چونكه هیچ نه‌وه‌یه‌ك له سه‌ده‌كانى رابردوو تا ئێسته، به بارته‌قاى ئه‌م نه‌وه‌یه به‌كارى لاوه‌كى و به‌میدیا و دیارده‌ى ساخته‌وه سه‌رقاڵ نه‌كراوه، هیچ نه‌وه‌یه‌كى رابردوو به‌قه‌د ئه‌م نه‌وه‌یه دووچارى سه‌ختى ژیان و كه‌شوهه‌واى سۆسیۆلۆجى نائاسایى نه‌بووه‌ته‌وه، هیچ نه‌وه‌یه‌ك به‌قه‌د ئه‌م نه‌وه‌یه زه‌مه‌نى له ده‌ست نه‌چووه تا یاده‌وه‌رى و چیرۆكى خۆى بنووسێته‌وه، بۆیه هه‌رگیز ناتوانێ كارێكته‌رى شۆِشگێڕ یان دژه شۆڕش بێت.


فرم اضاف کردن بەخش | دیانا\nشارەدێی دیانا، سەر بە شارۆچکەی سۆرانە له ( 22) گوند پێکهاتوه و رێژەی دانیشتوانی(57066) کەسن. رووبەری گشتی (166) کیلۆمەتر چوارگۆشەیە یەکەی ئیداریە سەر شارۆچکەی سۆرانە بەدووری (3) کیلۆ مەتر لەسەنتەری قەزا (36) کیلۆمەتر لەناحیەی سیدەکان وە (20)کیلۆمەتر لەناحیەی خەلیفان و (106) کیلۆمەتر لەناوەندی پارێزگای هەولێرە وە دوورە. دوای دامەزراندنەوەی شارەدێیە لە ساڵی 1991 (8) بەرێوەبەر کاریان لەم شارەدێیە کردووە. لە میانەی حوکمڕانی (عبدالکریم قاسم) لەسالی 1961 بەنوسراوی ژمارە (15) کراوەبە سارەدێ کە ئەوکات سەربە شاارۆچکەی رواندز بووە. زیاتر لە(45) گوند سەر بەو شارەدێیەوەبوون تادوای ڕاپەڕینەکەی 1991 کەژمارەیک لەوگوندانە گوێزراونەوە سەر قەزای مێرگەسوور.چونکە لە سنووری قەزاکەبوون وە ئێستا (22) گوند سەربە دیانایە وەلە سالی 1986 -1987 ئەم یەکەی ئیداریە هەلوەشایەوە لەلایەن رژێمی بەعس لەبەرچەند هۆکارێکی سیاسی و دوای سەرهەڵدانەکەی 1991 دامەزرایەوە. هەلکەوتەی جوگرافی ناحیەی دیانا:- یەکەی ئیداری دیانا هاوسنورە لەگەل هەریەکە لەشارەدێیەکانی سیدەکان لەباکوور ناحیەی خەلیفان لەباشوور و شارەدێی سمیلان لەرۆژهەلات و شارەدێی مەزنێ لەر ۆژئاوا هەروەها هاوسنورە لەگەل هەردوو شارۆچکەی سۆران لەباشوور شارۆچکەی ڕواندوز لەباشووری رۆژهەلات. شارەدێی دیانا دەڤەرێکی دەشتایی یە وەبەشی هەرەزۆری رەخساوە بۆ کشتوکال بەلام لەو دوایەدا ئەم زەویانە رووبەری زۆریان کومەلگاو بینایی حکومی لەسەر دروست کراون هەندێکیان کراون بەکارگە لەلایەن کومپانیاکان وەئەوەی ماوە سوودی لێ وەردەگیرێ بۆبەروبومی کشتوکالی بەتایبەتی لەگوندەکانی دەوروبەر چونکە کەش و هەوای ئەو دەڤەرە زۆر لەبارە رێژەی باران بارینی سالانەی دەگاتە 650 تا 700 ملم ئەگەر ووشکەسالی نەبێت ئەمەش دەگەرێتەوە بۆ ئەوەی کەئەم دەڤەرە بەچیا سەرکەشەکانی کورەک و هەندرێن و حسن بگ و زوزک و برادوست و گورەزو دەورەدراوە کاریگەری تەوای کردووتە سەر بواری کەش و هەوایەکی لەبار بۆهەموو جۆرە بەرهەمێکی کشتوکالی زستانەو هاوینە. -پێکهاتەی ئاینی دانیشتوان لە 98% موسلمان وەنزیکەی 2% مەسیحی کەبەدرێژای دەیان ساڵ بەئارامی وئاسودەیی ژیان بەسەردەبەن لەناوەندی دیانا وەبەشێک لەبرا مەسیحیەکان لەگوندی هاودیان دەژین ئەمەو کۆمەلێک عەشیرەت لەو دەڤەرە دا نیشتەجێن کەرژێمی بەعس کاریگەری راستەو خۆی هەبووە لەوبارەیەوە ئەمەش بەراگواستنەوەی گوندە سنوریەکان بۆکۆمەلگای دیانا ی زۆرەملێ کەکاتی خۆی (1000) خانووی درووست کرد بۆئەم مەبەستە لەمانە عەشیرەتی (بارزان – بالەک- برادۆست – گەردی – موهاجر). رێژەی پیاو 52% وەرێژەی ئافرەت 48% بەلام رێژەی مندال 46% لەسنور شارەدێی دیانا.


|پڕۆژە| وەرگێرانی پەرتووکی The Road Aheadی بیڵ گەیتس بۆ سەر زمانی کوردی. – کەی ئای تی ئێن\nزمانە بیانیەکان 11, ته‌مموز 2012\nپڕۆژەکانن بەردەوامن و زۆر بە خۆش حاڵییەوە دەڵیین لە میانەی کارەکانماندا هەڵساویین بە وەرگێرانی ئەم پەرتووکە بۆ سەر زمانی کوردی وتا ئێستا سێ بەشی ڵێ بڵاوکراوەتەوە ولە ماڵپەڕەکە دەست دەکەون. ئێمەی بەکاربەری کۆمپیوتەری کەسی ڕۆژانە وهه‌رده‌م بیر دەکەینەوە کە ئایا كێن پێشه‌نگه‌كان له‌و بواره‌دا و چۆن ئه‌م جیهانه‌یان به ئه‌مڕۆ گه‌یاند بۆ خزمه‌تكردنی مرۆڤایه‌تی. زۆرن ئه‌وانه‌ی كه كاریان كردووه بۆ به‌ره‌پێش بردنی ته‌كنه‌لۆژیا له جیهاندا به‌لام ئه‌وه‌ی هه‌ندێكیان كردوویانه جیاوازه له‌وانی تر نمونه‌ی ئه‌م جیاوازیه‌ش (بیڵ گه‌یتس)ی پیاوه خێرخواز و دامه‌زرێنه‌ره‌كه‌ی كۆمپانیای مایكرۆسۆفته، كه له‌ماوه‌ی ژیانیدا و هه‌تا ئێستاش به‌رده‌وامه له خزمه‌ته‌كه‌ی به بواری ته‌كنه‌لۆژیا. بیڵ گه‌یتس له‌ڕێگه‌ی كاره‌كه‌یه‌وه بوو به ملیۆنێر كه له‌سه‌ره‌تادا وه‌كو خاوه‌ن و به‌ڕێوه‌به‌ر له كۆمپانیای مایكرۆ سۆفت ده‌ست به‌كاربوو و توانی سه‌ركه‌وتنێكی باش به‌ده‌ست بهێنێت به شێوه‌یه‌ك هه‌ركه‌سێك كۆمپیوته‌ری كه‌سی به‌كارهێنابێت ئه‌وا ویندۆزه‌كه‌ی مایكرۆسۆفتی به‌كارهێناوه.\nپه‌رتووكی The Road Ahead له ساڵی 1995 چاپكراوه وپاشان دووباره چاپێكی تازه‌ی لێكرایه‌وه له ساڵی 1996دا. ئه‌و كتێبه سه‌باره‌ت به چه‌مكه‌كانی ژیان ده‌دوێت كه په‌یوه‌سته به ژیانی هه‌ر یه‌كێكمان. بیل گه‌یتس ئه‌و كه‌سه به‌ناوبانه‌گه‌ی توانی له كاروباری كۆمپیوته‌ردا سه‌ركه‌وتنێكی گه‌وره به‌ده‌ست بێنێت له‌م په‌رتوكه‌دا باس له كۆمپیوته‌ری كه‌سی ده‌كات كه چۆن دووباره ده‌بنه هۆی گۆڕینی ژیانی هه‌ر تاكێكمان و هه‌روه‌ها سه‌باره‌ت به‌داهاتووی ئیننته‌رنێتیش ده‌دوێت كه چۆن گه‌شاده‌كات و به‌رده‌وام بوونی گه‌شه‌كه‌شی. بیڵ له‌م په‌رتووكه‌یدا خوێنه‌ران ده‌گه‌ێنه‌ێت به‌و داهاتووه نزیكه‌ی كه له‌په‌رتووكه‌كه‌یدا باسی كردووه – ئه‌و جیهانه‌ی كه وه‌ره‌قه و كاغه‌ز كه‌متره تیایدا و مامۆستاكان شێری بیرۆكه و ئایدیاكانیان ده‌كه‌ن و ده‌یگه‌یه‌نن به زۆرترین ڕێژه‌ی خوێندكار له سه‌رتاسه‌ری جیهاندا، ئه‌و جیهانه‌ی كه كۆمپانیاكان ده‌توانن کۆنگرە ببه‌ستن به بێ به‌جێ هێشتنی ئۆفیسه‌كانیان…..هتد\nله‌ڕاستیدا و بێ ئه‌وه‌ی هیچ كه‌س لێم توڕه بێت(وەرگێر ئەم قسەیە دەکات) وه‌رگێرانی په‌رتووكه بیانیه‌كان له‌بواری ته‌كنه‌لۆژیادا به په‌نجه‌ی ده‌ست ده‌ژمێردرێن و ئه‌وانیتر نووسه‌ره كورده به‌ڕیزه‌كان به‌هه‌وڵ وهیممه‌تی خۆیان چه‌ند په‌رتووكێكیان نوسییوه به‌ڵام ئه‌وه‌ی من لێی بێزارم نه‌بوونی په‌رتووكی زۆره له‌و بواره‌دا. به‌ڵێ مه‌به‌ستمان له وه‌رگێرانی په‌رتووكێكی ئاوا هۆشیاركردنه‌وه‌ی تاكی كورده له تێروانینی زانایان له‌بواره‌كاندا بۆ ئه‌وه‌ی بزانین ئه‌وان چۆن بیریان كردووه‌ته‌وه له سه‌ره‌تاكانی ژیانیاندا. (بیڵ)یش یه‌كیكه له و زانا سه‌ركه‌وتوانه كه پێویسته چاو له ڕێگه سه‌ركه‌وتوه‌كه‌ی ژیانی بكرێت كه چۆن له بواری ته‌كنه‌لۆژیادا توانی به‌سه‌ركه‌وتوویی و به كۆمه‌ڵێك داهێنانه‌وه بگاته ئه‌مڕۆ. له‌وانه‌یه زۆریكمان بڵێین ئه‌م په‌رتووكه زۆر كۆنه به‌ڵام ناوه‌ڕۆكه‌كه‌ی كۆن نییه و پێشبینی ئه‌م داهاتووه‌ی ئێستای تێدایه كه بیڵ گه‌یتس زیاتر له 15 ساڵ له‌مه‌وبه‌ر پێشبینی كردووه و بگره پێشبینی زیاتریش كه ئێستا ڕوویان نه‌داوه، كه‌واته پرسیار: ئایا هیچ یه‌كێك له ئێمه ڕۆژێك له ڕۆژان بیری له شتێك كردووه‌ته‌وه بۆ خزمه‌تی مرۆڤایه‌تی؟ له راستیدا نه‌خێر – مه‌به‌ستم تاكی كوورده –  یان ئه‌وه‌تا ڕست بڵێین ته‌نها له به‌روه‌و پێش بردنی گۆرانی و مۆسیقا ئازایین و ته‌نها ئازایین كات به‌سه‌ر به‌رین له شتێكی وه‌ها كه‌سودی نییه ئیلا كات به‌سه‌ربردن نه‌بێت!!.\nبەشە بڵاوکراوەکانی ئەم پەرتووکە بە زمانی کوردی:\nبەشی سێ یەم\nqezwan 3 ئاب 2012 / 10:03 PM\nده‌سته‌كانت خۆش بن كارێكی نایابت كردوه هه‌ر بژیت\nتۆری تەکنەلۆژیای زانیاری کوردی 5 ئاب 2012 / 12:24 AIM:\nزۆر سوپاس … کاک قەزوان گیان


بۆ ئازادكردنی دەستگیركراوانی بادینان هانا بۆ نەتەوەیەكگرتووەكان و ئاژانسە جیهانیەكان دەبرێت – Standard Kurd\nلەلایەن ستاندار Posted on كانونی دووه‌م 5, 2021 2053 جار بینراوە\nسەبارەت بەڕەوشی گیراوانی دهۆك و سنوری بادینان، ئاری بەدەل بەرواری، كوڕی بەدەل بەرواری یەكێك لەگیراوانی سنوری بادینان رایدەگەیەنێت:” بۆ ئازادكردنی گیراوانی سنوری دهۆك و بادینان چەندین داوا و سكاڵامان ئاراستەی نەتەوەیەكگرتووەكان و رێكخراوە جیهانی و ناوخۆییەكان كردووە”.\nناوبراو بۆ پۆلەتیك پرێس وتیشی تا ئێستا هەوڵەكان ئەنجامێكی ئەوتۆیان نەبوە و بەرەو پێشچوون لە كەیسی دەستگیركراوان نیە بەڵام بەردەوامین.\nزكری ئەحمەد ،ئەندامی لیژنه‌ی کاروباری کۆمەڵایەتی و داكۆكی لە مافی مرۆڤ لە په‌رله‌مانی كوردستان لەبارەی كەیسی دەستگیركراوانی بادینان رایدەگەیەنێت :”داوامان لە حكومەت و پەرلەمان كردووە كار بۆ ئازادكردنی گیراوانی سنوری بادینان بكەن، چونكە درێژەدان بەو كارە مافی مرۆڤ بەرەو قۆناغێكی مەترسیدار هەنگاو دەنێت و ئەوەش بەزیانی هاوڵاتیان دەشكێتەوە”.\nبڵاوکراوەی پێشوولە هەورامیەوە بۆ ئەتروشی، تەكنۆكراتێك دەردی نەوتی كوردستان تیمار دەكات؟\nبڵاوکراوەی نوێتر6ى كانون موتلەقەن یادى دامەزراندنى سوپا نیە، چەند نهێنیەك لەبارەی دروستكردنی سوپای غێراق بخوێنەوە


ئەردۆگان ژ ئەنجامێ راپرسیێن ل تورکیا دلگرانە | Evro News\nسه‌ره‌كى جیهان ئەردۆگان ژ ئەنجامێ راپرسیێن ل تورکیا دلگرانە\nدەزگەھێ راپرسیان یێ بەرنیاس ل تورکیا ب ناڤێ ئاڤراسیا راگەھاند کو د ھەموو راپرسیێن وان یێن کو د ماوەیێ دو مەھێن بۆری دا کرینە دەرکەفتیە کو سەرۆکێ باژێرڤانیا مەزن یا ئستەنبولێ ئەکرەم ئیمام ئوگلۆ ھەکە خوە بۆ ھەلبژارتنێن سەرۆکاتیا تورکیا کاندید بکەت دێ بیتە سەرۆک و رێژا دەنگێن وی ژ ئەردۆگانی زێدەترن، د راپرسیان دا ٤٢% دەنگێ خوە داینە ئیمام ئوگلۆی و ب تنێ ٣٧% دەنگێ خوە داینە ئەردۆگانی.\nدەزگەھێ ئاڤراسیا ئەو یەک ژی دیار کریە کو پرانیا خەلکێ تورکیا ژ سیاسەتا ئەردۆگانی د بیاڤێ ئابووری و دەستێوەردانێن تورکیا ل وەلاتێن جیران دلگرانن و ئەردۆگانی وەکو کەسێ ئێکێ یێ بەرپرسیار ژ رەوشا خراب یا ئابووری دبینن و دخوازن ڤێجارێ ئیمام ئوگلۆ ببیتە سەرۆکێ تورکیا.\nچاڤدێرێن سیاسی ژی دیار دکەن کو ئەردۆگان ژ ئەنجامێ راپرسیان گەلەک دلگرانە و دەست ب بزاڤەکا نوو کریە دا ل گەل ھندەک پارتێن دی ھەڤپەیمانیەکا نوو ئاڤا بکەت دا بشێت جارەکا دی ببیتە سەرۆکێ تورکیا، لێ ھەتا نھا پارتێن ب ھێز یێن تورکیا پرانیا داخوازیێن ئەردۆگانی بۆ ئاڤاکرنا ھەڤپەیمانەکا نوو رەت کرینە و دھێتە چاڤەرێکرن کو ئەردۆگان و ئاکپارتی کار بۆ گوھۆرینا قانوونا ھەلبژارتنان بکەن، چونکو ب گوھۆرینا قانوونا ھەلبژارتنان رەنگە جارەکا دی ئەردۆگان بشێت ببیتە سەرۆکێ تورکیا.\n87 queries in 1.034 seconds.


ژنه سیاسه‌تمه‌دارێكی دۆستی كورد له فه‌ره‌نسا كۆچی دواییكرد\nدۆستی كورد و ژنه سیاسه‌تمه‌داری فه‌ره‌نسا و یه‌كێتی ئه‌وروپا، خاتوو ماریێل دو سارنێز به‌رپرسی لیژنه‌ی په‌یوه‌ندییه‌كانی ده‌ره‌وه‌ی كۆمه‌ڵه‌ی نیشتمانی فه‌ره‌نسا كۆچی دواییكرد.\nKurdistan24 هەولێر 19:43 January 14 2021\nدۆستی كورد و ژنه سیاسه‌تمه‌داری فه‌ره‌نسا و یه‌كێتی ئه‌وروپا، خاتوو ماریێل دو سارنێز 1951 - 2021\nماریێل دو سارنێز له 27ی ئازاری 1951 له پاریس له‌دایكبووه. له خێزانێكی نزیك له دامه‌زراوه سیاسییه‌كانی فه‌ره‌نسا گه‌وره بووه.\nله 1961 تا 1967 باوكی كه ناوی ئۆلیڤه‌ر سارنێز بوو، سه‌رۆكی ستافی رۆجێر فرێی بووه، كه وه‌زیری ناوخۆی ئه‌و سه‌رده‌مه‌ی فه‌ره‌نسا بووه.\nكاتێ ئه‌و قوتابی بوو خۆپیشاندنی ئایاری 1968ی قوتابیانی فره‌نسا به‌ڕێوه‌چوو و دواتر ماریێڵ وازی له خوێندن هێنا و به‌دوای كاری تایبه‌تدا گه‌ڕا تا 1973 دووباره گه‌ڕایه‌وه ناو جیهانی سیاسه‌ت و چووه پاڵ ره‌وتی كۆماریخوازه سه‌ربه‌خۆكان و بووه سكرتێری گه‌نجانی ئه‌و ره‌وته.\nله ساڵی 2004 تا 2007 ئه‌ندامی په‌رله‌مانی ئه‌وروپا بووه. هه‌روه‌ها بووه‌ته جێگری سه‌رۆكی هاوپه‌یمانی لیبراڵ و دیموكراته‌كان له پێناو ئه‌وروپا و ئه‌ندامی لیژنه‌ی كولتوور و رۆشنبیری و خوێندنی په‌رله‌مانی ئه‌وروپا بووه.\nدواتر بووه‌ته ئه‌ندامی لیژنه‌ی كاروباری ده‌ره‌وه و ئه‌ندامی شانده‌كانی یه‌كێتییه‌كه بۆ باشووری ئه‌فریقا.\nله 2016دا بووه‌ته بڕیارده‌ری په‌رله‌مانی ئه‌وروپا له باره‌ی پلانی قه‌رزبه‌خشین به چه‌ند وڵاتێك.\nله 2017دا له هه‌ڵبژاردنی گشتیی فه‌ره‌نسا به‌شداریكرد و له پشكی پاریس كورسییه‌كی به‌ده‌ستهێنا.\nله 2017ه‌وه سه‌رۆكی لیژنه‌ی كاروباری ده‌ره‌وه‌ی كۆمه‌ڵه‌ی نیشتمانی فه‌ره‌نسا بووه تا كۆچی دوایی كرد.\nجگه له سه‌ردانی هه‌رێمی كوردستان و كۆبوونه‌وه‌ی له‌گه‌ڵ به‌رپرسانی باڵای هه‌رێم، له 31ی ئایاری 2019 سه‌رۆكایه‌تی شاندی لیژنه‌كه‌ی كرد بۆ رۆژئاوای كوردستان و ئیداره‌ی خۆبه‌ڕێوبه‌ری باكوور و خۆرهه‌ڵاتی سووریا و ئه‌نجوومه‌نی سووریای دیموكراتی له رۆژئاوا به‌سه‌ر كرده‌وه.\nله تویتێكدا، سه‌رۆكی هه‌رێمی كوردستان، نێچیرڤان بارزانی سه‌ره‌خۆشی ئاراسته‌ی بنه‌ماڵه و هاوڕێ و دۆستانی ماریێل دو سارنێز كردووه.\nJanuary 22 2021 13:05\nهه‌ر سه‌رۆكێك له ده‌سه‌ڵاتدا بێت "فاوچی" له‌گه‌ڵ ئه‌وه